**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Δεκεμβρίου 2023, ημέρα Τρίτη και ώρα 12.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της Δημόσιας Υπηρεσίας Απασχόλησης και λοιπές διατάξεις». (2η συνεδρίαση - ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Εργασίας και Κοινωνικής Ασφάλισης, κ. Σπυρίδων - Άδωνις Γεωργιάδης, ο Υφυπουργός Εργασίας και Κοινωνικής Ασφάλισης, κ. Παναγιώτης Τσακλόγλου, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Καραγεωργόπουλος Δημήτριος, Αναπληρωτής Γραμματέας Οικονομικού της Γενικής Συνομοσπονδία Εργατών Ελλάδος, Κωνσταντάς Σταύρος, Διευθυντής Εποπτείας Ιδιωτικής Ασφάλισης της Τράπεζας της Ελλάδος, Χρήστος Νούνης, Πρόεδρος της Ελληνικής Ένωσης Ταμείων Επαγγελματική Ασφάλισης, Ηλίας Κουρεμένος, Γενικός Γραμματέας του Ταμείου Επαγγελματικής Ασφάλισης του Ιατρικού Συλλόγου Αθηνών, Φιλίππα Μιχάλη, Μέλος του Διοικητικού Συμβουλίου και Πρόεδρος της Επιτροπής Ζωής & Συντάξεων της Ένωσης Ασφαλιστικών Εταιρειών Ελλάδας, Ανδρέας Κουτσόλαμπρος, Αντιπρόεδρος του Δικηγορικού Συλλόγου Αθηνών, Γεώργιος Μυλωνάς, Πρόεδρος της Ένωσης Τεχνικών Ημερησίου και Περιοδικού Τύπου Αθηνών και Βουρλιώτης Χρήστος Νομικός Σύμβουλος της Ένωσης Τεχνικών Ημερησίου και Περιοδικού Τύπου Αθηνών, Αντώνιος Μπιρμπίλης, Γενικός Γραμματέας της Ανώτατης Γενικής Συνομοσπονδίας Συνταξιούχων Ελλάδας, Γεώργιος Μακράκης, Πρόεδρος της Ομοσπονδίας Υπαλλήλων ΟΑΕΔ, Θεόδωρος Ιωαννίδης, Πρόεδρος της Ομοσπονδίας Εκπαιδευτικών Λειτουργών ΟΑΕΔ νυν ΔΥΠΑ, Γεράσιμος Κονιδάρης, Εντεταλμένος Σύμβουλος Διοίκησης του Ταμείου Αλληλοβοήθειας Υπαλλήλων Φαρμακευτικών Εργασιών, Νικόλαος Χατζόπουλος, Πρόεδρος του Ενιαίου Δίκτυού Συνταξιούχων, Αθανασία Λαμπρινέα, Εκπρόσωπος της Πανελλήνιας Ομοσπονδίας Συλλόγων Ιατρικών Επισκεπτών και Φαρμακοϋπαλλήλων και Συναφών Φαρμακευτικών Επαγγελμάτων, Γαβριήλ Αμίτσης, Καθηγητής Δικαίου Κοινωνικής Ασφάλειας, Διευθυντής του Ερευνητικού Εργαστηρίου Κοινωνικής Διοίκησης του Πανεπιστημίου Δυτικής Αττικής, Παναγιώτα Ταβουλάρη, Πρόεδρος της Ομοσπονδίας Εργαζομένων Φαρμακευτικών και Συναφών Επαγγελμάτων Ελλάδας, και Πατρίνα Παπαρρηγοπούλου, Αντιπρόεδρος της Εταιρείας Δικαίου Εργασίας και Κοινωνικής Ασφάλισης.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ.. Αικατερίνη Δασκαλάκη, Διευθύντρια Τομέα Εργασιακών Σχέσεων του Συνδέσμου Επιχειρήσεων και Βιομηχανιών, Αντώνιος Μέγγουλης, Διευθυντής της Ελληνικής Συνομοσπονδίας Εμπορίου και Επιχειρηματικότητας, Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών και Εμπόρων Ελλάδας, Δημήτριος Γαβαλάκης, Γενικός Γραμματέας του Επαγγελματικού Επιμελητηρίου Αθηνών και Χαράλαμπος Λυμπεράς, Πρόεδρος της Πανελλήνιας Ομοσπονδία Συλλόγων Εργαζομένων Εθνικού Φορέα Κοινωνικής Ασφάλισης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα - Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη - Βιλιάλη Μαρία - Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία - Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος - Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Φλώρος Κωνσταντίνος και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμού και προσλήψεων των εκπαιδευτικών της Δημόσιας Υπηρεσίας Απασχόλησης και λοιπές διατάξεις». Βρισκόμαστε στη δεύτερη συνεδρίαση, είναι η ακρόαση των εξωκοινοβουλευτικών προσώπων των φορέων, για το θέμα της τελευταίας διαβούλευσης, της πρώτης ψηφοφορίας της Ολομέλειας.

Τον λόγο έχει η Διευθύντρια Τομέα Εργασιακών Σχέσεων του Συνδέσμου Επιχειρήσεων και Βιομηχανιών, ΣΕΒ, κυρία Αικατερίνη Δασκαλάκη.

**ΑΙΚΑΤΕΡΙΝΗ ΔΑΣΚΑΛΑΚΗ (Διευθύντρια Τομέα Εργασιακών Σχέσεων του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ, κύριε Πρόεδρε.Ο ΣΕΒ διαχρονικά υποστηρίζει ότι μιασημαντική στρατηγική για τη μακροχρόνια βιωσιμότητα του κοινωνικοασφαλιστικού συστήματος θα πρέπει να σέβεται τους τρεις πυλώνες και να ευθυγραμμίζεται με τις σύγχρονες τάσεις που κυριαρχούν σε διεθνές και ευρωπαϊκό επίπεδο. Το υπό συζήτηση νομοσχέδιο βρίσκεται προς την κατεύθυνση του εκσυγχρονισμού του θεσμού της επαγγελματικής και της ιδιωτικής ασφάλισης.

Οι δύο αυτοί πυλώνες διατηρούν άμεση σχέση με τον πρώτο πυλώνα, στηρίζουν και ενδυναμώνουν το εισόδημα που παρέχεται από αυτόν, παρέχοντας τη δυνατότητα εξασφάλισης ενός συνολικά υψηλότερου επιπέδου συνταξιοδοτικών παροχών. Σε κάθε περίπτωση, θεωρούμε ότι η ενίσχυση των φορολογικών κινήτρων και η δημιουργία διαθέσιμου εισοδήματος, μέσω της μείωσης της φορολογίας και εισφορών, είναι αυτή που μπορεί να συμβάλει ουσιαστικά στην ενίσχυση της αγοράς, της αποταμίευσης και της πρόσθετης οικειοθελούς συνταξιοδότησης.

Στο νομοσχέδιο περιέχονται θετικές διατάξεις, που ακόμα και μέλη μας με διαφορετική προσέγγιση στο θέμα της επαγγελματικής ασφάλισης, τις κρίνουν ως θετικές, πάντα με σεβασμό στην κοινωνική δικαιοσύνη. Κάποιες από αυτές είναι η κατάργηση της περικοπής της σύνταξης των εργαζομένων συνταξιούχων, η δυνατότητα εργασίας σε συνταξιούχους αναπηρίας χωρίς να διακοπεί η σύνταξή τους, καθώς και η επιτάχυνση της απόδοσης των επικουρικών συντάξεων. Ως προς την αναμόρφωση της επαγγελματικής ασφάλισης, κρίνουμε θετική τη θέσπιση των πολυεργοδοτικών ΤΕΑ, χωρίς προϋπόθεση τη δυαδική επαγγελματική συνάφεια μεταξύ τους. Με τον τρόπο αυτό, μπορούν οι επιχειρήσεις όλων των μεγεθών να εντάξουν τους εργαζομένους τους στην επαγγελματική ασφάλιση.

Παρόλα αυτά, υπάρχουν διατάξεις, οι οποίες χρήζουν βελτιώσεων και επαναστοχεύσεων. Ως προς το ανώτατο όριο των εισφορών. Θετική είναι η απαλοιφή του ορίου των 15.000 ευρώ ετησίως για τους μισθωτούς, η οποία διευκολύνει την προαιρετική συνταξιοδοτική αποταμίευση. Από την άλλη, όμως, ο περιορισμός στο όριο του 20% του ακαθάριστου εισοδήματος, ότι δεν περιλαμβάνονται πρόσθετες αμοιβές παραγωγικότητας, μειώνουν τα περιθώρια αυτά σε σημαντική μερίδα εργαζομένων, ειδικά μεσαίων, ανώτερων και ανώτατων στελεχών. Αυτό ισχύει και για τα ομαδικά ασφαλιστήρια προγράμματα και για τα ΤΕΑ.

Πρότασή μας είναι το ανώτατο όριο του 20%, πρώτον, είτε να αφορά μόνο τους εργαζόμενους, είτε, δεύτερον, να αυξηθεί το όριο που αφορά εργοδότες και εργαζόμενους σε 30%. Επίσης, να αποτυπωθεί ότι το ανώτατο όριο επί των ετήσιων ασφαλίστρων θα αφορά στο σύνολο των ετήσιων αμοιβών ως εργαζόμενου, δηλαδή στο άθροισμα βασικών και μεταβλητών αμοιβών.

Ως προς τους συντελεστές παρακράτησης φόρου επί ασφαλίσματος, είναι θετικό ότι το Υπουργείο Εργασίας άλλαξε, σε σχέση με το κείμενο διαβούλευσης, την διάρθρωση των χρονικών ορίων για τη φορολόγηση του ασφαλίσματος. Αυτό θα έχει ως αποτέλεσμα μικρότερη φορολογική επιβάρυνση σε περισσότερους ασφαλισμένους, δηλαδή, στο διάστημα από 10 ως 20 χρόνια, εκεί όπου βρίσκονται οι περισσότεροι ασφαλισμένοι. Θα πρέπει, όμως, να δοθεί η δυνατότητα τα έτη ασφάλισης για τον προσδιορισμό του φορολογικού συντελεστή να μετρούν από την έναρξη συμμετοχής στο πρόγραμμα ως την ημερομηνία είσπραξης του ασφαλίσματος, η οποία μπορεί να είναι και μετά την αποχώρηση των εργαζομένων από τα προγράμματα.

Δύο θέματα τα οποία θεωρούμε απαραίτητο να εισαχθούν στο νομοσχέδιο είναι τα εξής. Πρώτον, νομοθετική πρόβλεψη για δυνατότητα του εργοδότη μεταφοράς σε περίπτωση αλλαγής του ομαδικού συμβολαίου του συσσωρευμένου κεφαλαίου χωρίς φορολογικές ή άλλες επιβαρύνσεις για τους εργαζόμενους και, δεύτερο, νομοθετική πρόβλεψη για ίση μεταχείριση όλων των μελών των επιτροπών ελέγχου, είτε πρόκειται περί μελών Δ.Σ. είτε περί τρίτων προσώπων ως προς την ασφαλιστική διαχείριση των αμοιβών που λαμβάνουν για την συμμετοχή τους στις πιο πάνω επιτροπές. Έτσι θα υπάρξει εναρμόνιση με το ενωσιακό δίκαιο, την Οδηγία 2014/56, για τις υποχρεωτικούς ελέγχους και τις ενοποιημένους λογαριασμούς. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Δημήτριος Καραγεωργόπουλος, Αναπληρωτής Γραμματέας Οικονομικού της Γενικής Συνομοσπονδία Εργατών Ελλάδος.

**ΔΗΜΗΤΡΙΟΣ ΚΑΡΑΓΕΩΡΓΟΠΟΥΛΟΣ** **(Αναπληρωτής Γραμματέας Οικονομικού της Γενικής Συνομοσπονδία Εργατών Ελλάδος (ΓΣΕΕ)):** Ζητάω την ανοχή σας ως προς το χρόνο, διότι η ΓΣΕΕ παρά το γεγονός ότι είναι η ανώτερη τριτοβάθμια συνδικαλιστική οργάνωση, δεν κλήθηκε, κύριε Πρόεδρε, για πρώτη φορά σε διαβούλευση επίσημα για να εκφράσει τις απόψεις της στο Υπουργείο. Συνεπώς, θα ήθελα περισσότερο χρόνο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς δεν είμαστε υπηρεσία του Υπουργείου. Τι κάνετε με το Υπουργείο είναι δικό σας θέμα.

**ΔΗΜΗΤΡΙΟΣ ΚΑΡΑΓΕΩΡΓΟΠΟΥΛΟΣ** **(Αναπληρωτής Γραμματέας Οικονομικού της Γενικής Συνομοσπονδία Εργατών Ελλάδος (ΓΣΕΕ)):** Πρέπει να ακουστεί θεσμικά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν με ακούτε. Εδώ δεν είμαστε Υπουργείο. Είμαστε Βουλή. Η Βουλή έχει τους δικούς της κανόνες. Για τρία λεπτά με μια μικρή ανοχή.

**ΔΗΜΗΤΡΙΟΣ ΚΑΡΑΓΕΩΡΓΟΠΟΥΛΟΣ** **(Αναπληρωτής Γραμματέας Οικονομικού της Γενικής Συνομοσπονδία Εργατών Ελλάδος (ΓΣΕΕ)):** Σας ακούω. Ευχαριστώ κύριε Πρόεδρε. Έχω πλήρη αίσθηση που βρίσκομαι. Η ηγεσία της ΓΣΕΕ, λοιπόν, επιθυμεί να εκφράσει την έντονη αντίθεσή της στις προβλέψεις του υπό διαβούλευση σχεδίου νόμου του Υπουργείου, δεδομένου ότι μιλάμε για ένα σχέδιο νόμου το οποίο συντάχθηκε σε κλειστά γραφεία, εν αγνοία των κοινωνικών διαπραγματευτών. Το δημοκρατικά και ουσιαστικά ορθό θα ήταν να συγκροτηθεί η Εθνική Επιτροπή Επαγγελματικής Ασφάλισης, στην οποία συμμετέχουν οι κοινωνικοί εταίροι, με αρμοδιότητα τη γνωμοδότηση προς τον Υπουργό Εργασίας και Κοινωνικής Ασφάλισης επί των φορολογικών και κοινωνικοεργατικών θεμάτων που εγείρονται, με στόχο την ύπαρξη ενός ουσιαστικού δημόσιου διαλόγου.

Αυτό δεν υπήρξε, όπως σας προανέφερα, ο κοινωνικός διάλογος και για το λόγο αυτό διαφωνούμε με το συγκεκριμένο νομοσχέδιο, διότι επιβάλλει μια βαρύτατη φοροεπιδρομή, που καθιστά απρόσιτη και πανάκριβη την επαγγελματική ασφάλιση των εργαζομένων με χαμηλά και μεσαία εισοδήματα, που βρίσκονται στο μέσο του εργασιακού τους βίου, για τους οποίους, όμως, υφίσταται κενό συνταξιοδοτικής κεφαλαιοποίησης. Στην πραγματικότητα δεν μιλάμε καν για ένα νομοσχέδιο, το οποίο ρυθμίζει την κεφαλαιοποιητική ασφάλιση. Δεν υπάρχει πουθενά η κεφαλαιοποιητική ασφάλιση, ειδικά μετά την ίδρυση του ΤΕΚΑ, που αφορά μόνο τους νεοεισερχόμενους στην αγορά εργασίας.

Κατά παράβαση της ευρωπαϊκής πρακτικής, πλήττει ευθέως την προστασία των συνταξιοδοτικών δικαιωμάτων των ασφαλισμένων εργαζομένων, στο βαθμό που επιβάλλει στα μη κερδοσκοπικά ταμεία επαγγελματικής ασφάλισης αυστηρές υποχρεώσεις, ενώ, ταυτόχρονα, εξαιρεί από αυτές τις αυστηρές διοικητικές προϋποθέσεις τα ομαδικά ασφαλιστήρια και τα συνταξιοδοτικά συμβόλαια των ασφαλιστικών εταιρειών.

Σαν να μην έφτανε μόνο αυτό, «κλείνει το μάτι» στους εργοδότες να επιλέξουν ασφαλιστικές επιχειρήσεις για την επαγγελματική ασφάλιση των εργαζομένων, καθώς εξομοιώνει φορολογικά τα κερδοσκοπικά ομαδικά ασφαλιστήρια με τα μη κερδοσκοπικά ΤΕΑ, απαξιώνοντας με τον τρόπο αυτό την προστασία των συνταξιοδοτικών δικαιωμάτων των εργαζομένων. Για πρώτη φορά από την ίδρυση της έναρξης του θεσμού, επιτρέπει να δραστηριοποιηθούν στο χώρο της επαγγελματικής ασφάλισης οι κερδοσκοπικές ασφαλιστικές εταιρείες, τις οποίες και αυτές, όμως, χωρίζει σε προνομιούχες και μη προνομιούχες εταιρείες.

Δηλαδή, οι ελληνικές ασφαλιστικές εταιρείες του κλάδου ζημιών που επενδύουν στη χώρα σε επενδυτικά προϊόντα εντός της χώρας, εξαιρούνται από αυτήν την επαγγελματική ασφάλιση, παρά το γεγονός ότι εμείς κάθετα και οριζοντίως διαφωνούμε με μία τέτοια προοπτική και υπάρχει αυτός ο διαχωρισμός.

Εμείς, ως ΓΣΕΕ, όπως γνωρίζετε, έχουμε υπογράψει με τις εργοδοτικές οργανώσεις Εθνική Σύμβαση, με την οποία υιοθετείται η ανάγκη δημιουργίας ενός Εθνικού Επαγγελματικού Ταμείου, το οποίο θα ασφαλίζει υποχρεωτικά όλους τους εργαζόμενους κατά το τμήμα του μισθού τους που αντιστοιχεί στον κατώτατο μισθό που ισχύει κάθε φορά, αναλόγως του μισθού τους, που αντιστοιχεί στον κατώτατο μισθό του ατομικού κεφαλαιοποιητικού χαρακτήρα αυτού του ταμείου, με κλαδικές και επιχειρησιακές συμβάσεις, που θα μπορούν οι εργαζόμενοι και οι εργοδότες να ασφαλίζουν μεγαλύτερο τμήμα ή και ολόκληρο τον καταβαλλόμενο μισθό.

Αυτή η συμφωνία, λοιπόν, ζητούμε να γίνει σεβαστή, να θεσμοθετηθεί ο υποχρεωτικός χαρακτήρας της επαγγελματικής ασφάλισης αυτού του ταμείου, να υπάρχει ρητή αναφορά στο νομοσχέδιο για τη δυνατότητα των κοινωνικών εταίρων να συνάψουν εθνική γενική συλλογική σύμβαση εργασίας για την ίδρυση αυτού του εθνικού ΤΕΑ υποχρεωτικής ασφάλισης. Τα έχουμε ζητήσει και από το Υπουργείο, με επιστολή την οποία στείλαμε. Ακόμη, να υιοθετηθεί μια νέα φορολογική στρατηγική για τα Τ.Ε.Α.. Θα καταθέσω την επιστολή μας για το τι ακριβώς ζητάμε, έτσι ώστε να καταστεί η επαγγελματική ασφάλιση ελκυστική για όλους τους εργαζόμενους με χαμηλά και μεσαία εισοδήματα. Δηλαδή, για αυτούς που αντιμετωπίζουν τα κενά συνταξιοδοτικής κεφαλαιοποίησης. Να μην εξαιρούνται των υποχρεώσεων που αναλαμβάνουν τα ΤΕΑ κάθε μορφής για την προστασία των συνταξιοδοτικών δικαιωμάτων των εργαζομένων, οι εργοδότες και τα ομαδικά ασφαλιστήρια των εταιρειών, και εδώ έχουμε τις δικές μας προτάσεις.

Επίσης, ζητάμε σε περίπτωση που η υποχρεωτική διακριτικής διαχείρισης των ομαδικών και η εξομοίωση με τις υποχρεώσεις των ΤΕΑ δεν πραγματοποιηθούν, τότε να προβλεφθεί ότι το φορολογικό καθεστώς των ΤΕΑ κάθε μορφής θα είναι 50% του αντίστοιχου των ομαδικών, ώστε τα ΤΕΑ να τοποθετούνται φορολογικά ακριβώς στο μέσο μεταξύ φορέων εφάπαξ κοινωνικής ασφάλισης και ομαδικών.

Κύριε Πρόεδρε, στην πραγματικότητα με το συγκεκριμένο νομοσχέδιο, χαρίζεται η επαγγελματική ασφάλιση, δηλαδή ο δεύτερος πυλώνας ασφάλισης, σε τέσσερις πολυεθνικές ασφαλιστικές εταιρείες που δραστηριοποιούνται στη χώρα. Προσέξτε, δεν χαρίζεται γενικά στην ασφαλιστική αγορά. Σας είπα ότι εξαιρούνται οι εγχώριες ασφαλιστικές εταιρείες, αλλά είναι «φωτογραφικά» δομημένο για τις τέσσερις μεγάλες πολυεθνικές εταιρείες που επενδύουν τα χρήματά τους στο εξωτερικό και όχι σε εγχώρια επενδυτικά προϊόντα.

Επίσης, «σκοτώνεται» η μαζικότητα της επαγγελματικής ασφάλισης. Έρευνες έχουν δείξει ότι ένας εργαζόμενος μένει μόνο δέκα χρόνια στον ίδιο εργοδότη. Σε συνδυασμό με το ότι μόνο το 1% των εργοδοτών έχει ΤΕΑ, αντιλαμβάνεστε ότι δεν έχει κίνητρο κάποιος εργαζόμενος να ενταχθεί σε ένα ΤΕΑ και λειτουργεί αυτό το νομοσχέδιο αποτρεπτικά για τα ΤΕΑ.

Επίσης, κύριε Πρόεδρε, ολοκληρώνοντας, σας φέρνω ένα παράδειγμα ακραίας φορολόγησης. Ένας 45άρης ασφαλισμένος επί τέσσερα χρόνια σε ένα ΤΕΑ, που απολύεται σήμερα στα 45 του, δεν έχει τη δυνατότητα να πάρει τα χρήματα άμεσα μέσω του ΤΕΑ, δηλαδή, την ώρα που τα έχει ανάγκη αυτά τα χρήματα, γιατί απολύθηκε και τα χρειάζεται αυτός και η οικογένειά του, αλλά θα πρέπει να περιμένει στα 55 του, αναλαμβάνοντας για μια δεκαετία και τους επενδυτικούς κινδύνους που ελλοχεύει αυτή τη δεκαετία. Εν αντιθέσει, λοιπόν, με τα ομαδικά ασφαλιστήρια, ένας 45άρης μπορεί άμεσα να πάει να πάρει τα χρήματά του στα 45 του και την ώρα που τα έχει ανάγκη. Αντιλαμβάνεστε, λοιπόν, ότι αυτή η διάκριση λειτουργεί σε βάρος των Ταμείων Επαγγελματικής Ασφάλισης και υπέρ των ΤΕΑ και αναρωτιόμαστε για ποιο λόγο.

Επίσης, απορώ πώς επετράπησαν τόσες πολλές θεσμικές απρέπειες και οφείλω να το τονίσω. Σας είπα και πριν ότι δεν προσκλήθηκε η Γενική Συνομοσπονδία Εργατών Ελλάδος, όταν ο ίδιος ο Πρωθυπουργός, με τη μέχρι σήμερα στάση του, έχει δείξει ότι σέβεται και τους κοινωνικούς εταίρους, ότι συνομιλεί με τους κοινωνικούς εταίρους και δεν τους γυρίζει την πλάτη για τόσο σοβαρά ζητήματα. Εμείς, αδυνατούμε να πιστέψουμε ότι είπε ο Πρωθυπουργός στον κ. Τσακλόγλου, τον Υφυπουργό, να μας γράφει στα παλαιότερα των υποδημάτων, μην καλώντας την ηγεσία σε διαβούλευση.

Τέλος, όλη αυτή η διαδικασία και το βασικό επιχείρημα για την επίσπευση αυτής της διαδικασίας, είναι η δημιουργία κανόνων και προϋποθέσεων, καθώς και η κάλυψη νομοθετικών κενών, για την αποφυγή ειδικών περιπτώσεων ξεπλύματος χρήματος μέσω της επαγγελματικής ασφάλισης. Κύριε Τσακλόγλου, τόσο εσείς όσο και ο προκάτοχός σας στην ίδια θέση με την προηγούμενη διακυβέρνηση, δεν ξέρω αν καταλάβατε τι έχετε υπογράψει.

Έχω δύο περιπτώσεις, τις οποίες θα τις καταθέσω και στα πρακτικά, μία το 2017 και μια το 2022 από εσάς, όπου υπογράψατε καταστατικά συγκεκριμένων κλάδων, του Ιατρικού Συλλόγου Αθήνας εσείς και του Ιατρικού Συλλόγου Θεσσαλονίκης ο κ. Πετρόπουλος, που στην πραγματικότητα δώσατε μια τέτοια δυνατότητα μέσα από τα καταστατικά να περνάνε γιατροί την τελευταία τριετία πριν βγουν σε συνταξιοδότηση και να καταθέτουν περίπου στο μισό εκατομμύριο ευρώ μετρητά ή οτιδήποτε άλλο, προς ένα ταμείο επαγγελματικής ασφάλισης, έως 170.000 ευρώ το χρόνο και την ίδια στιγμή, μετά από τρία χρόνια, να τα παίρνουν νομιμοποιημένα μέσω της επαγγελματικής ασφάλισης.

Έχω εδώ το καταστατικό, το οποίο, στις 17 Δεκεμβρίου 2022, πέρασε με τη δική σας υπογραφή και έρχεστε σήμερα και λέτε ότι το ανώτατο όριο που μπορεί κάποιος ασφαλισμένος να επενδύσει σε ένα ταμείο επαγγελματικής ασφάλισης είναι τα 15.000 ευρώ ετησίως, όταν στον Ιατρικό Σύλλογο Αθήνας και στον κ. Πατούλη δώσατε 170.000 ευρώ δυνατότητα οι γιατροί μέσα στην τελευταία τριετία και τον τελευταίο χρόνο τέλος πάντων, να τοποθετούν στα ασφαλιστικά ταμεία.

Κάτι τελευταίο, δε μας έχουν δοθεί και για αυτό μιλάω για υπηρεσιακές ή και θεσμικές απρέπειες, τα στοιχεία από το «Εργάνη» για τις αναλογιστικές μελέτες, για να προχωρήσει η διαδικασία της ίδρυσης του Εθνικού Ταμείου Επαγγελματικής Ασφάλισης για τη ΓΣΕΕ. Κύριε Πρόεδρε, δίχως την υποστήριξη ίδρυσης ενός φορέα εθνικού επαγγελματικού ταμείου, που θα συνιστά «ομπρέλα» της επαγγελματικής ασφάλισης, η επαγγελματική ασφάλιση ούτε παρόν ούτε μέλλον έχει για τη χώρα. Ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Κανονισμός αναφέρει ότι έχουμε μέχρι δέκα φορείς. έχουμε καλέσει 25.η Επιτροπή θέλει να ακουστούν όλες οι γνώμες.

Ο κ. Μέγγουλης, έχει το λόγο.

**ΑΝΤΩΝΙΟΣ ΜΕΓΓΟΥΛΗΣ (Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Ευχαριστώ, κύριε Πρόεδρε. Θα σταθώ στο άρθρο 114, που αφορά τους απασχολούμενους μη μισθωτούς συνταξιούχους. Καταρχήν, πρέπει να επισημάνουμε ότι το νέο καθεστώς είναι σαφώς βελτιωμένο, τόσο για τους μη μισθωτούς όσο και για τους μισθωτούς απασχολούμενους συνταξιούχους. Το όφελος από την κατάργηση της παρακράτησης του 30% των συντάξιμων αποδοχών αντισταθμίζει τις επιβαρύνσεις και από το μη ανταποδοτικό πόρο 10% επί του μικτού μισθού υπέρ ΕΦΚΑ ή του 50% της εισφοράς της κύριας σύνταξης, τόσο για τους μισθωτούς όσο και για τους μη μισθωτούς συνταξιούχους.

Ωστόσο, δε μπορούμε να μην επισημάνουμε τη μεγαλύτερη επιβάρυνση των μη μισθωτών συνταξιούχων. Το μη ανταποδοτικό τέλος είναι βαρύτερο και, συνεπώς, οι καθαρές προ φόρου εισοδήματος μηνιαίες αποδοχές των μη μισθωτών θα είναι χαμηλότερες. Επιπλέον, η διαφορετική βάση επιβολής του νέου μη ανταποδοτικού πόρου για τους μεν μισθωτούς συνταξιούχους στις μικτές τους αποδοχές και για τους μη μισθωτούς στο ποσό της επιλεγόμενης ασφαλιστικής εισφοράς υπέρ της κύριας σύνταξης, προκαλεί μεγαλύτερες επιβαρύνσεις και εδώ για τους μη μισθωτούς.

Από τη στιγμή που οι συνολικές ελάχιστες εισφορές μη μισθωτών της πρώτης κατηγορίας είναι 2,2 φορές μεγαλύτερες από εκείνες ενός μισθωτού με τον κατώτατο μισθό, οι επιβαρύνσεις του νέου μη ανταποδοτικού πόρου είναι υψηλότερες για τους πρώτους. Συγκεκριμένα, οι ασφαλιστικές εισφορές μη μισθωτών πρώτης κατηγορίας είναι 240,3 ευρώ το μήνα ενώ οι εργατικές ασφαλιστικές εισφορές του μισθωτού, που είναι σε συνάρτηση με τον κατώτατο μισθό είναι 108,2 ευρώ το μήνα.

Μια πρώτη πρόταση που θα μπορούσαμε να κάνουμε, είναι η μείωση στο μισό του συντελεστή μη ανταποδοτικού πόρου υπέρ του e-ΕΦΚΑ, από το 50% στο 25%. Έτσι το κόστος της συντριπτικής πλειοψηφίας των αυτοαπασχολούμενων που έχουν επιλέξει την πρώτη ασφαλιστική κατηγορία μειώνονται στο μισό, από τα 85 ευρώ στα 42,5 ευρώ το μήνα.

Μια άλλη πρόταση θα μπορούσε να είναι η κατάργηση της υποχρεωτικής καταβολής διπλής εισφοράς ασθενείας για τους μη μισθωτούς απασχολούμενους συνταξιούχους. Από τη στιγμή που επιβάλλονται ήδη κρατήσεις υπέρ του κλάδου υγείας - ασθένειας, συντάξιμες αποδοχές των μη μισθωτών απασχολούμενων συνταξιούχων, δεν βλέπουμε το λόγο να μην απαλλαχθούν από την παράλληλη καταβολή αντίστοιχων εισφορών, βάσει της κατηγορίας που έχουν επιλέξει. Θέλουμε να ισχύσει ό,τι ισχύει για την παράλληλη απασχόληση του ν.4670/2020, να ισχύσει και για την απασχόληση των συνταξιούχων.

Τώρα, οι παρατηρήσεις μας επί του άρθρου 115, προβλέπεται η διευκόλυνση της συνταξιοδότησης των οφειλετών του πρώην Οργανισμού Ασφάλισης Ελευθέρων Επαγγελματιών, ΟΑΕΕ. Πρώτον, η μεγέθυνση του ανωτάτου ορίου οφειλών για τη λήψη σύνταξης από τις 20.000 ευρώ στις 30.000 ευρώ, είναι αδιαμφισβήτητα μια θετική εξέλιξη. Ωστόσο, η υποχρεωτική παρακράτηση του 60% της σύνταξης έως ότου το χρέος μειωθεί στα 20.000 ευρώ, κρίνουμε ότι θα προκαλέσει προβλήματα επιβίωσης για αρκετούς χαμηλοσυνταξιούχους του πρώην Οργανισμού Ασφάλισης Ελευθέρων Επαγγελματιών, ΟΑΕΕ, οδηγώντας τους στη φτωχοποίηση, δεν θα μπορούν να ζήσουν. Εναλλακτικά και νομίζουμε ότι αυτό θα λύσει το πρόβλημα, προτείνουμε τη μείωση του προαναφερθέντος ποσού στα επίπεδα των 30% με 40%.

Δεύτερον, αρκετά μέλη μας αντιμετωπίζουν σοβαρότατο πρόβλημα, καθώς από τα τρία κριτήρια που τίθενται, δεν καλύπτουν εκείνο του ηλικιακού ορίου των 67 ετών και έτσι δεν μπορούν να κάνουν χρήση του νέου αυξημένου ορίου οφειλών. Κανονικά, όσοι πληρούν τα δύο κριτήρια των καταθέσεων και των ενσήμων, θα πρέπει να βγουν στη σύνταξη από τα 62 έτη. Ο λόγος είναι απλός, μέχρι τα 67 έτη οι οφειλές θα έχουν περάσει κατά πολύ το όριο των 30.000 ευρώ μέσω των προσαυξήσεων.

Άρα, θα καταλήξουν στο ίδιο αδιέξοδο να μην μπορούν να πάρουν σύνταξη. Δεν νομίζουμε ότι είναι αυτό ο σκοπός του νόμου. Ο σκοπός είναι να τους διευκολύνουμε. Είναι κρίμα γιατί πολλοί από αυτούς έχουν μπει στο ασφαλιστικό σύστημα κάτω από τα 20 χρόνια τους. Μπορεί να έχουν και παραπάνω από 40 χρόνια ασφάλισης. Φαντάζομαι ότι αντιλαμβάνεστε το πρόβλημα. Μία λύση θα μπορούσε να είναι η μείωση του ανώτατου ορίου συνταξιοδότησης κατά 2 έτη, δηλαδή από τα 67 στα 65. Αυτό θα περιόριζε το πρόβλημα.

Επί του άρθρου 133, προβλέπει τη διαδικασία της αναστολή αύξησης επιτοκίων ρυθμίσεων οφειλών στον e-ΕΦΚΑ έως το 2025. Θα επαναλάβω την πρότασή μας που είναι η θέσπιση μίας ενιαίας και αδιαίρετης πάγιας ρύθμισης ασφαλιστικών και φορολογικών χρεών, με κοινό και σταθερό επιτόκιο 3%.

Τέλος, με το άρθρο 151 θεσπίζεται για πρώτη φορά ειδική παροχή μητρότητας για αυτοαπασχολούμενες γυναίκες. Αυτές θα λαμβάνουν για 9 μήνες τον κατώτατο μισθό του ιδιωτικού τομέα. Ικανοποιείται ένα πάγιο αίτημά μας. Επιτέλους, εξομοιώνεται η αντιμετώπιση των αυτοαπασχολούμενων γυναικών με τις μισθωτές εργαζόμενες του ιδιωτικού τομέα. Κύριε Πρόεδρε, είμαστε στη διάθεσή σας για τις ερωτήσεις που θα μας τεθούν. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών και Εμπόρων Ελλάδας (ΓΣΕΒΕΕ)):** Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, καταρχάς, να σας ευχαριστήσω για την πρόσκληση να είμαι σήμερα στην Επιτροπή σας. Πρέπει, βέβαια, να σημειώσω ότι το νομοσχέδιο που εισάγεται για συζήτηση, του Υπουργείου Εργασίας και Κοινωνικής Ασφάλισης, αποτελεί ακόμα ένα νομοσχέδιο που η εξέταση και επεξεργασία του στο πλαίσιο της αρμόδιας Επιτροπής της Βουλής, συντελείται εντός ασφυκτικού χρονοδιαγράμματος, γεγονός που ελάχιστα περιθώρια αφήνει για σημαντικές τροποποιήσεις ή και προσθήκες.

Έχουμε επισημάνει πολλές φορές ότι η επεξεργασία, η συζήτηση και η ψήφιση τέτοιων νομοθετημάτων, με τη διαδικασία του fast-track, δεν ενισχύουν τους θεσμούς και τη δημοκρατία μας και δεν βοηθούν στην ανάδειξη των όποιων σημαντικών επιπτώσεων μπορεί να εμπεριέχει ένα σχέδιο νόμου. Περαιτέρω, ο χρόνος της δημόσιας διαβούλευσης ήταν και παραμένει περιορισμένος, λαμβανομένου υπ’ όψιν ότι το νομοσχέδιο έχει 187 άρθρα, όσο και από το γεγονός ότι το Υπουργείο για να καταλήξει σε αυτό το νομοσχέδιο, σε αυτό το κείμενο, χρειάστηκε σίγουρα πολλαπλάσιο χρόνο για εσωτερική διαβούλευση.

Σε αυτή τη διαδικασία, βεβαίως, δυστυχώς, δεν έχουν κληθεί οι εθνικοί, κοινωνικοί εταίροι. Για άλλη μια φορά, φαίνεται ότι ο κοινωνικός διάλογος στη χώρα παραμένει σε πολύ χαμηλά επίπεδα. Άλλωστε, δεν τηρείται διαχρονικά από τις κυβερνήσεις τα τελευταία χρόνια το συνταγματικά κατοχυρωμένο δικαίωμα, η υποχρέωση, τα νομοσχέδια να αποστέλλονται στην Οικονομική και Κοινωνική Επιτροπή της Ελλάδος για να εκφράσει τη γνώμη της. Αυτό για μένα είναι έλλειψη δημοκρατίας.

Σε σχέση με τα ταμεία επαγγελματικής ασφάλισης, η γενικότερη αίσθησή μας ήταν ότι η Κυβέρνηση θα ενίσχυε αυτόν τον θεσμό ως μια εναλλακτική επιλογή προς τους ασφαλισμένους για την αύξηση των συνταξιοδοτικών τους παροχών, λαμβανομένου υπόψη και του σοβαρού προβλήματος του δημογραφικού.

Πιστεύω ότι σήμερα το αντιμετωπίζει με θεσμοθέτηση αντικινήτρων, κυρίως μέσα από τη φορολόγηση των εφάπαξ παροχών. Στην αιτιολογική, άλλωστε, έκθεση του νομοσχεδίου αναφέρεται ότι αυτή η ρύθμιση είναι αναγκαία, ώστε να εναρμονιστούν οι φορολογικοί συντελεστές των παροχών ομαδικών ασφαλιστηρίων συνταξιοδοτικών συμβολαίων, με εκείνο των ταμείων επαγγελματικής ασφάλισης και των αλληλοβοηθητικών ταμείων. Η θεσμοθέτηση, δηλαδή η εξομοίωση μέσω της φορολόγησης των παροχών των ταμείων επαγγελματικής ασφάλισης με τα ομαδικά ασφαλιστήρια, που προσφέρουν ιδιωτικές ασφαλιστικές εταιρείες, μας δημιουργεί ένα ερωτηματικό, διότι, ενώ τα ταμεία επαγγελματικής ασφάλισης είναι κοινωνικού σκοπού, οι ασφαλιστικές εταιρείες, σε κάθε περίπτωση, είναι κερδοσκοπικού χαρακτήρα.

Σε ό,τι αφορά το άρθρο 114, τα κίνητρα για την απασχόληση συνταξιούχων, πρόκειται για μία θετικότατη διάταξη, κατά την άποψή μας, πάγιο αίτημα της ΓΣΕΒΕΕ, όπου, μεταξύ των άλλων, θα αποτελέσει έναν τρόπο κάλυψης των κενών θέσεων εργασίας. Για εμάς, ιδιαίτερα για τις μεταποιητικές επιχειρήσεις, εκεί που αποχωρεί εξειδικευμένο προσωπικό πολύ δύσκολα μπορεί να αναπληρωθεί. Βεβαίως και για εμάς το θέμα της καταβολής διπλών ασφαλιστικών εισφορών για παροχές υγείας, αυτό είναι κάτι που πρέπει το Υπουργείο και ο Υπουργός να εξετάσει.

Θετικό είναι επίσης και το άρθρο 151, για την ειδική παροχή μητρότητας που επεκτείνεται και στις γυναίκες ελεύθερες επαγγελματίες. Και εδώ έχουμε μία αποκατάσταση της κανονικότητας και της τάξης.

Όσον αφορά το άρθρο 115, στο οποίο αυξάνονται τα όρια των οφειλών για συνταξιοδότηση, αποτελεί κατά την άποψή μας μια ουσιαστική βελτίωση του καθεστώτος, ωστόσο, δεν θεωρούμε ότι θα λύσει τα προβλήματα των επαγγελματιών που δεν μπορούν να συνταξιοδοτηθούν λόγω οφειλών. Θεωρούμε ότι πρέπει στις εισφορές να μεγαλώσει το ποσό, άνω των 30.000. Η δική μας πρόταση είναι να είναι 50.000 και με 120 δόσεις να μπορούν οι επαγγελματίες να πληρώσουν τις υποχρεώσεις τους.

Ακόμα, για εμάς θα πρέπει το όριο των 67 ετών να αλλάξει, να έχουμε τα 62 χρόνια και 40 έτη ασφάλισης, γιατί αυτό που θα συμβεί είναι αυτοί οι συνάδελφοι που έχουν ήδη 40 χρόνια και έχουν συμπληρώσει το 62ο έτος παραμένοντας συσσωρεύουν οφειλές.

Επίσης, επ’ ευκαιρία θα ήθελα να πω στον κύριο Υπουργό, ότι με τον νόμο Βρούτση, που έχουμε ποσοστά αναπλήρωσης μειωμένα για ασφάλιση μετά τα 40 έτη, ποσοστό αναπλήρωσης 0,5 έναντι του παλαιότερου νόμου, που είχε ποσοστό αναπλήρωσης 2%, θα πρέπει, με την ευκαιρία αυτού του νομοσχεδίου, να το εξετάσουμε και να αποκαταστήσουμε αυτή την αδικία που γίνεται, για ανθρώπους που βγαίνουν μετά τα 40 έτη και δεν έχουν δικαίωμα ουσιαστικής αναπλήρωσης για τη σύνταξή τους. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Κωνσταντάς.

**ΣΤΑΥΡΟΣ ΚΩΝΣΤΑΝΤΑΣ (Διευθυντής Εποπτείας Ιδιωτικής Ασφάλισης της Τράπεζας της Ελλάδος)**: Αξιότιμοι κύριοι Βουλευτές, θα θέλαμε να σας ευχαριστήσουμε για την πρόσκληση στη σημερινή ακρόαση φορέων από την Επιτροπή σας. Με το πρώτο μέρος του παρόντος νομοσχεδίου επιχειρείται μια συνολική αναμόρφωση του θεσμικού πλαισίου που διέπει την επαγγελματική ασφάλιση στην Ελλάδα, στη βάση ενός ενιαίου συνεκτικού νομοθετικού κειμένου το οποίο συναρμόζει κανόνες τόσο εθνικού όσο και ευρωπαϊκού δικαίου, δεδομένου ότι ενσωματώνεται στο παρόν η ευρωπαϊκή οδηγία 2016/2341, καλούμενη IORP II.

Το πρώτο μέρος του νομοσχεδίου περιλαμβάνει τους όρους ίδρυσης και λειτουργίας των ταμείων προαιρετικής επαγγελματικής ασφάλισης, τις απαιτήσεις διακυβέρνησής τους, καθώς και τους κανόνες εποπτείας τους. Επίσης, τίθεται σειρά διατάξεων που δίνουν τη δυνατότητα έγκαιρης και κλιμακωτής εποπτικής παρέμβασης σε όλα τα στάδια λειτουργίας των ταμείων αυτών, ανάλογες του βαθμού μη συμμόρφωσης, με γνώμονα πάντα την προστασία των μελών και δικαιούχων. Άρα, λοιπόν, στο πλαίσιο αυτό αρμόδια αρχή για την εποπτική παρακολούθηση τίθεται, από 1/1/2025, η Τράπεζα της Ελλάδος.

Η Τράπεζα της Ελλάδος διαθέτει πολυετή εμπειρία από την εποπτεία της ιδιωτικής ασφάλισης στην Ελλάδα, ήδη από 1/10/2010. Διαθέτει εξειδικευμένο και ικανό προσωπικό, με πολυετή εμπειρία τόσο στο χώρο της ασφάλισης, όσο και στον εν γένει χώρο της εποπτείας, ώστε να μπορέσει να φέρει σε πέρας με τον καλύτερο τρόπο τις νέες εποπτικές αρμοδιότητες. Η Τράπεζα της Ελλάδος αναλαμβάνει το νέο εποπτικό ρόλο, έχοντας μεγάλη αίσθηση ευθύνης ως προς τους υφιστάμενους, αλλά και μελλοντικούς ασφαλισμένους των ταμείων αυτών.

Ως σκοπό της θέτει αποκλειστικά την προστασία των δικαιωμάτων των μελών και δικαιούχων, όπως επίσης και τη διασφάλιση της εύρυθμης λειτουργίας των ταμείων. Αντλώντας γνώση και προσωπικό από την εποπτεία της ιδιωτικής ασφάλισης, προτίθεται να ασκήσει την εποπτεία των επαγγελματικών ταμείων, λαμβάνοντας υπόψη τον ιδιαίτερο κοινωνικό τους ρόλο, αλλά και τα ιδιαίτερα χαρακτηριστικά τους, σε αντιδιαστολή με την ιδιωτική ασφάλιση.

Οι απαιτήσεις που τίθενται από το πρώτο μέρος του παρόντος νομοσχεδίου, ως προς την οργάνωση και λειτουργία των ταμείων, δεν είναι νέες, καθώς αποτελούν σχεδόν αντιγραφή από τον υφιστάμενο νόμο. Οι απαιτήσεις αυτές αποτελούν πολλές απαιτήσεις του ευρωπαϊκού νομοθέτη. Σε αυτό το πλαίσιο η εποπτεία της Τράπεζας της Ελλάδος τίθεται σε δύο διαστάσεις. Η πρώτη έχει να κάνει με τη χρηματοοικονομική εποπτεία των ταμείων, δηλαδή κατά πόσο τα ταμεία αυτά διατηρούν επαρκείς τεχνικές προβλέψεις για το σύνολο των υποχρεώσεων τους, διαθέτουν τα κατάλληλα κεφάλαια για την κάλυψη βιομετρικών κινδύνων κ.λπ..

Εξίσου σημαντική, όμως, είναι και η δεύτερη διάσταση της εποπτείας, που έχει να κάνει με την εποπτεία των απαιτήσεων διαφάνειας των ταμείων προς τα μέλη τους, τις σχετικές πληροφορίες που θα πρέπει να λαμβάνουν σε όλα τα στάδια του εργασιακού τους βίου, πριν την εγγραφή σε κάποιο ΤΕΑ και κατά τη διάρκεια ασφάλισης. Η βούληση για την Τράπεζα της Ελλάδος είναι η εφαρμογή των γενικών αυτών αρχών, να γίνει με τρόπο που να προσιδιάζει στο μέγεθος τη φύση στην κλίμακα και την πολυπλοκότητα των δραστηριοτήτων των ταμείων. Δηλαδή, η νομοθεσία αυτή να εφαρμοστεί κάνοντας χρήση της αρχής της αναλογικότητας. Δεν είναι τυχαίο ότι στο σχέδιο νόμου η αναφορά στις απαιτήσεις αυτές γίνεται σε πάρα πολλά σημεία.

Θεωρούμε, λοιπόν, ότι ο πυλώνας επαγγελματικής προαιρετικής ασφάλισης είναι πολύ μικρός στην Ελλάδα και θέλουμε να διαδραματίσουμε κομβικό ρόλο ως προς την ανάπτυξη του θεσμού. Αυτό προτίθεμαι να το πράξουμε μέσω της άσκησης εποπτείας με βάση αρχές εμπιστευτικότητας, ανεξαρτησίας και διαφάνειας, ανάληψης εποπτικών δράσεων, όχι με τον κατασταλτικό, αλλά πρωτίστως συμβουλευτικό για την ομαλή εφαρμογή των σχετικών απαιτήσεων, επιτάχυνση διαδικασιών ίδρυσης ταμείων επαγγελματικής ασφάλισης μέσω θεσμοθέτησης πρότυπων καταστατικών, επιτάχυνσης των εποπτικών εγκρίσεων, ώστε να αποφεύγονται καθυστερήσεις και εμπλουτισμό της ιστοσελίδας μας με ευανάγνωστες πληροφορίες.

Τέλος, θέλω να σας πω ότι έχουμε μια πάρα πολύ καλή συνεργασία με την Ευρωπαϊκή Αρχή Ασφαλίσεων και Επαγγελματικών Συντάξεων, πέραν από τον τομέα ιδιωτικής ασφάλισης και στον τομέα της επαγγελματικής ασφάλισης. Η Τράπεζα της Ελλάδος συμμετέχει ενεργά σε όλα τα συλλογικά όργανα λήψης αποφάσεων της αντίστοιχης αρχής. Ευχαριστούμε πολύ και είμαστε στη διάθεσή σας για ότι χρειαστείτε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει ο κ. Νούνης.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ))**: Ευχαριστώ πολύ κύριε Πρόεδρε για την πρόσκληση. Με το νομοσχέδιο για την αναμόρφωση επαγγελματικής ασφάλισης, δυστυχώς προβλέπουμε ότι θα επέρχονται τα αντίθετα αποτελέσματα από αυτά τα οποία προσδοκούμε να έχουμε. Τα πιο προβληματικά σημεία του νομοσχεδίου είναι δύο. Το πρώτο είναι ότι επέρχεται μόνο μια απλή φορολογική εξομοίωση των ΤΕΑ με τα ομαδικά ασφαλιστήρια συμβόλαια των ασφαλιστικών επιχειρήσεων, το οποίο είναι πάρα πολύ προβληματικό και, στην πραγματικότητα, υποβιβάζει την προστασία των συνταξιοδοτικών δικαιωμάτων των εργαζομένων προς αυτή την κατεύθυνση.

Επίσης, αυτό το νομοσχέδιο εισάγει βαρύτατους φορολογικούς συντελεστές που αποκλείουν, στη πραγματικότητα, την επαγγελματική ασφάλιση στους μεσήλικες εργαζόμενους, μισθωτούς και ελεύθερους επαγγελματίες, με χαμηλά και μεσαία εισοδήματα, για τους οποίους, αντικειμενικά, υφίσταται κενό συνταξιοδότησης και κεφαλαιοποίησης, με δεδομένο ότι το ΤΕΑ που έχει δημιουργηθεί αφορά τους νέους εργαζόμενους.

Εδώ υπάρχει μια συστηματική προσπάθεια, από πλευράς του αρμόδιου Υφυπουργού. Ακόμη και χθες το είπε στη Βουλή, ότι στην Ελλάδα έχουμε ένα φορολογικό καθεστώς που διέπεται από μια παγκόσμια πρωτοτυπία. Εδώ, προφανώς, τις ίδιες αναφορές επικαλούμαστε. Έχουμε τα στοιχεία του ΟΟΣΑ και τα ρεπορτάζ από το ίδιο το Υπουργείο, που αναφέρουν ότι στην Ελλάδα είναι αφορολόγητες οι εισφορές στα ταμεία και φορολογούνται οι υπεραξίες, οι αποδόσεις των επενδύσεων και οι παροχές, αν δεν πάρουν σύνταξη.

Αυτό που θα επέλθει, στην πραγματικότητα, με το υφιστάμενο νομοσχέδιο είναι βαρύτατη φορολογία τόσο στις εισφορές, αν είναι πάνω από 20% του εισοδήματος, όσο και στα εισοδήματα από υπεραξίες, από τις αποδόσεις, όσο και στις παροχές. Αυτό είναι που θα καταστήσει την Ελλάδα πραγματικά παγκόσμια πρωτοτυπία και θα τη βάλει στο χάρτη του ΟΟΣΑ, ως το αρνητικό προηγούμενο όπου φορολογούνται όλα τα μέρη της εξίσωσης της ταυτότητας λειτουργίας της επαγγελματικής ασφάλισης.

Επίσης, αυτό με τη βαρύτατη φορολογία, που αποκλείει όλους τους μισθωτούς και τους ελεύθερους επαγγελματίες με εισοδήματα από 15.000 έως 25.000 ευρώ, στην πραγματικότητα, αυτό ακυρώνει την πολύ σωστή πρόβλεψη του νομοσχεδίου για τη σύσταση εργοδοτικών ταμείων. Διότι από δω και πέρα καθιστά τα ΤΕΑ οχήματα αποταμίευσης για μεγάλα εισοδήματα, για εργαζόμενους που έχουν εισοδήματα άνω της κλίμακας του οριακού φορολογικού 44%. Επομένως, έτσι γίνονται τα ΤΕΑ κλειστά κλαμπ μόνο για εργαζομένους με υψηλά εισοδήματα. Αυτό, όμως, με τα ΤΕΑ δεν γίνεται, επειδή χρειάζονται 100 άτομα για να λειτουργήσουν βάσει της νομοθεσίας τους και έτσι ακυρώνεται ο θεσμός των ΤΕΑ, γιατί δεν μπορούν μόνο τα λεγόμενα «golden boys» να ιδρύσουν μόνα τους ένα επαγγελματικό Ταμείο, καθώς χρειάζεται μίνιμουμ αριθμός 100 ατόμων.

Επίσης, με το νομοσχέδιο αυτό, στην πραγματικότητα, επιβάλλεται ένα πολύ βαρύ πλαίσιο εποπτικό από το νομοθέτη στα ταμεία, δεδομένου ότι – να λάβουμε υπόψη – στην Ελλάδα σήμερα το 55% των 28 επαγγελματικών Ταμείων που λειτουργούν είναι επιχειρησιακά, δηλαδή έχουν εργοδότη και εργαζόμενο, το 40% είναι ΤΕΑ του δημοσίου τομέα και το 5% είναι ΤΕΑ των ελεύθερων επαγγελματιών, που δεν έχουν εργοδότη να καλύπτει τα λειτουργικά έξοδα. Με το νομοσχέδιο που έχουμε στα χέρια μας, το κόστος λειτουργίας τέτοιων ΤΕΑ θα ανέλθει σε πάνω από 5 με 6 φορές, πράγμα που θα τα καταστήσει – ειδικά τα Ταμεία των ελεύθερων επαγγελματιών και των ΤΕΑ που δεν έχουν εργοδότη από πίσω να καλύπτει τα λειτουργικά έξοδα – πάρα πολύ δύσκολο να σταθούν.

Αυτό, λοιπόν, που ζητάμε ως ΕΛΕΤΕΑ και έχουμε καταθέσει και σχετικό Υπόμνημα, είναι, αφενός, οπωσδήποτε να αναθεωρηθεί το θέμα των όρων λειτουργίας, πράγμα που το έχει υποσχεθεί και ο κ. Γεωργιάδης ότι θα το κοιτάξει, γιατί είναι πολύ χρήσιμο να εξισωθούν οι όροι λειτουργίας όπως ισχύει σε όλη την Ευρώπη, για να προστατευθούν τα δικαιώματα των εργαζομένων. Δηλαδή, σε αναπτυγμένες αγορές, όπως στην Ολλανδία και στο Βέλγιο, πρώτα εξισώνουν τους όρους λειτουργίας και μετά καθιστούν τα οχήματα αποταμίευσης και τα αφήνουν να λειτουργούν με το ίδιο πλαίσιο.

Ζητάμε, λοιπόν, μέχρι να γίνει αυτό, να αναβληθούν οι φορολογικές διατάξεις ή, εναλλακτικά, να συσταθεί αυτή η Εθνική Επιτροπή Επαγγελματικής Ασφάλισης, ώστε συνολικά το πλαίσιο να τεθεί υπό δημόσια διαβούλευση κανονική και να προταθούν προτάσεις, που θα συμβάλλουν στην ανάπτυξη του θεσμού. Σάς ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Κουρεμένος από το Ταμείο του Ιατρικού Συλλόγου Αθηνών.

**ΗΛΙΑΣ ΚΟΥΡΕΜΕΝΟΣ (Γενικός Γραμματέας του Ταμείου Επαγγελματικής Ασφάλισης του Ιατρικού Συλλόγου Αθηνών):** Ευχαριστώ, κύριε Πρόεδρε. Κυρίες και κύριοι βουλευτές, σε συνέχεια των όσων ελέχθησαν, επειδή έγινε αναφορά και στον Ιατρικό Σύλλογο Αθηνών, θα μιλήσω και για αυτό το θέμα λίγο αργότερα. Επί της ουσίας, το νομοσχέδιο αυτό αναιρεί το χαρακτηρισμό των ΤΕΑ ως μη κερδοσκοπικών. Θυμίζω ότι οι αποδόσεις των επενδύσεων φορολογούνται με 22%. Όταν πάνε να εισπραχθούν, ως εφάπαξ από τα μέλη των ΤΕΑ, είναι αφορολόγητα. Για αυτό το λόγο θεωρούνται μη κερδοσκοπικά αυτά τα ΤΕΑ.

Με αυτό το νομοσχέδιο, επιβάλλεται φόρος από 20% έως 25% κατά την είσπραξη του εφάπαξ. Επομένως, δεν υπάρχει αυτό που λέμε μη κερδοσκοπικό ίδρυμα, καθώς φορολογούνται ως κερδοσκοπικά ιδρύματα. Εδώ υπάρχει, λοιπόν, μια εξαιρετικά μεγάλη ανατροπή του ισχύοντος νομοθετικού καθεστώτος.

Το άλλο είναι, ότι τα εφάπαξ φορολογούνται άσχετα αν έχουν αρνητικές ή θετικές αποδόσεις. Ελάτε στη θέση ενός υποψηφίου ασφαλισμένου. Είναι κάποιος ο όποιος θέλει να δίνει 1.000 ευρώ το μήνα για να εισπράξει μετά, παραδείγματος χάρη, από πέντε χρόνια 5.000 ευρώ συν τις αποδόσεις. Αυτός θα φορολογηθεί στα 5 χρόνια με 25%. Θα έχει δώσει δηλαδή 5.000 ευρώ και θα εισπράξει 4.000 ευρώ. Θα υπάρξει φόρος στο εφάπαξ. Το λογικό είναι να υπάρχει φόρος στη θετική πρόσοδο, στις αποδόσεις των επενδύσεων. Δεν υπάρχει περίπτωση κάποιος, ο οποίος θα έχει τον κίνδυνο να εισπράξει λιγότερες από τις εισφορές λόγω της φορολόγησης, να γίνει ασφαλισμένος σε ένα τέτοιο ταμείο.

Επίσης προφανώς, η όλη η φορολογική λογική συνεχίζεται με την επιβολή πλαφόν στις εισφορές που μπορεί να δίνει κάποιος. Μάλιστα, σε κάποιον αφού δεν μιλάει για φορολογική οροφή, αλλά μιλάει για δυνατότητα έως 20.000 ευρώ, να δίνει κάποιος ελεύθερος επαγγελματίας. Κάποιος ο όποιος δηλώνει 100.000 ευρώ το χρόνο νόμιμα χρήματα, γιατί να μην μπορεί να δώσει 30.000 ευρώ; Τι θα κάνει τα υπόλοιπα αν δώσει μόνο 20.000; Θα πάει να τα δώσει στο εξωτερικό. Υπάρχει ελευθερία κίνησης κεφαλαίων. Μπορεί να τα επενδύσει σε ένα αμοιβαίο κεφάλαιο στο εξωτερικό.

Ο Όμιλος Μυτιληναίου ιδρύει ΤΕΑ στην Κύπρο, ακριβώς γιατί δεν θέλει να μπλέξει με αυτό το φορολογικό και γενικότερα γραφειοκρατικό σύστημα του νέου νομοθετήματος. Αυτό θέλουμε; Θέλουμε, δηλαδή, να διώξουμε τα χρήματα ανθρώπων που μπορούν να τα επενδύσουν σε ΤΕΑ στο εξωτερικό; Νομίζω ότι αυτός ο νόμος, εάν δεν αλλάξει ριζικά, θα καταφέρει ακριβώς το αντίθετο από αυτό που ευαγγελίζεται. Αντί, δηλαδή την ανάπτυξη, την καταστροφή του θεσμού των ΤΕΑ.

Τώρα, για το συγκεκριμένο θέμα που ανέφερε ο εκπρόσωπος της ΓΣΕΕ, να πω ότι στο καταστατικό και στο εσωτερικό κανονισμό λειτουργίας του ΤΕΑ του Ιατρικού Συλλόγου Αθηνών, όλες οι συναλλαγές γίνονται τραπεζικά. Δεν μπορεί κανένας να πληρώσει μετρητά. Εάν, λοιπόν, κάποιος θέλει να νομιμοποιήσει κάτι κακό, δεν μπορεί να το κάνει. Θα πρέπει αναγκαστικά να πληρώσει μέσω τραπέζης. Προς αποφυγή παρεξηγήσεων, γιατί κάτι ελέχθη για κάποια προβλήματα που, ενδεχομένως, υπάρχουν στο ΤΕΑ-ΙΣΑ. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Η κυρία Φιλίππα Μιχάλη είναι μέλος του Διοικητικού Συμβουλίου και Πρόεδρος της Επιτροπής Ζωής και Συντάξεων Ασφαλιστικών Εταιριών Ελλάδος.

**ΦΙΛΙΠΠΑ ΜΙΧΑΛΗ (Μέλος του Διοικητικού Συμβουλίου και Προέδρος της Επιτροπής Ζωής & Συντάξεων Ένωσης Ασφαλιστικών Εταιριών (ΕΑΕΕ))**: Κύριε Πρόεδρε, σας ευχαριστούμε, καταρχάς, για την πρόσκληση που απευθύνατε στην Ένωση Ασφαλιστικών Εταιρειών Ελλάδος, που είναι ο κεντρικός φορέας εκπροσώπησης των δραστηριοποιούμενων στην Ελλάδα ασφαλιστικών εταιρειών. Δύο σημεία πριν περάσω στις παρατηρήσεις μας. Οι ασφαλιστικές εταιρείες, όπως γνωρίζετε, είναι εξόχως ρυθμισμένοι χρηματοοικονομικοί οργανισμοί, οι οποίοι λειτουργούν κάτω από ένα αυστηρό ευρωπαϊκό πλαίσιο, αυτό του «Solvency II» και εποπτεύονται από το 2010 από την Τράπεζα της Ελλάδος, όπως ανέφερε ο κ. Κωνσταντάς. Οι ελληνικές ασφαλιστικές εταιρείες επιτυγχάνουν από τους υψηλότερους δείκτες φερεγγυότητας στην Ευρώπη. Διαθέτουν σχεδόν διπλάσια κεφάλαια από τα απαιτούμενα από τη νομοθεσία, με δείκτη φερεγγυότητας 184,6%, σύμφωνα με την έκθεση της Τράπεζας της Ελλάδος.

Περνάω στις τρεις βασικές αλλαγές που θα θέλαμε να ληφθούν υπόψη. Πρώτο σημείο προβληματισμού αφορά στο άρθρο 105 του σχεδίου νόμου. Το άρθρο 105 θέτει ποσοστιαίο όριο στο ύψος των εισφορών και ασφαλίστρων που επιτρέπεται να αποδίδονται είτε σε ένα ομαδικό ασφαλιστικό συνταξιοδοτικό, είτε σε ένα ΤΕΑ. Το όριο αυτό σύμφωνα με το σχέδιο νόμου ανέρχεται στο 20% των ακαθάριστων εισοδημάτων του εργαζόμενου, στο οποίο, όμως, δεν περιλαμβάνονται πρόσθετες αμοιβές παραγωγικότητας και, επιπλέον, θα εφαρμόζεται σωρευτικά, δηλαδή σε εισφορές εργαζομένων και εργοδότη.

Επειδή στόχος κάθε ασφαλιστικής μεταρρύθμισης θα πρέπει να είναι να εξασφαλιστεί για τους εργαζομένους, κατά την οικονομικά ευάλωτη περίοδο αποχώρησής τους από την εργασία, όσο το δυνατόν μεγαλύτερο ποσοστό αναπλήρωσης και επίπεδο διαβίωσης ανάλογο με αυτό που είχαν κατά τη διάρκεια του εργασιακού βίου, έχουμε την άποψη ότι το 20% θα έπρεπε να καλύπτει το πραγματικό σύνολο των αποδοχών από μισθωτή εργασία, συμπεριλαμβανομένων, δηλαδή, και των αμοιβών παραγωγικότητας, που αποτελούν ένα αποδεκτό μετρήσιμο και ευρέως εφαρμοζόμενο σε όλους τους τομείς της οικονομίας σύστημα ανταμοιβής εργαζομένων, που επιδεικνύουν υψηλή απόδοση και συμβολή στην καλή πορεία μιας επιχείρησης.

Τα μέχρι σήμερα στοιχεία δείχνουν εξαιρετικά χαμηλή διείσδυση του κεφαλαιοποιητικού συστήματος στην Ελλάδα. Σύμφωνα με πρόσφατη μελέτη του ΟΟΣΑ, τα στοιχεία του 2022, το σύνολο των συσσωρευμένων επενδύσεων από κεφαλαιοποιητικά συνταξιοδοτικά σχήματα, στην Ελλάδα ανήλθε μόλις το 0,9% του ΑΕΠ, ενώ, αντίστοιχα, ο μέσος όρος των χωρών του ΟΟΣΑ ήταν άνω του 80%. Κατά την άποψή μας, επομένως, το σύστημα σε μια κοινωνία με σχεδόν ανύπαρκτη αποταμιευτική κουλτούρα, λόγω του προαιρετικού χαρακτήρα, θα πρέπει να είναι ελκυστικό για όσο το δυνατόν μεγαλύτερο αριθμό εργαζομένων.

Για αυτό προτείνουμε το ποσοστιαίο όριο του 20% να εφαρμόζεται στο σύνολο των ακαθάριστων εσόδων των εργαζομένων, συμπεριλαμβανομένων των αμοιβών παραγωγικότητας και μόνο στις εισφορές του ίδιου του εργαζομένου. Για την ομοιόμορφη μεταχείριση μισθωτών και αυτοαπασχολούμενων ή αγροτών, προτείνουμε και στην περίπτωση των δεύτερων, το ίδιο όριο, το 20%, να οριστεί και για αυτούς έναντι των 20.000 ευρώ από προτείνεται σήμερα.

Δεύτερο σημείο, αφορά στην εξασφάλιση δυνατότητας αυτοαπασχολουμένων και αγροτών να συνάπτουν ομαδικό ασφαλιστικό πρόγραμμα ή ΤΕΑ, τα οποία θα φορολογούνται με το προτεινόμενο καθεστώς των μισθωτών. Ο εξορθολογισμός της φορολόγησης υλοποιείται μέσω τροποποιήσεων των άρθρων 14 και 15 του Κώδικα Φορολογίας Εισοδήματος, τα οποία συστηματικά ανήκουν στο τμήμα των διατάξεων περί φορολόγησης του εισοδήματος από μισθωτή εργασία. Ενώ στο άρθρο 14, το οποίο θέτει όρια στις εισφορές, περιλήφθηκε ειδική πρόβλεψη για τους αυτοαπασχολούμενους και αγρότες, στο άρθρο 15 για την φορολόγηση αυτών, δεν υπάρχει αντίστοιχη ρητή ρύθμιση και θεωρούμε σημαντικό να καλυφθεί αυτό το κενό προς αποφυγή οποιασδήποτε νομικής αβεβαιότητας.

Τελευταίο σημείο που θα ήθελα να αναδείξω, αφορά στην ανάγκη εξαίρεσης των ομαδικών συνταξιοδοτικών προγραμμάτων καθορισμένων παροχών. Από τα όρια που προβλέπονται με το σχέδιο νόμου εισφορές, τα συγκεκριμένα προγράμματα είναι μια πολύ ιδιότυπη κατηγορία ολιγάριθμων ασφαλιστηρίων συμβολαίων, τα οποία υπόσχονται την απονομή αποδόμηση ασφαλισμένων προκαθορισμένων ποσών σύνταξης. Η επίτευξη των υπεσχημένων ποσών σύνταξης είναι πιθανό να απαιτεί, με βάση την ασφαλιστική τεχνική και λοιπές παραμέτρους, ενίοτε υψηλότερα ποσά από αυτά που σήμερα προβλέπονται στο άρθρο 105 και, ως εκ τούτου, οι πραγματικοί λόγοι που συνδέονται με τα ιδιωτικά χαρακτηριστικά τους, υπαγορεύουν, κατά την άποψή μας, την ανάγκη εξαίρεσης τους από το άρθρο 105. Σας ευχαριστώ για την προσοχή και την υπομονή σας.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής ):** Το λόγο έχει ο κύριος Δημήτριος Γαβαλάκης.

**ΔΗΜΗΤΡΙΟΣ ΓΑΒΑΛΑΚΗΣ (Γενικός Γραμματέας του Επαγγελματικού Επιμελητήριου Αθηνών):** Σκοπός του παρόντος, όπως λέει το άρθρο 1 για τη αναμόρφωση του θεσμικού πλαισίου που διέπει την προαιρετική επαγγελματική ασφάλιση, προκειμένου να διαμορφωθούν οι συνθήκες να αναπτυχθεί περαιτέρω ο δεύτερος πυλώνας ασφαλιστικής προστασίας, τονίζει το άρθρο ότι σκοπός είναι να ενισχυθεί το εισόδημα των μελλοντικών συνταξιούχων με συμπληρωματικές συνταξιοδοτικές παροχές και ταυτόχρονα να καλλιεργηθεί η κουλτούρα συνταξιοδοτικής αποταμίευσης των ασφαλισμένων, προς όφελος των ιδίων και συνολικά της εθνικής οικονομίας.

Λαμβάνοντας υπόψη, λοιπόν ότι σήμερα η προαιρετική επαγγελματική ασφάλιση μαζί με τα ομαδικά ασφαλιστήρια συμβόλαια, δεν ξεπερνούν σε ασφαλισμένα άτομα το 1,5% του ελληνικού οικονομικού πληθυσμού των ανθρώπων που απασχολούνται, αντιλαμβανόμαστε ότι τα φορολογικα οφέλη που έχουμε θεσπίσει, θα έπρεπε επίσης να προβλέπονται για το τρίτο πυλώνα ασφάλισης, όπως, άλλωστε, ίσχυαν μέχρι το 2011. Άρα θεωρούμε ότι είναι αναγκαίο σύντομα η Κυβέρνηση να προβλέπει ανάλογα οφέλη του τρίτου πυλώνα των ατομικών συμβολαίων, μιας και η πλειοψηφία σήμερα των συμπολιτών μας, που προσπαθούν να κάνουν μακροχρόνια αποταμίευση, στηρίζονται στον τρίτο πυλώνα και πρέπει και αυτοί, δικαίως και αναλογικά, να έχουνε τα αντίστοιχα φορολογικά οφέλη.

Θεωρούμε θετικά όλα τα υπόλοιπα στοιχεία της συγκεκριμένης ενότητας, εκτός από την δικιά μας παρατήρηση, ότι το όριο που προβλέπεται για τις εισφορές πρέπει να αυξηθεί. Η άποψή μας είναι περίπου 5% πάνω. Τουλάχιστον πάντως, αν δεν μπορεί να ικανοποιηθεί αυτό το αίτημα, όπως και άλλοι φορείς ανέφεραν, να υπάρχει πρόβλεψη ότι αν κάποιος είναι ασφαλισμένος τουλάχιστον πέντε έτη και ξεπερνά τα 55 έτη της ηλικίας του και είναι πολύ κοντά στην συνταξιοδότηση του, σε αυτό να μην υπάρχουν αυτά τα όρια, αλλά πολύ περισσότερα, ώστε να μπορεί να φροντίσει τη σύνταξή του όπως αυτός επιθυμεί, με βάση τις οικονομικές του δυνατότητες.

Περνάω γρήγορα στην αναμόρφωσης της ενότητας της Β΄ της ασφαλιστικής νομοθεσίας, που θεωρούμε ότι έχει πάρα πολύ σημαντικές θετικές παρεμβάσεις. Να τονίσουμε, όμως, όπως και άλλοι φορείς τόνισαν, ότι ο προσδιορισμός του ορίου των 30.000 χιλιάδων για να μπορέσουν να βγουν στην σύνταξη και να διακανονίσουν τις εισφορές με τον ΕΦΚΑ, πρέπει, σίγουρα να μεγαλώσει. Πρέπει τουλάχιστον να ξεπεράσει τις 40.000 χιλιάδες.

Ξέρουμε ότι μέσα σε αυτό το όριο υπάρχουν αρκετοί συνάδελφοί μας που έχουν αυτές τις οφειλές. Το όριο των 67 ετών πρέπει, όπως αναφέρθηκε, να γίνει 62 και θα έλεγα ότι πρέπει να φροντίσουμε και τους ανθρώπους που είναι ήδη ασφαλισμένοι και έχουν αρκετά χρόνια μετά τη σύνταξή τους, με ανάπηρους των 120 δόσεων ένα θέμα σημαντικό, για τους ελεύθερους επαγγελματίες, που το λαμβάνουμε συχνά ως αίτημα από τα μέλη στο Επαγγελματικό Επιμελητήριο, για να μπορέσουν να μην φτάσουν στο να έχουν τόσο υψηλές υποχρεώσεις, ώστε να μη μπορούν να βγουν στη σύνταξη τους.

Επίσης, δεν μπορούμε να μην τονίσουμε ότι είναι, ιδιαίτερα θετικό το άρθρο 151, ένα πάγιο αίτημα του Επιμελητηρίου μας, για τη θέσπιση ειδικής παροχής προστασίας της μητρότητας, για ελεύθερες επαγγελματίες, που πραγματικά αντιμετωπίζει θετικά και στη σωστή κατεύθυνση, όπως σας είπα, ένα πάγιο αίτημα για το Επιμελητήριο. Σας ευχαριστώ πολύ.

**ΒΑΣΕΙΛΙΟΣ ΟΙΚΟΝΟΜΟΥ (Πρόεδρος της Επιτροπής**): Το λόγο έχει ο κύριος Ανδρέας Κουτσόλαμπρος, Αντιπρόεδρος του Δικηγορικού Συλλόγου Αθηνών.

**ΑΝΡΕΑΣ ΚΟΥΤΣΟΛΑΜΠΡΟΣ, Αντιπρόεδρος του Δικηγορικού Συλλόγου Αθηνών:** Ευχαριστώ, κύριε Πρόεδρε. Συνοπτικά, έχει το σχέδιο νόμου πολύ σημαντικές ρυθμίσεις σε σχέση με το ασφαλιστικό κομμάτι και θεωρούμε προς τη σωστή κατεύθυνση, όπως είναι για τις επικουρικές συντάξεις, για τις συντάξεις αναπηρίας. Σε όλες αυτές, εμείς δίνουμε το «οκέι». Πιο σημαντική για εμάς είναι η εξίσωση της χορήγησης του επιδόματος μητρότητος και στις μη μισθωτές ασφαλισμένες, αλλά πλέον και στις έμμισθες δικηγόρους, οι οποίες, μολονότι κατέβαλαν επί πολλά χρόνια ασφαλιστική εισφορά μισθωτού από το 2017, δεν είχαν αυτή τη δυνατότητα. Θεωρούμε, λοιπόν, τη διάταξη πάρα πολύ θετική και για μένα είναι και η πιο σημαντική διάταξη του νομοσχεδίου.

Δύο νομοτεχνικές, πρακτικές παρατηρήσεις. Πρώτον, στην παράγραφο 1 εκεί που απαιτείται ασφαλιστική ενημερότητα, μέχρι τώρα γνωρίζαμε και στο επίδομα μητρότητας, το ήδη ισχύον των 800 ευρώ, ότι απαιτούσε ο νόμος ασφαλιστική ικανότητα. Θεωρούμε, λοιπόν, ότι εκεί πρέπει να μπει ασφαλιστική ικανότητα, που είναι μια πιο ευμενής για τους ασφαλισμένους διάταξη και πρόβλεψη. Θα πρέπει να προβλεφθεί και το ακατάσχετο και το ανεκχώρητο αυτής της παροχής, ώστε να αποφεύγεται οποιαδήποτε δυσμενής συνέπεια για τους ασφαλισμένους.

Θετική βλέπουμε και τη διάταξη περί αναδρομικής ισχύος από το Σεπτέμβριο του 2023, αλλά κατά την άποψή μας, επειδή τα λεφτά υπάρχουν και τα λεφτά είναι των ασφαλισμένων από τον Ειδικό Λογαριασμό Ανεργίας, που τον πληρώνουμε από το 2011 χωρίς καμία ανταπόδοση, θεωρούμε ότι θα πρέπει να δοθεί αναδρομικά από 1/1/2023. Να περιλάβει, δηλαδή, όλες τις μητέρες ασφαλισμένες που έχουν γεννήσει από 1/1/2023. Ξαναλέω, ότι τα χρήματα υπάρχουν.

Τώρα, στο ζήτημα της ρύθμισης για τη συνταξιοδότηση με χρέη, που είναι προς τη σωστή κατεύθυνση, αλλά ελαφρώς ελλιπής η διάταξη. Θεωρούμε, πέραν από το όσα προείπαν οι υπόλοιποι εκπρόσωποι, τα οποία συμμεριζόμαστε, για το ζήτημα της ηλικίας και για το ζήτημα της προϋποθέσεις του 67ου έτους της ηλικίας, να μπορεί ο ασφαλισμένος, δηλαδή, και νωρίτερα. Θεωρούμε ότι, όπως προείπαν και άλλοι ασφαλισμένοι, ότι θα πρέπει να ξαναδούμε το ζήτημα της επαναφοράς κάποιας ρύθμισης πάγιας ή 120 δόσεων. Διαβάζοντας, λίγο την τελευταία έκθεση του ΚΕΑΟ, βλέπουμε ότι οι μη μισθωτοί του ΕΦΚΑ που χρωστάνε ασφαλιστικές εισφορές είναι 860.000 χιλιάδες και παλιότεροι είναι εκατοντάδες χιλιάδες. Θεωρούμε, ότι αυτό το ζήτημα πρέπει να απασχολήσει την Πολιτεία και τη Βουλή και να δοθεί μια καλύτερη ρύθμιση.

Τελειώνοντας, να πω ότι, κατά την άποψή μας, είμαστε αντίθετοι στη ρύθμιση του άρθρου 130, όπου προβλέπει τις εισφορές εκεί των έμμισθων δικηγόρων, μηχανικών και υγειονομικών. Η διάταξη αυτή έρχεται ουσιαστικά και καταργεί την κρίση της υπ. αριθμόν 1096/2023, απόφαση του ΣτΕ. Θεωρούμε ότι είναι αντισυνταγματική, διότι αποτελεί επέμβαση της νομοθετικής εξουσίας σε κρίση της δικαστικής.

**ΒΑΣΕΙΛΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κύριος ΓεώργιοςΜυλωνάκης.

**ΓΕΩΡΓΙΟΣ ΜΥΛΩΝΑΣ (Πρόεδρος, της Ένωσης Τεχνικών Ημερησίου και Περιοδικού Τύπου Αθηνών):** Κύριε Πρόεδρε, ευχαριστούμε για την πρόσκληση. Κύριε Υπουργέ, κύριοι Βουλευτές, ζητάμε στο νομοσχέδιο αυτό την εξομοίωση των προϋποθέσεων συνταξιοδότησης των ασφαλισμένων του Ταμείου Ασφάλισης Τεχνικών Τύπου με αυτές που ισχύουν για τους ασφαλισμένους του ΙΚΑ. Συγκεκριμένα ο ν.1186/81 δίνει τη δυνατότητα σε αυτούς που ασφαλίζονται για πρώτη φορά σε εφημερίδες πολιτικές, οικονομικές και αθλητικές, να συνταξιοδοτούνται με τις προϋποθέσεις του ΙΚΑ, καταβάλλοντας ένα επασφάλιστρο, στα 3,6%, το οποίο το καταβάλλει ο εργαζόμενος και να συνταξιοδοτούνται με τις προϋποθέσεις του ΙΚΑ και συγκεκριμένα με τον ν.1846/1951 δηλαδή, με 10 χρόνια εργασίας στα βαρέα και ηλικία 62 ετών.

Με το ν.4075/2012 καταργήθηκε αυτή η διάταξη και επανήλθε με το ν.4331/2015 και από όλους τους τεχνικούς οι οποίοι εργάζονται σε εφημερίδες περιοδικά και παρακρατείται, δίνει τη δυνατότητα να συνταξιοδοτούνται με τα βαρέα και ανθυγιεινά. Ζητάμε να προστεθεί στη διάταξη και να εφαρμοστεί ο ν.8025/1978 που δίνει με 35 χρόνια εργασίας εκ των οποίων τα 25 στα βαρέα να ισχύει και για τους τεχνικούς τύπου. Γιατί, κύριε Υπουργέ, δίνει τη δυνατότητα για μειωμένη σύνταξη στους άντρες και στις γυναίκες στα 60 και στα 61 όπως ισχύει στο ΙΚΑ και εμείς αυτή τη διάταξη δεν την έχουμε. Ζητάμε να συμπεριληφθεί αυτή η διάταξη στο νομοσχέδιο που κατεβαίνει στη Βουλή για ψήφιση. Όσο για το επικουρικό ο κ. Βουρλιώτης θα σας το αναλύσει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Βουρλιώτης.

**ΧΡΗΣΤΟΣ ΒΟΥΡΛΙΩΤΗΣ (Νομικός Σύμβουλος της Ένωσης Τεχνικών Ημερησίου και Περιοδικού Τύπου Αθηνών):** Κύριε Πρόεδρε, κύριε Υπουργέ, κύριοι βουλευτές, αυτό το οποίο ζητάμε είναι να ληφθεί μια πρόνοια στο παρόν νομοσχέδιο αναφορικά και με το Επικουρικό Ταμείο των Τεχνικών Τύπου Αθηνών- Θεσσαλονίκης, διότι στο εν λόγω Επικουρικό Ταμείο υπάρχει το εξής παράδοξο. Ότι ενώ ο κύριος φορέας αποδίδει σύνταξη στα 62 έτη, ο επικουρικός φορέας δεν υιοθετεί τις ίδιες προϋποθέσεις, με αποτέλεσμα οι ασφαλισμένοι τεχνικοί να στερούνται της συντάξεως τους από τα 62 έως και τα 67 όπου εγκρίνεται η συνταξιοδότηση. Αυτό το οποίο ζητάμε, είναι να ληφθεί μια πρόνοια όσον αφορά στο επικουρικό, με σκοπό, στην ουσία, να επιτραπεί η συνταξιοδότηση και από το επικουρικό ταμείο με κριτήρια τη συμπλήρωση 15 ετών ασφάλισης και στην ουσία και την έκδοση θετικής απόφασης από τον φορέα. Σας ευχαριστώ θερμά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Μπιρμπίλης.

**ΑΝΤΩΝΙΟΣ ΜΠΙΡΜΠΙΛΗΣ (Γενικός Γραμματέας της Ανώτατης Γενικής Συνομοσπονδίας Συνταξιούχων Ελλάδας (ΑΓΣΣΕ)):** Αξιότιμε κύριε Πρόεδρε, κύριε Υπουργέ, κυρίες και κύριοι βουλευτές, η Ανώτατη Γενική Συνομοσπονδία Συνταξιούχων Ελλάδος, το μοναδικό τριτοβάθμιο αναγνωρισμένο όργανο των συνταξιούχων, παραμένει εκτός κοινωνικού διαλόγου, διότι η Πολιτεία μέχρι σήμερα δεν έχει αναγνωρίσει αυτή τη μεγάλη ομάδα των συνταξιούχων ως κοινωνικούς εταίρους σε ένα διάλογο.

Γνωρίζετε όλοι ότι υποστήκαμε την πιο βάρβαρη ισοπέδωση των κόπων μας με τους περίφημους νόμους και τις μνημονιακές δεσμεύσεις. Πάνω από το 45% της δικαιούμενης βάσει εισφορών σύνταξης, έγινε βορά στη λεγόμενη ανόρθωση της οικονομίας. Το νέο σύστημα απονομής συντάξεων έδειξε κυρίως τους παλιούς συνταξιούχους και κάποιους τους έβαλε να χρωστούν μέχρι να πεθάνουν και κάποιους άλλους τα χρωστούμενα τους τα δίνει σε βάθος πενταετίας.

Ενώ η χώρα βγήκε από τα μνημόνια, τη δημοσιονομική επιτήρηση, πήρε επενδυτική βαθμίδα, συνεχίζουμε, παρά τηn μετά από 12 χρόνια αύξηση που δεν την πήραν όλοι, να πληρώνουμε τα «σπασμένα». Δεν παραγνωρίζουμε ότι έγιναν βήματα σε στρεβλώσεις. Δεν υπήρξε, όμως, η αποκατάσταση της αδικίας. Ως ΑΓΣΣΕ καταθέσαμε προτάσεις στη διαβούλευση, οι οποίες, όπως φαίνεται μέχρι στιγμής, δεν έγιναν αποδοχής. Θα τις ξανακαταθέσουμε στην Επιτροπή σας.

Επί του σχεδίου νόμου, πρώτον, προς τη σωστή κατεύθυνση είναι οι ρυθμίσεις του άρθρου 114. Την παρέμβαση, όμως, αυτή αδικεί ο τίτλος «Κίνητρα». Σε ένα ευνομούμενο κράτος το κίνητρο του συνταξιούχου θα έπρεπε να είναι η σύνταξη που θα του επέτρεπε να εξασφαλίζει αξιοπρεπή διαβίωση για το υπόλοιπο της ζωής του. Ζητάμε, όμως, κύριε Υπουργέ, στο άρθρο αυτό να μην υφίσταται περιστολή ή μείωση η σύνταξη και σε όσους εργάζονται και λαμβάνουν συντάξεις χηρείας, καθώς και τα ορφανά ως 24 ετών. Όπως και για τους εξ ιδίου δικαιώματος δεν περικόπτεται, θα πρέπει το ίδιο θα συμβεί και για τους χήρους, χήρες και ορφανά που έχουν ανάγκη για εργασία.

Ζητάμε, επίσης, στις εξαιρέσεις του πόρου της παραγράφου 6 του ιδίου άρθρου, να υπαχθούν και όσοι συνταξιούχοι λαμβάνουν σύνταξη κάτω των 750 ευρώ και διαμένουν σε μισθωμένη κατοικία. Άποψή μας, τέλος, είναι ότι ο πόρος αυτός θα έπρεπε κατά 50% να κατευθυνθεί σε πολιτικές στήριξης της ανεργίας.

Είναι θετική η ενοποίηση της απονομής επικουρικής σύνταξης στα άρθρα 116 και 117. Παραμένει, όμως, πρόβλημα σε όσους είχαν παράλληλη ασφάλιση πριν το 2016, με λιγότερα από 15 έτη και δεν λαμβάνουν ούτε προσαύξηση, ούτε επιστροφή εισφορών, ειδικά από ένα ταμείο εργοδοτών και εργαζομένων.

Σε συνάρτηση με το θέμα αυτό και σε σχέση με τα ποσοστά αναπλήρωσης, υπάρχει τεράστιο ζήτημα σε συνταξιούχους των πρώην ειδικών ταμείων, δεδομένου ότι η μη αναγκαία προσμέτρηση κατά τη χρονολογία συνταξιοδότησής τους, τούς έχει αφαιρέσει ποσοστά αναπλήρωσης. Θα μπορούσε από τώρα και στο εξής αυτό το ζήτημα να ρυθμιζόταν, για να μπουν σε καινούργια ποσοστά αναπλήρωσης.

Συνεχίζει και παραμένει σε εκκρεμότητα στις συντάξεις χηρείας του ιδιωτικού τομέα η μείωση στην τριετία. Δεν είναι δυνατόν, όμως, η παράλειψη αυτή του ΕΦΚΑ να οδηγεί σε κληροδότηση χρεών και θα πρέπει να ληφθεί γενναία πολιτική απόφαση αχρεωστήτως καταβληθέντων, αν και γενικά διαφωνούμε ριζικά στη μείωση αυτή. Δεν είναι δίκαιο, κύριε Υπουργέ και κύριοι βουλευτές, ένας που επί 30 ή 40 χρόνια κατέβαλε εισφορές, προσδοκούσε να λάβει σύνταξη με βάση το προσδόκιμο της ζωής για 20 χρόνια, να πεθαίνει μετά από 3 - 4 χρόνια και η σύνταξή αυτού που τη λαμβάνει να περικόπτεται 70% και μετέπειτα 35%, αλλά τα χρέη που μπορεί να είχε αυτός που απεβίωσε να τα παίρνουν οι κληρονόμοι. Σε συνάρτηση με αυτό, ζητάμε και την επαναφορά του δικαιώματος ως προς την κράτηση της συμφερότερης σύνταξης, όπως ίσχυε πριν την εφαρμογή του ν.4387.

Στο άρθρο 95, κύριε Υπουργέ, στα ΤΕΑ, ζητάμε η παράταση από τα 6 έτη να πάει στα 8. Τέλος, η ενίσχυση εφάπαξ 100, 150 και 200 ευρώ είναι σε λάθος κατεύθυνση. Τα 100 ευρώ για όσους λαμβάνουν από 1.100 έως 1.600, δηλαδή 8,33 ευρώ το μήνα, δεν καλύπτουν τον πληθωρισμό. Όμως εδώ υπάρχει ένα παράδοξο ως προς τις κλίμακες, δεδομένου ότι αυτοί που λαμβάνουν αύξηση 3%, παράδειγμα στα 1.400, αυτομάτως θα έχουν και μείωση, όπως επίσης και στις κλίμακες στα 1.700 έως και 2.000. Για αυτό, λοιπόν, κύριε Υπουργέ, ζητάμε όχι μόνο να καταργηθεί η προσωπική διαφορά, αλλά να καταργηθεί και η ΕΑΣ.

Έχουμε εκφράσει τις θέσεις μας και στην κυβέρνηση για τα υπόλοιπα ζητήματα. Θα καταθέσουμε, ξαναλέω, στην Επιτροπή το υπόμνημα μας και θα συνεχίσουμε να παλεύουμε για να δικαιωθούν ή εν πάση περιπτώσει να εισακουστούν οι προτάσεις μας. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Η κατάργηση της προσωπικής διαφοράς σε επόμενο νομοσχέδιο. Μείνετε στο νομοσχέδιο το συγκεκριμένο.

**ΑΝΤΩΝΙΟΣ ΜΠΙΡΜΠΙΛΗΣ (Γενικός Γραμματέας της Ανώτατης Γενικής Συνομοσπονδίας Συνταξιούχων Ελλάδας (ΑΓΣΣΕ)):** Εντάξει, αλλά χρειάζεται διάλογος και για αυτό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λοιπόν, ο κύριος Μακράκης Γεώργιος, Πρόεδρος της Ομοσπονδίας Υπαλλήλων ΟΑΕΔ, έχει τον λόγο.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ)**:  Ευχαριστώ. Καταρχάς να ξεκινήσω από το άρθρο 152, για τις προπληρωμένες κάρτες για τους ανέργους. Είναι ένα σημαντικό ζήτημα του οποίου δεν έχουμε καταλάβει, ως Ομοσπονδία, τη σκοπιμότητα. Δηλαδή, δίνουμε μια προπληρωμένη κάρτα στον άνεργο, όπου μέσα περιέχει το επίδομα ανεργίας, το οποίο, επαναλαμβάνω, είναι ανταποδοτικό, δηλαδή είναι δικά του χρήματα. Αποτελεί ενδεχομένως το μοναδικό εισόδημα που έχει και του επιβάλουμε περιορισμούς να μη μπορεί να αντλήσει σε μετρητά πάνω από το μισό του επιδόματος. Ο διαχειριστής του νόμου, δηλαδή, μειωμένης διαχειριστικής ικανότητας λέει στον άνεργο πού θα ξοδέψει και με ποιο τρόπο τα χρήματά του. Το θεωρούμε αδιανόητο και ντροπιαστικό για τους ανέργους αυτό το μέτρο και ζητούμε να αποσυρθεί ή τουλάχιστον να απελευθερωθεί η χρήση του ποσού του επιδόματος μέσα από την προπληρωμένη κάρτα.

Να πούμε για τις διατάξεις που έχει για τους εκπαιδευτικούς της ΔΥΠΑ. Εδώ δεν επιχειρείτε να λύσετε ένα πρόβλημα με την ορθή διαδικασία. Δηλαδή, είναι γνωστό ότι το εκπαιδευτικό προσωπικό που υπηρετεί αυτή τη στιγμή στον ΟΑΕΔ υπολείπεται κατά πάνω από 50%. Δηλαδή, πάνω από 50% των κενών θέσεων δεν καλύπτονται και, ενώ έχουν εγκριθεί από το Υπουργικό Συμβούλιο 35 θέσεις για το 2024, ενώ τα κενά είναι πάνω από 340, έρχεστε να το καλύψετε με ένα τρόπο που δεν αφορά, επαναλαμβάνω, μόνο στη ΔΥΠΑ, αφορά γενικότερα στο δημόσιο τομέα, αφορά γενικότερα στο δημόσιο συμφέρον, αφορά στην αξιοκρατία και στη διαφάνεια.

Έχουμε μια ξεκάθαρη υποχώρηση του ΑΣΕΠ υπέρ του ΟΑΕΔ, υπέρ της ΔΥΠΑ, με υπερεξουσίες που χορηγούνται στον Διοικητή του ΟΑΕΔ, με δομημένη συνέντευξη, λέει, για να προσλάβουμε τους εκπαιδευτικούς στις σχολές του ΟΑΕΔ. Δηλαδή, να προσλάβουμε έναν ζαχαροπλάστη, έναν μάγειρα, έναν ηλεκτρολόγο, θα πρέπει να περάσει από μια δομημένη συνέντευξη από μία τριμελή επιτροπή, όπου μόνο το ένα μέλος θα είναι από το ΑΣΕΠ. Τα δύο μέλη θα είναι από τον ΟΑΕΔ και μάλιστα θα τα διορίζει ο Διοικητής του ΟΑΕΔ, τον οποίο έχετε διορίσει εσείς με απόλυτη εξουσία, χωρίς κανένα περιορισμό. Δηλαδή, όποιους θέλει, και τον κηπουρό του θα μπορεί να ορίσει στην τριμελή επιτροπή για τη δομημένη συνέντευξη.

Να υπενθυμίσω ότι στη ΔΥΠΑ έχουν να γίνουν κρίσεις προϊσταμένων και διευθυντών από το 2010. Άρα, όλοι οι προϊστάμενοι και οι διευθυντές είναι τοποθετημένοι με ανάθεση. Άρα, ποιος θα κάνει τη δομημένη συνέντευξη, σε ποιους θα κάνει τη δεδομένη συνέντευξη ότι και τι τελικά εξυπηρετεί εκτός από την υποχώρηση της αξιοκρατίας και της διαφάνειας.

Η μοριοδότηση που επιχειρείται μέσα από το συγκεκριμένο σχέδιο νόμου είναι εντελώς άδικη για τους συναδέλφους. Τους λέμε συναδέλφους τους συμβασιούχους που υπηρετούν στις σχολές του ΟΑΕΔ πάνω από 15 χρόνια και έχουν δώσει, πραγματικά, το αίμα τους για την εκπαίδευση στον ΟΑΕΔ. Τους πετάει απέξω, στην ουσία, μέσα από τη μοριοδότηση της εργασιακής εμπειρίας.

Να τονίσω εδώ ότι στο Υπουργείο Παιδείας, στους αντίστοιχους πίνακες, δεν υπάρχει η μοριοδότηση της εργασιακής εμπειρίας. Υπάρχει μόνο η μοριοδότηση της εκπαιδευτικής εμπειρίας. Εδώ υπήρξε μια μικρή βελτίωση από τη διαβούλευση στην κατάθεση του σχεδίου νόμου, αλλά και πάλι δεν διασφαλίζεται η πρόσληψη των συναδέλφων αυτών που υπηρετούν στη ΔΥΠΑ για πάνω από 15 χρόνια και έχουν γνώσεις, έχουν συνδεθεί με την τοπική κοινωνία, με τους εργοδότες, με τους μαθητές, με τις οικογένειές τους.

Να πω ένα άλλο πολύ σημαντικό ζήτημα, στο άρθρο 168 για την υπηρεσιακή κατάσταση των εκπαιδευτικών, όπου θέλω να πιστεύω ότι είναι παράλειψη. Αλλιώς πρόκειται για κατάργηση και οτιδήποτε σταθερό ξέραμε μέχρι τώρα. Στο άρθρο 168, λοιπόν, του σχεδίου νόμου για τις μεταθέσεις των εκπαιδευτικών εισάγεται ότι θα μετατίθεται ο εκπαιδευτικός της ΔΥΠΑ από οπουδήποτε για οπουδήποτε χωρίς τη γνώμη του υπηρεσιακού συμβουλίου, με απόφαση του αρμοδίου οργάνου. Παραβιάζοντας και το άρθρο 103 του Συντάγματος, παραβιάζοντας και το άρθρο 67 του Δημοσιοϋπαλληλικού Κώδικα, που ξεκάθαρα προβλέπει τη γνώμη του υπηρεσιακού συμβουλίου.

Τριμελής επιτροπή, λοιπόν, και για την πρόσληψη και για την δομημένη συνέντευξη. Κοιτάξτε πώς αποτυπώνεται στο ίδιο το σχέδιο νόμου η υποχώρηση του ΑΣΕΠ. Λέει ότι οι μόνιμες θέσεις και οι θέσεις αορίστου χρόνου καλύπτονται με επιλογή που διενεργείται από τη ΔΥΠΑ και το ΑΣΕΠ, όχι από το ΑΣΕΠ και την ΔΥΠΑ. Ούτε καν ισομερώς. Υποχωρεί το ΑΣΕΠ, μπαίνει σε μια διαδικασία παρατηρητή. Δηλαδή, χρόνια τώρα παλεύαμε για να θεσμοθετηθεί επιτέλους μια αξιοκρατική διαδικασία στο Δημόσιο και τώρα βλέπουμε την υποχώρηση ξεκάθαρα του ΑΣΕΠ.

Κλείνοντας, για τις μετατάξεις υπήρχε ένα άρθρο στη διαβούλευση το οποίο περιορίστηκε με τη κατάθεση του σχεδίου νόμου. Μετατάξεις γίνονται από εκπαιδευτικούς σε διοικητικούς. Θα μπορούσαν να γίνουν και από διοικητικούς σε εκπαιδευτικούς, μιας και ο ΟΑΕΔ αντιμετωπίζει τέτοιο μεγάλο πρόβλημα όσον αφορά τη στελέχωση των σχολών, αν οι διοικητικοί υπάλληλοι πληρούσαν τα προσόντα και είχαν την εκπαιδευτική επάρκεια για να μπορούν να καταλάβουν κενές θέσεις των εκπαιδευτικών. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής**): Τον λόγο έχει ο κ. Ιωαννίδης.

**ΘΕΟΔΩΡΟΣ ΙΩΑΝΝΙΔΗΣ (Πρόεδρος της Ομοσπονδίας Εκπαιδευτικών Λειτουργών ΟΑΕΔ, νυν ΔΥΠΑ):** Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι βουλευτές, ευχαριστούμε για τη πρόσκληση που απευθύνατε στην Ομοσπονδία μας να συμμετέχει στη σημερινή ακρόαση. Πράγματι, η εκπαιδευτική κοινότητα της ΔΥΠΑ, θεωρεί πολύ θετικό το γεγονός ότι, μετά από το 2007 που έγιναν οι τελευταίοι διορισμοί, θεσπίζονται κριτήρια και αποφασίζει προσλήψεις από το 2024 και εφεξής. Παρόλα αυτά, λόγω της μακρόχρονης εμπειρίας μας στις σχολές της ΔΥΠΑ, θεωρούμε, ότι καλό θα ήταν να υπάρξουν κάποιες διορθώσεις - βελτιώσεις, που θα συμβάλουν καθοριστικά στη συνέχιση της εύρυθμης λειτουργίας των σχολών μας.

Συγκεκριμένα, στην ενότητα 1, «Σύστημα διορισμών και προσλήψεων των εκπαιδευτικών και λοιπές διατάξεις», πιστεύουμε, ότι πρέπει να τροποποιηθεί το εδάφιο δβ΄ της παραγράφου 1 του άρθρου 162, η εργασιακή εμπειρία να υπολογίζεται με 7,5 και όχι με 15 μονάδες ανά μήνα πραγματικής υπηρεσίας. Έγινε κάποια βελτίωση μετά τη διαβούλευση, αλλά αυτό δεν αρκεί πιστεύουμε. Η τροποποίηση είναι απαραίτητη, αφού η μοριοδότηση που προτείνεται στο σχέδιο νόμου, δίνει μεγάλη βαρύτητα στην επαγγελματική εμπειρία και θα οδηγήσει στο διορισμό ατόμων με επαγγελματική, αλλά χωρίς διδακτική εμπειρία και καμία γνώση για το τρόπο λειτουργίας των σχολών μας, όπως έχουμε μέχρι τώρα.

Η εμπειρία των εκπαιδευτικών που δουλεύουν συνεχόμενα και μάλιστα κάποιοι με 20, 25 χρόνια και μάλιστα τα τελευταία 7 χρόνια έγινε και ο θεσμός του αναπληρωτή και σε εμάς, έχουν αξιολογηθεί όλοι αυτοί με κριτήρια στα πρότυπα του ΑΣΕΠ και αποτελεί όλη αυτή η προοπτική ένα άυλο διδακτικό και εργασιακό προσόν, που δεν προσμετράται, όμως, στο νομοσχέδιο και αυτοί οι εκπαιδευτικοί διαδραματίζουν, όπως είπαμε, καθοριστικό ρόλο στη διατήρηση των σχολών μας και κινδυνεύουν να πεταχτούν κυριολεκτικά στο δρόμο.

Τώρα, θέλω να αναδείξω ένα άλλο σημαντικό γεγονός, μια παρέμβαση στο άρθρο 160, στη παράγραφο 3. Να καταργηθεί η προσμέτρηση της διδακτικής προϋπηρεσίας που έχει πραγματοποιηθεί στη μεταδευτεροβάθμια εκπαίδευση, δηλαδή, στα ΙΕΚ. Τα ΙΕΚ, κύριε Πρόεδρε, αποτελούν κατάρτιση και όχι εκπαίδευση. Οι έως τώρα προκηρύξεις, ανέκαθεν, που υπήρχαν στις σχολές του ΟΑΕΔ, με όποια μορφή και αν είχαν, δεν προσμετρούσαν ποτέ την προϋπηρεσία στα ΙΕΚ. Άλλωστε, δεν υπάρχει και κάτι αντίστοιχο στο Υπουργείο Παιδείας.

Θέλουμε να πούμε και για το άρθρο 164, να αφαιρεθεί το άρθρο αυτό, για τη διενέργεια ατομικής και δομημένης συνέντευξης, όπου μπήκαν και ψυχομετρικά τεστ. Αντί να βελτιωθεί, πήγε προς το χειρότερο μετά τη διαβούλευση. Αυτό δεν υπάρχει ούτε στο Υπουργείο Παιδείας. Εκεί κρίνονται οι διευθυντές μόνο από συνέντευξη, όπως και σε εμάς, μόνο όταν έχουν να πάνε για θέσεις ευθύνης και όχι ως προαπαιτούμενο για διορισμό.

Στο άρθρο 169, στο Μητρώο Προσωρινών Αναπληρωτών, επιθυμούμε να καταρτιστεί χωριστό μητρώο για τους αναπληρωτές ωρομίσθιους για τα ειδικά σχολεία ΚΕΚΑμεΑ έχουμε δύο σε όλη την Ελλάδα, σε όλη την Επικράτεια.

Τώρα, όσον αφορά στο άρθρο 172, «Αρμοδιότητα ελέγχου της τρίτης υποχρεώσεων των εργοδοτών στα πλαίσια των προγραμμάτων μάθησης στον εργασιακό χώρο», θα θέλαμε να αποσαφηνιστεί ο ρόλος της Επιθεώρησης Εργασίας, καθότι τα προγράμματα μάθησης στον εργασιακό χώρο είναι εκπαιδευτική διαδικασία και πρέπει το σχολείο να έχει ενεργό ρόλο. Ζητούμε, για να μην υπάρχουν κλυδωνισμοί στις τάξεις των ωρομισθίων και αναπληρωτών και στα σχολεία μας και στην εύρυθμη λειτουργία, για το σχολικό έτος μόνο 2024 οι πρώτες απαραίτητες επείγουσες προσλήψεις στα σχολεία μας να γίνουν από τους ήδη υπάρχοντες πίνακες στα πρότυπα του ΑΣΕΠ, όπως ορίζεται στην Υπουργική Απόφαση που ισχύει για τα τελευταία τρία χρόνια.

Από την παρούσα διοίκηση θεσπίστηκε πριν από τρία χρόνια, το 2021, η απόφαση 3552, αφού, βέβαια, ενοποιηθούν από όλη την επικράτεια οι πίνακες και αξιολογηθούν από το ΑΣΕΠ και, βεβαίως, να καταθέσει ο κάθε ωρομίσθιος εκπαιδευτικός και πάλι τα δικαιολογητικά του. Αυτό, άλλωστε, αποτελούσε επιβράβευση αυτών των εκπαιδευτικών και επαγγελματιών που επιλέγουν τα σχολεία μας και στηρίζουν το εθνικό σύστημα, καλύπτοντας πάγιες και διαρκείς ανάγκες.

Επιπρόσθετα, παρακαλούμε να συμπεριληφθεί η διάταξη, χρόνιο αίτημα, με την οποία θα αναγνωρίζετε η προϋπηρεσία ωρομισθίων και αναπληρωτών και στους πίνακες διοριστέων του Υπουργείου Παιδείας, ώστε να μπορούν και αυτοί να εντάσσονται με βάση την υπηρεσία τους σε αυτούς τους πίνακες.

Κλείνοντας, κύριε Πρόεδρε, θα ήθελα να ευχαριστήσω την Επιτροπή για το βήμα που μας έδωσε, ώστε να εκφραστούν οι απόψεις μας και πιστεύουμε να εισακουστούν και να γίνουν δεκτές στο παρόν νομοσχέδιο. Είμαστε στη διάθεσή σας για περαιτέρω διευκρίνιση. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Κονιδάρης Γεράσιμος.

**ΓΕΡΑΣΙΜΟΣ ΚΟΝΙΔΑΡΗΣ (Εντεταλμένος Σύμβουλος Διοίκησης του Ταμείου Αλληλοβοήθειας Υπαλλήλων Φαρμακευτικών Εργασιών (ΤΑΥΦΕ - ΝΠΙΔ)):** Καλησπέρα και από μένα. Κύριε Πρόεδρε, κύριε Υπουργέ και κύριοι Βουλευτές, κυρίες και κύριοι, ευχαριστώ πολύ τον κύριο Υπουργό χθες, που με την τοποθέτησή του έβαλε τα πράγματα στην πραγματική τους διάσταση, προκειμένου, πραγματικά, να γίνει αντιληπτό τι ακριβώς πρόκειται να γίνει με τη μετατροπή του Ταμείου Αλληλοβοήθειας Υπαλλήλων Φαρμακευτικών Εργασιών σε προαιρετική βάση.

Το Ταμείο ιδρύθηκε, όπως ξέρετε όλοι, το 1960. Είναι υποχρεωτικής κοινωνικής ασφάλισης. Εντάχθηκε με το ν.3655/2008 στο ΤΑΠΙΤ και το 2013, με Κοινή Υπουργική Απόφαση έγινε Νομικό Πρόσωπο Ιδιωτικού Δικαίου και παρέλαβε, μαζί με την υποχρεωτικότητα, και 400 περίπου εκατομμύρια έλλειμμα, γιατί φάνηκε σαν να την πήραμε από το «παράθυρο». Δεν την πήραμε, λοιπόν, από κανένα «παράθυρο», πήραμε την υποχρεωτικότητα να τα ελλείμματα.

Υπήρχε κανένα όφελος για την τότε Κυβέρνηση, είτε στο δικό μας το χώρο, είτε σε άλλους χώρους, να ευνοεί αυτές τις νομοθετικές πρωτοβουλίες; Υπήρχε. Γιατί όταν ένα Νομικό Πρόσωπο είναι Δημοσίου Δικαίου τα ελλείμματα μετράνε στο χρέος της Γενικής Κυβέρνησης. Τα «πέτρινα», λοιπόν, «χρόνια» το 2013, όπως βγήκαν και τα 4 άλλα ΤΕΑ, επαγγελματικής υποχρεωτικής ασφάλισης, όπως τα λέμε σήμερα, ελάφρωσαν την κυβέρνηση περίπου στα 3 δισ. ευρώ. Αυτό το είδαν οι όλοι ασφαλισμένοι όλης της χώρας και μπήκαμε σε έναν αγώνα να διαχειριστούμε, λοιπόν, παράλληλα την κοινωνική αυτή διαχείριση.

Ακούσαμε πράγματα πολλά και δεν θα μπω σε θεωρητικά θέματα. Δεν θα μπω σε πράγματα που πιθανόν να κουράζουν και τους Βουλευτές μας. Αυτό είναι το εφάπαξ, όπως είναι και οι υπόλοιποι 13 άλλοι τομείς του ιδιωτικού τομέα που είναι στον e-ΕΦΚΑ. Δεν έχουν καμία καθολικότητα, είναι υποχρεωτικής ασφάλισης. Όπως είναι των αγαπητών φίλων δημοσιογράφων του ΕΤΑΑ, έτσι αυτό είναι το εφάπαξ των φαρμακοϋπαλλήλων 60 ετών.

Ακούσαμε, λοιπόν, και φαντάζομαι καταλάβατε ότι δεν μπήκε από κανένα «παράθυρο». Πήρε «προίκα» 400 αναλογιστικό έλλειμμα – προσέξτε όταν φτάσουμε την πραγματικότητα – και τι άλλο πήρε προίκα; Πήρε «προίκα» καμιά δεκαριά χρόνια να έχουν κλείσει ισολογισμούς, καμιά δεκαριά χρόνια να έχουν καταχωρήσει εισφορές. Πήρε «προίκα» ότι χορηγούνταν το εφάπαξ και στο φάρμακο «με το μάτι και με το ζύγι». Δεν είναι τυχαίο που φτάσαμε στη χρεοκοπία της χώρας, κύριοι. Έμαθα χτες ότι οι φαρμακοϋπάλληλοι είναι αυτοί που μπορούν ελεύθερα.

Έχω την εντύπωση, αξιότιμε κύριε Υπουργέ, ξέρω ότι σας διακρίνει η ευθυκρισία και, πραγματικά, διεισδυτικότητα, είναι ο πιο ατυχής κλάδος ο κλάδος του φαρμάκου, για να πάμε να μιλήσουμε για ελάφρυνση κόστους εργασίας. Όχι γιατί έχουν λεφτά.

Γιατί δεχτήκαμε τη μεγαλύτερη μνημονιακή πίεση από όλους τους κλάδους, και σωστά τη δεχτήκαμε, όχι σαν εργαζόμενοι όμως, αλλά σαν κλάδος, σαν βιομηχανία έπρεπε να τη δεχτούν. Γιατί εκτός από τη μνημονιακή πίεση αυτή, να γνωρίσω στο Ελληνικό Κοινοβούλιο και στους αγαπητούς φίλους, ότι το φάρμακο στην Ελλάδα είναι ένα αγαθό κοινωνικής αναγκαιότητας. Έχεις ανάγκη και το παίρνεις. Άρα, η ζήτηση είναι ανελαστική και η τιμή διατιμημένη. Όσο και να χαμηλώσουμε το κόστος του προϊόντος – να μιλήσω με όρους οικονομίας – θα αυξάνουμε σήμερα τις παράλληλες εξαγωγές, που τόσο αγώνα δίνει και η σημερινή Κυβέρνηση για να έχουν φάρμακα οι Έλληνες καταναλωτές.

Προσπερνάω, λοιπόν. Η ελευθερία του πολίτη να διαλέξει μου μοιάζει λίγο σαν την ελευθερία του σκλάβου ή το σπίτι του άστεγου, που αλλάζει δρόμους κάθε μέρα. Θα σας πω τα δημογραφικά στοιχεία του φαρμάκου. Ακούστε με λίγο, αγαπητοί. Μόλις το 75% του πληθυσμού είναι κάτω από 1.500 ευρώ, το 25% είναι κάτω από 750 και το 45% είναι κάτω από 1.000.

Θέλω να παρακαλέσω τους αξιότιμους, κύριους Βουλευτές και τον κ. Υπουργό να μου κάνουν οποιαδήποτε ερώτηση και δεν προλάβω, θέλω να πω τούτο μόνο. Ζητούμε να παραμείνει η υποχρεωτικότητα, όχι γιατί δεν μπορούμε να κάνουμε καλά τη δουλειά μας – την κάνουμε – αλλά γιατί είδαμε ότι χτες διαβληθήκαμε και σαν διοίκηση. Ακούστε. Κάποια συμφέροντα, ιδιότυπα ή όχι, προσπάθησαν να μας σπιλώσουν και έβαλαν κάποιους – όπως συνήθως στην Ελλάδα υπάρχουν – να κινηθούν προς την κατεύθυνση του Οικονομικού Εισαγγελέα Διαφθοράς. Κοινοποιήθηκε στο Υπουργείο και στις τρεις Εποπτικές Αρχές. Ο Εισαγγελέας Διαφθοράς έδωσε, πράγματι, εντολή στον Εισαγγελέα Πρωτοδικών. Ο Εισαγγελέας Πρωτοδικών έκανε την ανάκριση, ρώτησε όλες τις Εποπτικές Αρχές και τους είπε, μάλιστα «αν δεν έχετε κάνει έλεγχο από συστάσεως στο ΤΑΥΦΕ, με την ίδια διάταξη να την κάνετε τώρα».

Απάντησαν οι Αρχές για το Ταμείο και η υπόθεση, πρόσφατα, μέσα στον Αύγουστο, μπήκε οριστικά, με απόφαση του Εισαγγελέα Εφετών και του Εισαγγελέα Πρωτοδικών, στο αρχείο. Το λέω αυτό γιατί βγαίνουν και κάποιοι επιτήδειοι του Facebook, κάτι συνδικαλιστικά «σκιάχτρα», από εδώ και από εκεί, τους οποίους τους βάζουν ιδιότυπα συμφέροντα και αν θέλει ο Υπουργός, και αν θέλει η Βουλή των Ελλήνων να με καλέσει, είμαι στη διάθεσή τους.

Ζητάμε, λοιπόν, να παραμείνει η υποχρεωτικότητα, διότι είναι όπως τα εφάπαξ του Δημοσίου και δεν εννοώ των δημοσίων υπαλλήλων, αλλά όλα. Να τα πω όπως είναι; Τα γνωρίζουμε όλοι πάρα πολύ καλά και είναι τα εξής. Εκτός από τους δημοσίους υπαλλήλους, είναι το πρόνοιας, εργατοϋπαλλήλων μετάλλου, τσιμέντων, λιπασμάτων, προσωπικού ιπποδρομιών, εμπορικά καταστήματα, ΤΑΞΥ ξενοδοχοϋπαλλήλων, λιμένα Πειραιώς, λιμένα Θεσσαλονίκης, προσωπικού λιμένων, ύδρευσης Θεσσαλονίκης κ.λπ.. Αυτά είναι στο Δημόσιο Νομικά Πρόσωπα Ιδιωτικού Δικαίου, τα οποία δεν ανήκουν στην κοινωνική πολιτική, αλλά, όμως, είναι Νομικά Πρόσωπα Δημοσίου Δικαίου.

Δεν υπάρχει καθολικότητα και ανακαλύψαμε μετά από δέκα χρόνια ότι παρανόμησε ο Υπουργός Οικονομικών, ο οποίος υπέγραψε τη διάταξη και ο Υπουργός Εργασίας, η Διεύθυνση Αναλογιστικών Αρχών του Υπουργείου, η Γενική Διεύθυνση του Υπουργείου, το Γενικό Λογιστήριο του Κράτους, το ΤΑΠΙΤ, παρανόμησαν όλοι, γιατί δεν αποφάσισε ούτε κάποιο σωματείο, ούτε τίποτα. Όλοι αυτοί παρανόμησαν και το ανακαλύψαμε, όχι στα χρόνια του μνημονίου, αλλά μετά από 10 χρόνια μνημόνιο.

Ζητώ με παρρησία από τον αξιότιμο κύριο Υφυπουργό, που τον εκτιμώ και τον αξιότιμο κύριο Υπουργό να επανεκτιμήσουν τη θέση τους και να άρουν αυτή τη διάταξη περί της μη υποχρεωτικότητας. Διότι το Ταμείο ανήκει μεν στο δεύτερο πυλώνα τυπολατρικά, είτε «τυποσχηματικά», είτε ακαδημαϊκά, αν θέλετε, στην ουσία, όμως, υπό λειτουργική έννοια, είναι και μόνο, Νομικό Πρόσωπο Ιδιωτικού Δικαίου. Κάθε προσφυγή του εργοδότη, κάθε προσφυγή του ασφαλισμένου, δεν πάει στα πολιτικά δικαστήρια, αλλά απευθύνεται στο Διοικητικό Πρωτοδικείο και στο Συμβούλιο Επικρατείας. Σας ευχαριστώ και πιστεύω ότι η δημοκρατία δεν έχει αδιέξοδα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):**Τον λόγο έχει ο κ. Λυμπεράς, Πρόεδρος της Πανελλήνιας Ομοσπονδίας Συλλόγων Εργαζομένων Εθνικού Φορέα Κοινωνικής Ασφάλισης (ΠΟΣΕ - ΕΦΚΑ).

**ΧΑΡΑΛΑΜΠΡΟΣ ΛΥΜΠΕΡΑΣ (Πρόεδρος της Πανελλήνιας Ομοσπονδίας Συλλόγων Εργαζομένων Εθνικού Φορέα Κοινωνικής Ασφάλισης (ΠΟΣΕ – ΕΦΚΑ) :** Σας ευχαριστώ, κύριε Πρόεδρε. Στο νομοσχέδιο αυτό υπάρχει πλήθος ασφαλιστικών διατάξεων, σε κάποιες από τις οποίες θέλουμε να αναφερθούμε.

Οφείλουμε να πούμε, αρχικά, ότι τα σημαντικότερα προβλήματα που αντιμετωπίζει εδώ και χρόνια το σύστημα δημόσιας κοινωνικής ασφάλισης στη χώρα μας οφείλονται σε δύο βασικά αίτια, στην τραγική έλλειψη προσωπικού στον ΕΦΚΑ και στα προηγούμενα ταμεία και στις δομές και υποδομές και ελλείψεις του φορέα. Ειδικότερα, αναφερόμαστε στις ρυθμίσεις, τόσο για τη διαδικασία των fast-track συντάξεων, όσο και για την παράταση θητείας των στελεχών του ΕΦΚΑ για ένα έτος, που φέρνει το νομοσχέδιο, που, κατά τη γνώμη μας, αποδεικνύουν περίτρανα την τραγική έλλειψη προσωπικού στον ΕΦΚΑ, σε έναν οργανισμό τόσο κομβικό για την εξυπηρέτηση της κοινωνίας, στον οποίο, όμως, έχει να γίνει πρόσληψη πριν από το 2010, πάνω, δηλαδή, από 13 ολόκληρα χρόνια.

Επιτρέψτε μας, κύριε Πρόεδρε, κύριοι Υπουργοί, να επισημάνουμε ότι οι fast-track συντάξεις, τόσο στις κύριες συντάξεις, όσο και με το νομοσχέδιο αυτό και στις επικουρικές, είναι μια διαδικασία που επιλέγεται ακριβώς λόγω της τραγικής έλλειψης προσωπικού. Σαν εργαζόμενοι στη δημόσια κοινωνική ασφάλιση, λέμε ότι το σωστό για τον ασφαλισμένο, όταν καθίσταται συνταξιούχος, είναι να λαμβάνει το οριστικό εκκαθαρισμένο ποσό σύνταξης που του αναλογεί, άμεσα και με ακρίβεια, με τη μελέτη του πλήρους φακέλου του και όλων των ασφαλιστικών του στοιχείων από την υπηρεσία, γιατί αυτό επιβάλλει το δικαίωμα που έχει αποκτήσει ο ίδιος ο ασφαλισμένος μέσα από την καταβολή, με κόπο και ιδρώτα εισφορών δεκαετιών.

Η Κυβέρνηση, μέχρι πρόσφατα, τουλάχιστον, δεν εκτιμούσε ως πρόβλημα την τραγική έλλειψη προσωπικού στον ΕΦΚΑ, θεωρώντας ότι κάποιες ηλεκτρονικές εφαρμογές, σημαντικές ή λιγότερο σημαντικές, που έθεσε σε λειτουργία, θα έλυναν ως «διά μαγείας» όλα τα προβλήματα. Απόδειξη αυτού είναι η παντελής έλλειψη προγραμματισμού προσλήψεων στον ΕΦΚΑ για το 2024. Ούτε καν για την κάλυψη της αναλογίας μία πρόσληψη για κάθε μία συνταξιοδότηση, που ισχύει για όλο το υπόλοιπο δημόσιο.

Στη συνάντηση που είχαμε με τον Υπουργό, κ. Γεωργιάδη, έδειξε να κατανοεί το σοβαρό πρόβλημα έλλειψης προσωπικού στον ΕΦΚΑ και αναμένουμε να δούμε τις κινήσεις του επί του πρακτέου για το σοβαρό αυτό πρόβλημα. Γιατί ο ΕΦΚΑ θέλει, επειγόντως, σημαντική ηλικιακή ανανέωση, με μέσο όρο σήμερα εργαζομένων λίγο πριν τα 50 έτη και για την εκπαίδευση και υποστήριξη των νέων τεχνολογικών εφαρμογών και των νέων συστημάτων, που πρώτοι εμείς υποστηρίζουμε και θεωρούμε αναγκαία, από νέους σε ηλικία συναδέλφους.

Ειδικότερα, το νομοσχέδιο αυτό, έχει μέριμνα για τους πόρους και τα έσοδα του ΕΦΚΑ και για αυτό θέλουμε να τονίσουμε τη σοβαρή μας έγνοια και τον προβληματισμό, σχετικά με την πορεία και την μελλοντική εξέλιξη των πόρων του συστήματος, τόσο ως προς τον εντοπισμό και καταγραφή της εισφοροδιαφυγής, της αδήλωτης και υποδηλωμένης εργασίας, όσο και στον τομέα της δυνατότητας της τελικής είσπραξης των οφειλόμενων.

Ο συνδυασμός του σοβαρού και διαρκώς εντεινόμενου για τη χώρα μας δημογραφικού προβλήματος, της υψηλής διαχρονικής ανεργίας, το χαμηλό επίπεδο μισθών από τα μνημόνια και μετά, και, τέλος, της εκτεταμένης εισφοροδιαφυγής, δημιουργούν ένα πλέγμα αρνητικών προδιαγραφών για το μέλλον των πόρων και εσόδων της δημόσιας κοινωνικής ασφάλισης.

Υπάρχει μεγάλη ανάγκη στελέχωσης, κύριε Πρόεδρε, ενίσχυσης, ειδικότερα, των ελεγκτικών μηχανισμών του ΕΦΚΑ, έτσι ώστε να παταχθεί η μεγάλη εισφοροδιαφυγή και εισφοροκλοπή, καθώς και ο μεγάλος κίνδυνος για παραγραφή σημαντικών ποσών λόγω δεκαετίας. Οι ελεγκτικοί μηχανισμοί του ΕΦΚΑ, από την ίδρυση του φορέα, καταβάλλουν διαρκώς σημαντικές προσπάθειες και έχουν και διαρκώς σημαντικά αποτελέσματα, αν και αποδυναμωμένοι σε προσωπικό. Έχουν άμεση ανάγκη ενίσχυσης σε προσωπικό, σε τεχνικά μέσα και υποδομές, τουλάχιστον αντίστοιχη των υπόλοιπων ελεγκτικών μηχανισμών του Υπουργείου. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Φλώρος Κωνσταντίνος και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Νικόλαος Χατζόπουλος, Πρόεδρος του Ενιαίου Δικτύου Συνταξιούχων.

**ΝΙΚΟΛΑΟΣ ΧΑΤΖΟΠΟΥΛΟΣ (Πρόεδρος του Ενιαίου Δικτύου Συνταξιούχων (ΕΝΔΙΣΥ))**: Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, υγεία πάνω από όλα. Θα είμαι σύντομος. Ως προς τα επαγγελματικά ταμεία, θα συμφωνήσω απόλυτα με τον εκπρόσωπο της ΓΣΕΕ, τον κ. Καραγεωργόπουλο. Τρία πράγματα θα πω για αυτό. Εδώ φαίνεται ότι θέλετε να τα εκχωρήσετε όλα στους ιδιώτες και η πρότασή μας είναι ξεκάθαρη, ενιαία δημόσια κοινωνική ασφάλιση. Αυτές είναι οι θέσεις των συνταξιούχων και η θέση του Ενιαίου Δικτύου Συνταξιούχων.

Πάμε στο δεύτερο κομμάτι, που διαφωνούμε και θα κάνουμε και πρόταση. Μπορεί ο κύριος Υπουργός και ο κ. Υφυπουργός να δεχτούν τις προτάσεις μας. Εμείς πιστεύουμε ότι η ρύθμιση είναι ντροπή για αυτούς που χρωστάνε και θα σας εξηγήσω. Είμαι ένας άνθρωπος που δούλεψα και δουλεύω στην ασφάλιση χρόνια. Κύριε Υπουργέ, κύριε Υφυπουργέ, πηγαίνετε στη λύση που σας έχουμε προτείνει και σε εσάς και στην προηγούμενη Κυβέρνηση. Τι έχουμε πει; Έχουμε πει για αυτούς που χρωστάνε από το 2010 και μετά – προσέξτε, για να μην πείτε ότι δεν θέλουμε να πληρώνουμε εισφορές – να διαγραφεί το χρέος τους και να πάρουν τη σύνταξή τους όλοι αυτοί οι συνταξιούχοι, που, πραγματικά, είχαν προβλήματα και δεν πλήρωσαν.

Θα σας πω ένα παράδειγμα για να το καταλάβατε. Είναι ένας υποψήφιος συνταξιούχος που έχει 35 χρόνια ασφάλιση. Μέχρι το 2010 έχει πληρώσει 23 έτη αυτός ο άνθρωπος και τα 12 έτη δεν μπορούσε να πληρώσει. Θα τον σκοτώσουμε; Γιατί να μην πάρει τη σύνταξη που αναλογεί στα 23 έτη; Είναι πολύ απλό το πράγμα. Προσέξτε, το ξαναλέω πάλι για να μην παρεξηγηθώ, όσοι είναι από το 2010 και μετά. Εσείς λέτε κάτι που είναι δύσκολο να γίνει. Μα δεν θα γίνει. Εγώ πήρα τα σημερινά στοιχεία που «ΑΤΛΑΣ». Για τον συνταξιούχο με 700 ευρώ – που δεν είναι 700 € του ΟΑΕΕ, είναι πιο χαμηλά – λέτε ότι θα του βγουν 700 ευρώ και για 24 μήνες θα παίρνει 280 ευρώ. Είναι αμαρτία αυτό. Πώς θα ζήσει αυτός ο άνθρωπος με 280 ευρώ; Μετά τους 24 μήνες, για τους υπόλοιπους 60 μήνες το υπόλοιπο θα είναι 20.000. Κάποιος, δηλαδή, που σήμερα χρωστάει 70, 75, 80 ευρώ, πώς θα ζήσει; Είναι λάθος. Δεχτείτε την πρόταση μας. Εμείς δεν είμαστε αρνητικοί για διάλογο, αλλά κάνουμε συγκεκριμένες προτάσεις τις οποίες πρέπει να δείτε, είστε υποχρεωμένοι.

Πάμε τώρα στο άλλο κομμάτι που διαφωνούμε ριζικά. Ο συνταξιούχος, αγαπητοί φίλοι, δεν πρέπει να εργάζεται και δεν πρέπει να εργάζεται, γιατί, σύμφωνα με τα στοιχεία που παρουσιάζετε, λέτε είναι 40.000 οι συνταξιούχοι που εργάζονται. Αυτές οι 40.000 θέσεις είναι μέρος της ανεργίας των παιδιών μας και των εγγονιών μας. Για αυτό κάνουμε συγκεκριμένη πρόταση και δεν την κάνουμε στη σημερινή Κυβέρνηση. Την είχαμε κάνει και στην προηγούμενη. Για αυτό είμαστε καθαροί και το Δίκτυό μας δεν έχει κομματικές ταμπέλες. Λέμε, λοιπόν, ότι η σύνταξη που πρέπει να παίρνουμε, κύρια και επικουρική, να είναι περίπου στο χιλιάρικο, ώστε να μπορούμε να ζήσουμε, γιατί δεν μπορούμε να πληρώσουμε τα φάρμακά μας, το νοίκι, τη ΔΕΗ. Δεν τολμάμε να πάμε στα σουπερμάρκετ. Λέμε κάτι απλό. Όχι στη φτωχοποίηση των συνταξιούχων.

Πρέπει να σας πω όμως, κύριε Υπουργέ και κύριε Υφυπουργέ, ότι σήμερα περιμέναμε να έχετε άλλες διατάξεις. Επαναφορά του ΕΚΑΣ. Κατάργηση της προσωπικής διαφοράς. Εσείς το λέγατε προεκλογικά. Κατάργηση της εισφοράς αλληλεγγύης. Από τον 8ο του 2010 μέχρι και σήμερα, να γνωρίζετε ότι γίνονται κρατήσεις στην εισφορά αλληλεγγύης σε 750.000 συνταξιούχους και με την αύξηση του 3% θα πάνε άλλες 100.000. Τι είναι αυτό; Τα 9 δισ. και πάνω είναι στην Τράπεζα Ελλάδος.

Αφού είναι στην Τράπεζα Ελλάδος, γιατί να μην τα πάρουμε πίσω εμείς οι συνταξιούχοι από τότε και να σταματήσει αυτή η κράτηση; Είναι λάθος.

Τρίτον, η ασθένεια πρέπει να γίνεται σε μία σύνταξη η κράτηση και όχι σε όλες και από 6% να γίνει 4%. Τέταρτον, η επαναφορά της εθνικής σύνταξης. Ψηφίστηκε το Μάιο του 2019 και από εσάς που ήσασταν Αντιπολίτευση και λέγατε ότι είναι ψίχουλα και ήρθατε και τα καταργήσατε. Αυτά είναι 1,1 δισεκατομμύρια επί τέσσερα χρόνια, 4,4 δισεκατομμύρια. Γιατί να γίνεται αυτό, να μας δίνετε ψίχουλα και να προχωράμε έτσι όπως προχωράμε;

Τέλος, κάτι που είναι πολύ σημαντικό. Δεν εφαρμόζονται οι νόμοι που έχετε ψηφίσει όλοι σας στη Βουλή και εσείς και οι προηγούμενοι και είμαι συγκεκριμένος. Δεν έχει γίνει επανυπολογισμός σε 300.000 συνταξιούχους. Αυτοί που είχαν πληρώσει παραπάνω ασφάλιστρο, κύριε Υπουργέ, γιατί είστε ευαίσθητος, είναι οι συντάξεις αναπηρίας των βαρέων. Έλεγε ο νόμος Κατρούγκαλου ότι όσοι συνταξιούχοι έχουν βαρέα πρέπει να πάρουν την προσαύξηση του 3,6% κι εδώ δεν έχετε πιάσει έναν τέτοιο συνταξιούχο, που είναι 80.000, με αποτέλεσμα αυτοί οι άνθρωποι να χάνουν από 80 μέχρι 120 ευρώ. Κύριε Υπουργέ, εγώ πιστεύω ότι σήμερα θα δώσετε εντολή στον e-ΕΦΚΑ να γίνει ο σωστός επανυπολογισμός.

Όσον αφορά το μεγάλο κομμάτι με την παράλληλη ασφάλιση, ούτε εδώ δεν ήθελε ο e-ΕΦΚΑ, και από την προηγούμενη Κυβέρνηση και από την τωρινή Κυβέρνηση, να εφαρμόσει το νόμο της παράλληλης ασφάλισης. Κάναμε εξώδικο και μηνυτήρια αναφορά στον Εισαγγελέα και πρέπει να πω συγχαρητήρια στον Εισαγγελέα, που είπε «εφαρμόστε τους νόμους» και αναγκάστηκε ο ΕΦΚΑ να εφαρμόσει το νόμο για την παράλληλη ασφάλιση, με αποτέλεσμα πολλοί συνταξιούχοι να παίρνουν αύξηση έως και 490 ευρώ. Δεν έχει λυθεί, κύριε Υπουργέ, πριν το νόμο Κατρούγκαλου. Πρέπει να σας πω ότι ήδη ο Εισαγγελέας έδωσε το φάκελο σε Πταισματοδίκη να τον δει και θα δικαιωθούμε. Εκεί είναι πάνω από 150.000 συνταξιούχοι. Γιατί να μην εφαρμόζουμε τους νόμους, τη στιγμή που εμείς σαν Δίκτυο είμαστε υπέρ του Κράτους και θέλουμε να εφαρμόζονται οι νόμοι.

Αν θέλετε να σας πω και για τις fast track συντάξεις, θα πρέπει να τις δείτε. Όταν γίνανε οι fast-track συντάξεις, είμασταν οι πρώτοι που είπαμε να μην προχωρήσουν, γιατί θα έχουμε τεράστια λάθη και δικαιωθήκαμε. Τα λάθη δεν είναι 12%. Δεν ανήκω σε κόμμα. Είμαι με τους συνταξιούχους. Υπάρχει ο ν.4921/2002, άρθρα 48 με 54, που έλεγε ότι θα γίνει επανυπολογισμός σε όλους αυτούς στα πέντε έτη. Εδώ φαίνεται ότι υπάρχει συνταξιούχος -και θα τον στείλω και στον κύριο Υπουργό όλο το φάκελο να τον δει – ο οποίος έχει 33 χρόνια στο Δημόσιο και 7 χρόνια στο ΤΕΒΕ και βγαίνει απόφαση συνταξιοδότησης με τα 33 και λέμε ότι σε πέντε χρόνια θα δούμε σε αυτόν τον άνθρωπο, που χάνει το μήνα 428 ευρώ, να το ξαναδούμε. Εμείς λέμε να λυθεί το πρόβλημα. Δεν κάνω αντιπολίτευση. Λύστε τα προβλήματα που υπάρχουν. Είμαστε στη διάθεση σας να μιλήσουμε. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Δεν θα τοποθετηθώ σε όλα, γιατί δεν θα ήθελα να διακόψω τη συνεδρίαση. Ένα σχόλιο μόνο, τα άλλα θα τα πούμε μετά εμείς οι Βουλευτές. Είπατε, ότι είχαμε υποσχεθεί προεκλογικά ότι θα καταργήσουμε την προσωπική διαφορά. Είναι ψευδές. Στις εκλογές του 2019 είχαμε πει ότι θα καταργήσουμε το νόμο Κατρούγκαλου και πολλοί θεώρησαν και την προσωπική διαφορά.

Στις εκλογές του 2023 είχαμε ήδη πληρώσει το επίδομα προσωπικής διαφοράς και είχαμε ήδη εξηγήσει, γιατί δεν μπορούμε να καταργήσουμε την προσωπική διαφορά. Εγώ σε όλες μου τις προεκλογικές ομιλίες, όπου πάντα με ρωτούσαν για την προσωπική διαφορά, εξηγούσα ότι ο μόνος δημοσιονομικά εφικτός τρόπος είναι η καταβολή επιδόματος όταν έχει περίσσευμα η οικονομία μας και οτιδήποτε άλλο θα σήμαινε αλλαγή του Μεσοπρόθεσμου Προγράμματος της χώρας και των μελετών βιωσιμότητας του ασφαλιστικού μας συστήματος. Αυτό το είπε και ο Πρωθυπουργός στο debate και με αυτή την ατζέντα πήγαμε στις εκλογές και πήραμε 41%.

Άρα, αυτή μας η πολιτική είναι αυτή που πήρε την έγκριση του ελληνικού λαού στις πρόσφατες εκλογές. Παρακαλώ, λοιπόν, πάρα πολύ, επειδή είμαστε στη Βουλή, έχει πρακτικά και εδώ καταγράφεται η ιστορία. Αν κάποιος αμφισβητεί όσα είπα, να του ανεβάσω τώρα 700 βίντεο προεκλογικά για τη θέση της Νέας Δημοκρατίας για την προσωπική διαφορά στις εκλογές του 2023. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Μετά την απαραίτητη αυτή διευκρίνιση, τον λόγο έχει η κυρία Λαμπρινέα.

**ΑΘΑΝΑΣΙΑ ΛΑΜΠΡΙΝΕΑ (Εκπρόσωπος της Πανελλήνιας Ομοσπονδίας Συλλόγων Ιατρικών Επισκεπτών και Φαρμακοϋπαλλήλων και Συναφών Φαρμακευτικών Επαγγελμάτων (ΠΟΣΙΕΦ - ΣΦΕ)**: Καλησπέρα σας. Με το άρθρο 98 καταργείται η υποχρεωτικότητα της ασφάλισης στο ΤΑΥΦΕ, το Ταμείο που χορηγεί εφάπαξ βοήθημα στον κλάδο των εργαζομένων του φαρμάκου. Με την πρόταση αυτή το Υπουργείο προσπαθεί, σύμφωνα με αυτά που ακούστηκαν χθες, να άρει την υποχρεωτικότητα, με σκοπό οι ασφαλισμένοι να μπορούν να επιλέξουν ανάμεσα στην υποχρεωτική και την προαιρετική ασφάλιση και με τον τρόπο αυτό να ενδυναμωθεί η αποταμίευση και να μειωθεί το μη μισθολογικό κόστος.

Εδώ, όμως, σε ένα ασφαλιστικό πληθυσμό που το 70% παίρνει απολαβές μεικτού μισθού μικρότερες από τα 1.000 ευρώ, τα 20, 30 ή 40 ευρώ που, ενδεχομένως, καταβάλλει σήμερα ο ασφαλισμένος, για να δει ένα κομπόδεμα ασφάλειας για τα γηρατειά του, έχουν ήδη εξανεμιστεί στο επόμενο χρονικό διάστημα από την ακρίβεια και τον πληθωρισμό, ενώ ο εργοδότης θα τα χαρακτηρίσει ως οικειοθελή παροχή και θα τα ενσωματώσει στην αμέσως επόμενη αύξηση του κατώτατου μισθού.

Όπως καταλαβαίνετε αυτά τα 20, 30 ή 40 ευρώ είναι τα απαραίτητα έσοδα που χρειάζεται κάποιος και θα τα χρησιμοποιήσει για τη διαβίωσή του και όχι για κάποιο αποταμιευτικό πρόγραμμα. Επίσης, να πούμε ότι μόνο το 5% του ασφαλιστικού πληθυσμού στο χώρο του φαρμάκου έχει τέτοιες απολαβές που δεν θα επηρέαζαν την εισφορά του για την εφάπαξ παροχή και θα μπορούσαν να χρησιμοποιηθούν ως αποταμίευση και ήδη τα χρησιμοποιεί ο ασφαλισμένος, συνάπτοντας ειδικά ασφαλιστικά και διαχειριστικά συμβόλαια.

Να πούμε επίσης, ότι ο φορέας παρέλαβε αναλογιστικό έλλειμμα 400.000 περίπου ευρώ, συμπεριλαμβανομένων και των απαιτήσεων που έχει, και στα δέκα χρόνια λειτουργίας του ως Νομικό Πρόσωπο Ιδιωτικού Δικαίου, το οποίο δεν άλλαξε κάτι ως προς τις παροχές, τη φύση και το σκοπό του Ταμείου, δεν έκανε καμία μείωση στις παροχές του και επιπρόσθετα έχει εκπονήσει πλάνο αναμόρφωσης των παροχών, μεταβολής του οικονομικού συστήματος, ώστε να μην χρειαστεί να σφαγιαστεί κατά 30% - 40% η παροχή τους. Να σας θυμίσω ότι για κάποιους από αυτούς τους παλιούς έχει ήδη περικοπεί η παροχή κατά 63%. Παρόλα αυτά, το Ταμείο περιμένει ακόμα την έγκριση.

Να πούμε εδώ ότι επίσης με το νομοσχέδιο νομοθετείται το ακαταδίωκτο, oι Αρχές, δηλαδή, που ήδη, ελέγχουν το Ταμείο , Υπουργείο και Εθνική Αναλογιστική Αρχή. Παράλληλα, ελέγχουν και οι ασφαλισμένοι οι οποίοι εκλέγουν και εγκρίνουν τους απολογισμούς του Διοικητικού Συμβουλίου. Προσθέτει δε και άλλη μια Αρχή, την Επιτροπή Κεφαλαιαγοράς.

Ήδη να πούμε εδώ ότι αυτές οι αρχές αποφασίζουν, και σύμφωνα με το νομοσχέδιο θα έχουν λόγο πάνω στη λειτουργία του Ταμείου, όμως, εν τοις πράγμασι, δεν θεσπίζεται για αυτούς το ακαταδίωκτο για πράξεις ή παραλείψεις τους. Επίσης, αφαιρεί τη δυνατότητα του Ταμείου να μπορεί να προσφύγει ενώπιον του Σ.τ.Ε. για αποφάσεις των αρμοδίων αρχών, ενώ αυτό δεν ισχύει στα υπόλοιπα ταμεία που συμπεριλαμβάνονται τα ΤΕΑ στο νομοσχέδιο.

Ζητούμε, καθώς τόσο το ΤΑΥΦΕ όσο και οι συνδικαλιστικές οργανώσεις του κλάδου το ζητούν, να παραμείνει το Ταμείο υποχρεωτικής ασφάλισης, διασφαλίζοντας τις ασφαλιστικές προσδοκίες και τα δικαιώματα των ασφαλισμένων. Για το λόγο αυτό ζητούμε να αποσυρθεί η σχετική διάταξη που αίρει την υποχρεωτικότητα της ασφάλισης στο ΤΑΥΦΕ, καθώς επίσης και τις αντιφατικές διατάξεις περί επενδύσεων, ελέγχων και ακαταδίωκτου των εποπτικών αρχών. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Αμίτσης.

**ΓΑΒΡΙΗΛ ΑΜΙΤΣΗΣ (Καθηγητής Δικαίου Κοινωνικής Ασφάλειας, Διευθυντής του Ερευνητικού Εργαστηρίου Κοινωνικής Διοίκησης του ΠΑΔΑ):** Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, αξιότιμοι κύριοι βουλευτές, θα σας παρουσιάσω συνοπτικά την παρέμβαση του Ερευνητικού Εργαστηρίου Κοινωνικής Διοίκησης του Πανεπιστημίου Δυτικής Αττικής στη δημόσια διαβούλευση του σχεδίου νόμου, επισημαίνοντας απλώς, κυρίως προς ενημέρωση των βουλευτών, ότι το Εργαστήριο ήταν ο μοναδικός ερευνητικός φορέας ελληνικού πανεπιστημίου που συμμετείχε στη διαβούλευση.

Παρακολουθώντας χθες με μεγάλη προσοχή την έναρξη των εργασιών της Επιτροπής σας νομίζω ότι θα πρέπει να ξεκινήσουμε θέτοντας ένα βασικό προβληματισμό. Ποιες είναι οι κύριες προκλήσεις ανάπτυξης του δεύτερου πυλώνα συνταξιοδοτικής προστασίας στη χώρα μας; Οριοθετώ επτά κύριες προκλήσεις και νομίζω ότι τόσο ο κ. Υπουργός, όσο και ο συνάδελφος κ. Υφυπουργός, αξιοποιώντας και την εμπειρία τους από προηγούμενες επεξεργασίες μεταρρυθμιστικών πρωτοβουλιών σε θέματα συνταξιοδοτικής προστασίας, θα συμφωνήσουν.

Πρώτη προϋπόθεση είναι η διαφύλαξη του συλλογικού μη κερδοσκοπικού κοινωνικού χαρακτήρα του δεύτερου πυλώνα. Δεύτερη προϋπόθεση είναι η αυστηρή τήρηση του κεκτημένου της Ευρωπαϊκής Ένωσης, που, προς ενημέρωση των κυρίων βουλευτών, επικεντρώνεται σε τρία σημεία. Το πρώτο είναι η διαφοροποίηση των Ταμείων Επαγγελματικής Ασφάλισης από τα ομαδικά συνταξιοδοτικά ασφαλιστήρια συμβόλαια. Το δεύτερο είναι η ανάδειξη του κοινωνικού χαρακτήρα των Ταμείων Επαγγελματικής Ασφάλισης και το τρίτο, που παρακολουθώ τις εκθέσεις της Επιτροπής σας και νομίζω αποτελεί αντικείμενο ιδιαίτερου προβληματισμού, είναι η έλλειψη οποιασδήποτε δεσμευτικής ρήτρας ως προς τη φορολόγηση των παροχών των ΤΕΑ.

Τρίτη προϋπόθεση είναι η ενίσχυση κινήτρων δημιουργίας ΤΕΑ. Τέταρτη προϋπόθεση είναι η ενίσχυση κινήτρων ένταξης εργαζομένων σε υφιστάμενα ΤΕΑ. Πέμπτη προϋπόθεση είναι η διαφύλαξη του κοινωνικού κεκτημένου του Ελληνικού Κράτους, που θεσμοθετήθηκε από το 2002 με την εισαγωγή του θεσμού και επικυρώθηκε το 2020 με την ενσωμάτωση σχετικής Οδηγίας. Οι δύο τελευταίες προϋποθέσεις είναι η προώθηση του κοινωνικού διαλόγου, που αποτέλεσε και αντικείμενο ιδιαίτερης αναφοράς σήμερα και, βεβαίως, η βελτίωση της ποιότητας των πολιτικών ρύθμισης του δεύτερου πυλώνα.

Οι εισηγήσεις του Ερευνητικού Εργαστηρίου έχουν ήδη κατατεθεί στο δημόσιο διάλογο, εχθές εστάλη και ένα υπόμνημα και επικεντρώνονται σε τρία σημεία. Το πρώτο είναι η απάλειψη οποιωνδήποτε διατάξεων δεν αντιμετωπίζουν αντικειμενικά τη διαχείριση αυτών των προκλήσεων. Εδώ, λοιπόν, προτείνουμε την πλήρη απάλειψη του Μέρους Γ΄ της Ενότητας Α΄, που στον τίτλο του δημιουργεί ήδη νομοτεχνικά προβλήματα, καθώς, προς ενημέρωση των κυρίως βουλευτών, κάνει λόγο για φορολογικές διατάξεις προϊόντων και όχι παροχών. Νομίζω ότι ο κ. Υπουργός, που δίνει και μεγάλη σημασία στην ιδεολογική ταυτότητα θεμάτων κοινωνικής πολιτικής, θα καταλάβει τη θεμελιώδη διαφορά μεταξύ προϊόντων και παροχών, σε σχέση με τα Ταμεία Επαγγελματικής Ασφάλισης.

Η επόμενη πρότασή μας, είναι η δημιουργία Εθνικής Επιτροπής Επαγγελματικής Ασφάλισης, που θα αναπτύξει ακριβώς, με τη συμμετοχή των κοινωνικών εταίρων, διαδικασίες διαλόγου του θεσμού. Αυτό που αξιοποιεί, προφανώς, καλές πρακτικές αντίστοιχων πρωτοβουλιών στο εξωτερικό, είναι η δημιουργία για πρώτη φορά ενός εθνικού παρατηρητηρίου για την επαγγελματική ασφάλιση, που θα βελτιώσει την ποιότητα των πρωτοβουλιών όχι τόσο του Κράτους, όσο κυρίως των κοινωνικών εταίρων που είναι και υπεύθυνοι για την ανάπτυξη του θεσμού. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εμείς ευχαριστούμε. Στείλτε το υπόμνημα και στην Επιτροπή. Τον λόγο έχει η κυρία Ταβουλάρη.

**ΠΑΝΑΓΙΩΤΑ ΤΑΒΟΥΛΑΡΗ (Πρόεδρος της Ομοσπονδίας Εργαζομένων Φαρμακευτικών και Συναφών Επαγγελμάτων Ελλάδας):** Καλησπέρα σας. Ευχαριστούμε για την πρόσκληση. Εμείς, ήρθαμε εδώ να τοποθετηθούμε, βλέποντας ένα νομοσχέδιο που, ουσιαστικά, βαθαίνει περισσότερο στη λογική της ασφάλισης - ιδιωτική υπόθεση για τον κάθε εργαζόμενο, δίνοντας κίνητρα για την ενεργό γήρανση, φορολογώντας επιπλέον το εφάπαξ, που ήδη με άλλες νομοθετικές ρυθμίσεις του παρελθόντος έχει μειωθεί δραματικά, και μέσα σε όλα αυτά μπαίνει και η κατάργηση της υποχρεωτικότητας, αρχής γενομένης, θα λέγαμε εμείς, από τα λεγόμενα ταμεία αλληλεγγύης, που μέσα σε αυτά είναι και το ΤΑΥΦΕ.

Εγώ θέλω να ξεκαθαρίσω εδώ ότι εμείς, ως Ομοσπονδία, εξ αρχής ήμασταν και εξακολουθούμε να είμαστε αντίθετοι με αυτές τις μορφές της ασφάλισης και την επαγγελματική και την ιδιωτική ασφάλιση. Ανέκαθεν υποστηρίζαμε και υποστηρίζουμε τη δημόσια κοινωνική ασφάλιση για όλους, την υποχρεωτική δημόσια κοινωνική ασφάλιση για όλους. Παρόλα αυτά, εμείς δεν βλέπουμε τώρα πραγματικά ότι η άρση της υποχρεωτικότητας, που ξεκινάει από τα συγκεκριμένα ταμεία με τα οποία εμείς έχουμε αντιταχθεί, θα λύσει κάτι, τουλάχιστον για τους ασφαλισμένους. Τίποτα δε θα λύσει. Αυτό που θα κάνει είναι να οδηγήσει τελικά στην κατάργηση του εφάπαξ, γιατί, προφανώς, ό,τι απώλεια έχει το Ταμείο θα ξεσπάσει, όπως συνήθως ξεσπούν αυτά, στις πλάτες των ίδιων των ασφαλισμένων και όλων αυτών που εξακολουθούν να πληρώνουν μέχρι τώρα.

Επειδή ακριβώς ειπώθηκε ότι το ενδιαφέρον και η λογική του νομοσχεδίου είναι η ελευθερία της επιλογής των εργαζομένων που θα ασφαλιστούν και ακόμα ειπώθηκε ότι λαμβάνεται υπόψη και το αν θέλουν ή όχι να πληρώνουν, εμείς λέμε, τουλάχιστον όσον αφορά τους εργαζόμενους που εκπροσωπούμε, ότι οι εργαζόμενοι θέλουν να ασφαλίζονται και θέλουν να ασφαλίζονται υποχρεωτικά. Δεν είναι οι εργαζόμενοι που ενδιαφέρονται να ψάχνουν για προϊόντα κεφαλαιοποίησης, για επενδυτικά προϊόντα ή για ανταποδοτικότητα. Οι εργαζόμενοι θέλουν να ασφαλίζονται και να έχουν και την εγγύηση του Κράτους για τα γεράματά τους και όταν θα βγουν από τη δουλειά.

Αυτό που τους κάνει να έχουν δεύτερες σκέψεις για το τι θα τους αντιστοιχίσει ως ποσό για να ασφαλιστούν, είναι ακριβώς τα βάρη που προκύπτουν από τις ίδιες τις πολιτικές που έχουν εφαρμοστεί και συνεχίζουν και τώρα να εφαρμόζονται, του κόστους ζωής που αυξάνει, των πενιχρών μισθών και γενικά των πενιχρών εισοδημάτων των εργαζομένων και των εργασιακών σχέσεων που επιδεινώνονται και που προκαλούν ακόμα μεγαλύτερο πρόβλημα στα εισοδήματα.

Τελειώνω με αυτό, γιατί το παράδειγμα είναι χαρακτηριστικό. Ποιος εργαζόμενος θα διεκδικήσει από τον οποιοδήποτε εργοδότη και με ποιο τρόπο την ασφάλισή του ή ακόμα και μία αύξηση στον μισθό του, για να μπορεί να ασφαλιστεί ακόμα και με τη λογική που λέτε εσείς τώρα στο νομοσχέδιο, όταν – το λέω αυτό γιατί έγινε χθες και είναι πολύ χαρακτηριστικό – ο δεύτερος μεγαλύτερος συνεταιρισμός στο κομμάτι των φαρμακαποθηκών, ο Όμιλος Πειραϊκού Φαρμακευτικού Συνεταιρισμού, απέλυσε χθες το απόγευμα τον Πρόεδρο του Επιχειρησιακού Σωματείου και εκλεγμένο μέλος της Διοίκησης της Ομοσπονδίας μας, της ΟΕΦΣΕΕ, επειδή το Σωματείο έβγαζε ανακοινώσεις διεκδικώντας αυξήσεις στους μισθούς.

Αυτή η κατάσταση έχει διαμορφωθεί και εδώ να δούμε τι θα διεκδικήσει ο κάθε εργαζόμενος, ακόμη για να έχει και τα επενδυτικά προϊόντα που λέτε εσείς. Εμείς, θέλουμε πραγματικά να πάρετε θέση και σε αυτό το γεγονός που είναι τρανταχτό και ανέφερα στο τέλος. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Παπαρρηγοπούλου.

**ΠΑΤΡΙΝΑ ΠΑΠΑΡΡΗΓΟΠΟΥΛΟΥ (Αντιπρόεδρος της Εταιρείας Δίκαιου Εργασίας και Κοινωνικής Ασφάλισης):** **Κύριε Πρόεδρε, κύριε Υπουργέ, κύριε Υφυπουργέ, κυρία Γενική Γραμματέα, κύριοι Βουλευτές σας ευχαριστώ πάρα πολύ εκ μέρους της ΕΔΕΚΑ την οποία εκπροσωπώ, αλλά και προσωπικά ως καθηγήτρια στη Νομική Σχολή του Πανεπιστημίου Αθηνών, για την πρόσκληση. Θα ξεκινήσω από το δεύτερο μέρος του νομοσχεδίου, που οι ρυθμίσεις του μας βρίσκουν απολύτως σύμφωνους, διότι εμπεδώνουν την αρχή της ίσης μεταχείρισης στον e-ΕΦΚΑ και οδηγούν σε ενοποίηση, απλοποίηση, εξορθολογισμό της ασφαλιστικής νομοθεσίας. Είναι στη σωστή κατεύθυνση και ελπίζω στην επόμενη διετία, με την παράταση που δόθηκε για τη δημιουργία των κανονισμών να ολοκληρωθούν οι κανονισμοί, να έχουμε ενιαίους κανονισμούς και να ολοκληρωθεί και η κωδικοποίηση που είναι ένα μεγάλο έργο, το οποίο πρέπει τώρα να γίνει αφού ολοκληρώθηκε ήδη η διοικητική κωδικοποίηση.**

**Ως προς το πρώτο μέρος του νομοσχεδίου, δεν θα μείνω στις διατάξεις για τη διακυβέρνηση, που εν πολλοίς ήδη ίσχυαν από την προηγούμενη IORP Ι, την οποία είχαμε ενσωματώσει και από την IORP ΙΙ, όπως την είχαμε ήδη ενσωματώσει. Θα έρθω στα τέσσερα σημεία που είναι σημαντικά.**

**Το πρώτο σημείο, είναι η ανάθεση της εποπτείας στην Τράπεζα της Ελλάδος. Είναι μια πάρα πολύ θετική ρύθμιση διότι, ενοποιείται η εποπτεία που ήταν διασπασμένη σε τρεις εποπτικές αρχές για τα Ταμεία Προαιρετικής Επαγγελματικής Ασφάλισης. Θα ήθελα να ελπίζω ότι πολύ σύντομα θα περάσει στην Τράπεζα της Ελλάδος ή θα προβλεφθεί να περάσει στην Τράπεζα της Ελλάδος και η εποπτεία των τεσσάρων ταμείων υποχρεωτικής επαγγελματικής ασφάλισης, μόλις ολοκληρωθεί το πρόγραμμα αποθεματοποίησης στο οποίο ακολουθούν και το αργότερο προβλέπεται να γίνει αυτό εντός εξαετίας.**

**Θα ήταν ευχής έργο, αν μπορούσαν να ξεπεραστούν και τα νομικά και τεχνικά προβλήματα που έχουν ανακύψει για την ανάθεση και της εποπτείας του ΤΕΚΑ στην Τράπεζα της Ελλάδος, με την έννοια ότι αυτό απαιτείται για τη λειτουργία του Ταμείου αυτού κεφαλαιοποιητικά και η Τράπεζα της Ελλάδος έχει πολύ μεγάλη εμπειρία, τεχνογνωσία και είναι κατάλληλη για να κάνει τον έλεγχο σε όλα τα κεφαλαιοποιητικά ταμεία.**

**Το δεύτερο σημείο αφορά στη δημιουργία πολυεργοδοτικών ταμείων. Είναι αναγκαία η ρύθμιση αυτή, είναι ορθή και θα μπορούσε να συναχθεί και ερμηνευτικά με το προ ισχύον νομοθετικό πλαίσιο που δεν είχε γίνει αυτό ούτε από το Υπουργείο ούτε από τους ενδιαφερόμενους. Γιατί είναι αναγκαία; Διότι το κόστος για τις λειτουργικές ανάγκες των ταμείων επαγγελματικής ασφάλισης είναι υψηλό επομένως, χρειάζεται κάποια συνένωση και κάποια ενοποίησή τους. Άρα, οι διατάξεις για τα πολυεργοδοτικά είναι σημαντικές.**

**Θα ήθελα να έβλεπα και ελπίζω να το δω στο μέλλον στο νομοσχέδιο, μια διαφοροποίηση των απαιτήσεων εποπτείας για τα μικρά και μεσαία επαγγελματικά ταμεία. Είναι κάτι που το προβλέπει η Οδηγία, αναφέρεται στο νομοσχέδιο, αλλά δεν ορίζεται σαφώς ποια είναι αυτά τα μεσαία, με ποια κριτήρια ορίζονται και ποια είναι αυτά τα μικρά και ποιες είναι οι μειωμένες απαιτήσεις εποπτείας.**

**Όσον αφορά στις ελάχιστες προϋποθέσεις για τη χορήγηση των παροχών που εισάγονται το πρώτον στο εθνικό δίκαιο, μας βρίσκει απολύτως σύμφωνους διότι, η συνταξιοδοτική παροχή είτε με τη μορφή της σύνταξης, είτε με τη μορφή του εφάπαξ, συνδέεται με το γήρας, την αναπηρία και το θάνατο και άρα, δεν είναι τα χρήματα αυτά για να καλύπτουν άλλες ανάγκες των εργαζομένων στη διάρκεια του εργασιακού τους βίου.**

**Τέλος, ως προς τα κίνητρα τα φορολογικά θα ήθελα να πω ότι ναι δεν έχουμε αντιρρήσεις ως ΕΔΕΚΑ και εγώ προσωπικά δεν έχω καμία αντίρρηση, στο να είναι παρόμοια η φορολογική μεταχείριση. Εκείνο το οποίο με προβληματίζει βέβαια και νομίζω ότι θα έπρεπε να εξεταστεί κάποια στιγμή από το Υπουργείο, είναι η διπλή, ενδεχομένως, φορολόγηση σε περιπτώσεις που φορολογούνται και οι αποδόσεις επί των επενδύσεων, δηλαδή, κατά ποιο μέρος υπάρχει, αν υπάρχει, διπλή φορολόγηση. Αυτό είναι ένα λεπτό σημείο που θα έπρεπε να διευκρινιστεί. Σας ευχαριστώ πάρα πολύ, κύριε Πρόεδρε, για άλλη μια φορά.**

**ΒΑΣΙΛΕΙΟΣ ΟΚΟΝΟΜΟΥ (Πρόεδρος της Επιτροπής): Ολοκληρώσαμε τον κατάλογο των ομιλητών. Τώρα θα δώσω δύο λεπτά στον κάθε Εισηγητή, από τα 9 κόμματα και την υπόλοιπη μισή ώρα για τους φορείς για να απαντήσουνε σε τυχόν ερωτήσεις. Τον λόγο έχει η κυρία Ευθυμίου.**

**ΑΝΝΑ ΕΥΘΥΜΙΟΥ (Εισηγήτρια της Πλειοψηφίας):** Μια ερώτηση έχω να κάνω, κύριε Πρόεδρε, στον κ. Κωνσταντά, Διευθυντή της Διεύθυνσης Εποπτείας Ιδιωτικής Ασφάλισης της Τράπεζας της Ελλάδος. Χθες ακούσαμε στην κατ’ άρθρο συζήτηση της Επιτροπής τον Υπουργό, κ. Γεωργιάδη, να είναι θετικός για την εξομοίωση των κανόνων πληροφόρησης σε ό,τι αφορά τα ΤΕΑ, να εξομοιωθεί και προς τα ομαδικά ασφαλιστήρια συμβόλαια. Πράγματι, η εξασφάλιση των εργαζομένων – γιατί εμείς αυτό που θέλουμε να προστατεύσουμε είναι το πιο ευάλωτο μέρος – σε ό,τι αφορά τα ΤΕΑ είναι άμεση, ωστόσο είναι έμμεση στα ομαδικά ασφαλιστήρια συμβόλαια, καθόσον εξασφαλίζεται έναντι μόνο της αφερεγγυότητας της ασφαλιστικής εταιρείας και δεν υπάρχει εξασφάλιση έναντι του εργοδότη, ο οποίος ανά πάσα στιγμή είναι στη διακριτική του ευχέρεια ή να σταματήσει το ασφαλιστήριο συμβόλαιο ή να το τροποποιήσει ή όταν κλείσει η επιχείρηση δε μπορεί εύκολα να αμυνθεί ο εργαζόμενος. Ρωτώ, λοιπόν, κύριε Κωνσταντά, ποια είναι η άποψή σας ως προς την εξομοίωση, την ανάγκη εξομοίωσης των κανόνων πληροφόρησης, διαφάνειας και τυχόν εποπτείας; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο κ. Γαβρήλος, έχει τον λόγο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, μια ερώτηση προς τον εκπρόσωπο του ΤΑΥΦΕ, κ. Κονιδάρη. Αναφέρθηκε στον τρόπο που έγινε Νομικό Πρόσωπο Ιδιωτικού Δικαίου το Ταμείο το 2013 και βέβαια πήρε στην πλάτη του τα 400 εκατομμύρια ευρώ. Εγώ καταλαβαίνω τον ισχυρισμό του για το θέμα της υποχρεωτικότητας ή της προαιρετικής ασφάλισης από δω και πέρα. Θα ήθελα να ρωτήσω, τι σας φοβίζει, κύριε Κονιδάρη, επειδή χθες ο κ. Υπουργός αναφέρθηκε στο Ταμείο και είπε «γιατί να μην κρατήσουν τα χιλιάδες μέλη του αν, πράγματι, θεωρούν ότι τους προσφέρουν ένα προϊόν, μια παροχή, η οποία τους ικανοποιεί και το επόμενο χρονικό διάστημα, με τη θέσπιση της προαιρετικότητας».

Προς τον εκπρόσωπο της ΓΣΕΕ, πάνω σε αυτό το ζήτημα, έχουμε κάποια στοιχεία που να δείχνουν ότι η επιβολή της υποχρεωτικότητας, επειδή εκεί αναφερθήκατε, κύριε Καραγεωργόπουλε ιδιαίτερα, θα διώξει πολύ κόσμο από τα συγκεκριμένα ταμεία; Πώς το προσεγγίζετε το θέμα; Δηλώνω εξαρχής ότι και εμείς, σαν ΣΥ.ΡΙΖ.Α., έχουμε την άποψη μας και επιμένουμε στην υποχρεωτικότητα της ασφάλισης. Ωστόσο, θα ήθελα τη δική σας προσέγγιση, επειδή εκπροσωπείτε τον χώρο των εργαζομένων στο σύνολό του. Ποια είναι η προσέγγιση; Υπάρχουν κάποιες σχετικές μελέτες; Έχουμε ανάλογα παραδείγματα από το παρελθόν, που να φαίνεται ότι πλέον θα αποδυναμωθεί το ΤΕΑ, το Ταμείο, αν θεσπιστεί η προαιρετικότητα;

Μία ερώτηση προς την ΕΛΕΤΕΑ. Να μας διευκρινίσει ο Πρόεδρος, εδώ, ο κ. Νούνης, τα ζητήματα που προκύπτουν για τους ασφαλισμένους σε σχέση με την φορολόγησή τους και τους συντελεστές, γιατί επιμείνατε ιδιαίτερα, κύριε Νούνη, στο θέμα των υψηλών φορολογικών συντελεστών και για την φορολόγηση των εισφορών, αλλά ασφαλώς και για τις παροχές,

Μια τελευταία ερώτηση προς τον κ. Καρανικόλα και τον κ. Μυλωνά της ΠΟΣΠΕΡΤ. Εξηγήστε μας αυτό με τους τεχνικούς τύπου, που δεν έχουν μέχρι σήμερα εισαχθεί στα βαρέα σε σχέση με τη συνταξιοδότησή τους, ενώ όλοι οι άλλοι εργαζόμενοι, με τις διατάξεις του e-ΙΚΑ και e-ΕΦΚΑ, έχουν ήδη μπει σε αυτές τις διατάξεις τις ευεργετικές των βαρέων. Γιατί αυτό; Ούτε από το 51, βλέπω, μπήκατε, ούτε το 78, ούτε το 15. Δώστε μια εξήγηση. Τι έχει συμβεί μέχρι σήμερα και δεν είστε μέσα σε αυτές τις διατάξεις; Ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο κ. Μουλκιώτης, έχει τον λόγο.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. ΠΑ.ΣΟ.Κ. - ΚΙΝΗΜΑ ΑΛΛΑΓΗΣ):** Σας ευχαριστώ, κύριε Πρόεδρε. Θα ήθελα να θέσω μία ερώτηση προς τον Πρόεδρο του Δ.Σ. της Ελληνικής Ένωσης Ταμείων Επαγγελματική Ασφάλισης, ΕΛΕΤΕΑ, κ. Νούνη. Χθες, η ηγεσία του Υπουργείου μας είπε ότι τα προϊόντα του Πυλώνα ΙΙ φορολογούνται στις περισσότερες χώρες σαν κανονικό εισόδημα στον οριακό φορολογικό συντελεστή, ενώ στη χώρα μας αυτό που έχουμε είναι μία παγκόσμια πρωτοτυπία.

Εσείς, κύριε Νούνη, στην εισήγηση είπατε ότι το νομοσχέδιο της Κυβέρνησης επιβάλλει βαρύτατη φορολογία στα Ταμεία Επαγγελματικής Ασφάλισης, ΤΕΑ, σε παραδοχές, στις επενδύσεις και σε εισφορές. Χθες, στην τοποθέτησή μου, ζήτησα από την ηγεσία του Υπουργείου να μας πει σε ποια ευρωπαϊκή χώρα είναι το πρότυπο αυτής της νομοθέτησης η οποία εισάγεται τώρα, αλλά δεν πήραμε καμία απάντηση μέχρι χθες. Επίσης, αν μπορείτε να μας πείτε, σας παρακαλώ πολύ και αν γνωρίζετε κάτι πιο συγκεκριμένο, κάτι διαφορετικό, για να μας ενημερώσετε τι γίνεται στην Ευρώπη σχετικά με τη φορολόγηση των Ταμείων Επαγγελματικής Ασφάλισης, ΤΕΑ;

Επίσης, μία ερώτηση προς τον κ. Νούνη, αλλά και τον κ. Αμίτση. Χθες, η ηγεσία του Υπουργείου μας είπε αν είναι εφάπαξ ή συμπλήρωμα της σύνταξης που δίνουν τα ΤΕΑ ή οι ασφαλιστικές εταιρείες. Είναι αδιάφορο. Εσείς μπορείτε να μας πείτε σε τι έγκειται η διαφορά του Πυλώνα ΙΙ και του Πυλώνα ΙΙΙ ασφάλισης; Τελικά, αυτό το νομοσχέδιο ευνοεί κάτι ή είναι ουδέτερο σε σχέση με τον Πυλώνα ΙΙ ή με τον Πυλώνα ΙΙΙ;

Επίσης, μία ερώτηση προς τον Εντεταλμένο Σύμβουλο της Διοίκησης του Ταμείου Αλληλοβοήθειας Υπαλλήλων Φαρμακευτικών Εργασιών, ΤΑΥΦΕ, κ. Κονιδάρη. Θέλουμε να μας πείτε, όμως, ξεκάθαρα, αν γνωρίζετε και αν το έχετε δει, αν το έχετε τεκμηριώσει, ποιες θα είναι οι συνέπειες για το Ταμείο σας και στους ασφαλισμένους του από τις συγκεκριμένες διατάξεις, οι οποίες εισάγονται από την Κυβέρνηση;

Επίσης, μία ερώτηση προς την εκπρόσωπο του Διοικητικού Συμβουλίου και Πρόεδρου της Επιτροπής Ζωής & Συντάξεων της Ένωσης Ασφαλιστικών Εταιρειών Ελλάδας, ΕΑΕΕ, κυρία Μιχάλη. Θεωρούμε ότι το θεσμικό πλαίσιο των Ταμείων Επαγγελματικής Ασφάλισης είναι ασφυκτικό σε σχέση με τις ασφαλιστικές εταιρείες, στις οποίες είναι κάπως χαλαρότερο το πλαίσιο. Ακούσαμε κάποιες παρατηρήσεις, αλλά επειδή βλέπουμε δύο διαφοροποιήσεις σε σχέση με το θεσμικό πλαίσιο, βλέπετε να υπάρχει εξομοίωση αυτών των δύο θεσμικών πλαισίων, ίσως προς το πιο ασφυκτικό, που είναι τα ΤΕΑ; Ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κύριε Πρόεδρε. Καταρχήν, πρέπει να πούμε ότι στηρίζουμε το αίτημα των τεχνικών τύπου για ένταξη στα βαρέα και ανθυγιεινά και, βέβαια, με εξομοίωση των ασφαλιστικών δικαιωμάτων που απορρέουν από αυτή την ένταξη. Φαντάζομαι ότι εδώ θα πρέπει να το δει και το Υπουργείο, για να ενσωματώσει αυτό το αίτημα.

Μία ερώτηση προς τον Εντεταλμένο Σύμβουλο της Διοίκησης του Ταμείου Αλληλοβοήθειας Υπαλλήλων Φαρμακευτικών Εργασιών, κ. Κονιδάρη. Θα ήθελα να μας πει, ποιες θα είναι οι συνέπειες στους ασφαλισμένους από τη μετατροπή από υποχρεωτικής σε προαιρετική ασφάλιση του Ταμείου; Εκτός της μεγάλης μείωσης του 63%, που έχουν υποστεί τα εφάπαξ των εργαζομένων, ποιες άλλες μειώσεις θα υπάρξουν το επόμενο διάστημα υλοποιώντας το ίδιο φορολογικό σύστημα, όπως ειπώθηκε και χθες από τον Υπουργό;

Επίσης, θα θέλαμε να μας απαντήσει, γιατί χθες αναφέρθηκε στο θέμα της κόστους διαχείρισης του ίδιου του ΤΑΥΦΕ, αν το κόστος της διαχείρισης είναι πραγματικά μεγάλο, γιατί ο κ. Υπουργός μας είπε ότι θα διαφωνούσε με τη ρύθμιση, γιατί θα ήθελε να ήταν διαχειριστής του ΤΑΥΦΕ. Να μας απαντήσει και πάνω σε αυτό το ζήτημα, για να είμαστε καθαροί.

Επίσης, θα ήθελα να θέσω μία ερώτηση προς τον Πρόεδρο του Δ.Σ. της Ελληνικής Ένωσης Ταμείων Επαγγελματική Ασφάλισης, ΕΛΕΤΕΑ, κ. Νούνη. Για να γνωρίζουμε και εμείς, που είμαστε αντίθετοι με αυτό τον Πυλώνα ΙΙ, όπως λέγεται, τι σύνταξη δίνουν τα Ταμεία Επαγγελματικής Ασφάλισης, ΤΕΑ, και ποιο είναι το ποσό που έχουν δώσει; Για παράδειγμα, από τα 28 ΤΕΑ, υπάρχουν κάποια που δίνουν 200 - 300 ευρώ σύνταξη τον μήνα. Να μας πουν ένα παράδειγμα, να το ξέρουμε και εμείς;

Επίσης, θα ήθελα να θέσω μία ερώτηση προς τον Πρόεδρο της Ομοσπονδίας υπαλλήλων του ΟΑΕΔ, νυν ΔΥΠΑ, κ. Μακράκη. Στο νομοσχέδιο εισάγεται το τεστ δεξιοτήτων και η συνέντευξη. Αυτά μπορούν, πράγματι, να διασφαλίσουν τους εργαζόμενους εκπαιδευτικούς που είναι 20, 25 και 30 χρόνια στις σχολές του Οργανισμού;

Επίσης, για την προπληρωμένη κάρτα, είναι απαράδεκτη. Θεωρούμε ότι πρέπει να την πάρει πίσω ο Υπουργός. Είναι ανταποδοτικό αυτό το επίδομα ανεργίας στους εργαζόμενους και δεν μπορεί να στερούνται οι εργαζόμενοι αυτό το ποσό το οποίο μπορούν να καλύψουν εκείνοι ανάγκες, που δεν μπορεί να καλυφθούν μέσα από την προπληρωμένη κάρτα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Η πρώτη ερώτηση είναι προς τον Πρόεδρο του ΕΤΗΠΤΑ, κ. Μυλωνά. Ζητάτε, ουσιαστικά, την εξομοίωση των προϋποθέσεων συνταξιοδότησης των ασφαλισμένων του τέως ΤΑΤΑ με αυτές που ισχύουν για τους ασφαλισμένους του τέως ΙΚΑ. Γιατί, ποια η διαφορά; Δεύτερον, η ισχύουσα νομοθετική κατάσταση που επικρατεί στο τέως ΤΕΤΑ εξυπηρετεί ή δυσχεραίνει το βιοτικό επίπεδο των συνταξιούχων του τέως ΤΑΤΑ.

Έπειτα, στον κ. Νούνη θα ήθελα να κάνω επίσης δύο ερωτήσεις. Τι γίνεται σε περίπτωση ενός εργαζόμενου, παραδείγματος χάριν 45 ετών, που απολύεται από τον εργοδότη του με ασφάλιση σε ΤΕΑ ή με ασφάλιση σε ομαδικό; Δεύτερον, τι γίνεται στην περίπτωση που κάποιος εργοδότης ξεχνάει ή αμελεί να πληρώσει, δημιουργώντας ελλείμματα στις δύο πάλι περιπτώσεις. Τρίτον, σε περίπτωση χρεοκοπίας πώς εξασφαλίζεται ο ασφαλισμένος; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Στον κ. Νούνη θα κάνω δύο ερωτήσεις. Στην πρώτη αναφερθήκατε στους ιδιαίτερα βαρείς φορολογικούς συντελεστές, θέλαμε λίγο να μας κάνετε μια σύγκριση με τις υπόλοιπες ευρωπαϊκές χώρες, τι καθεστώς επικρατεί και τι καθεστώς επικρατεί στην Ελλάδα. Δεύτερον, ειπώθηκε πριν, θέλω λίγο να μου δώσετε μια εικόνα τι σύνταξη θα δίνουν αυτά τα ΤΕΑ. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. ΔΗΜΟΚΡΑΤΙΚΟ - ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε. Καλησπέρα σε όλους και ευχαριστούμε όλους τους φορείς που συνδράμανε σήμερα με τις τοποθετήσεις τους. Θα ήθελα να θέσω δύο ερωτήματα, το πρώτο στην κυρία Παπαρηγοπούλου από την Εταιρεία Δικαίου Εργασίας και Κοινωνικής Ασφαλίσεως. Βάσει του προτεινόμενου πλαισίου και την παροχή της μητρότητας, θα ήθελα να μου απαντήσετε στα εξής, η παροχή μητρότητας κινδυνεύει από κατάσχεση ή συμψηφισμό; Χορηγείται όταν δεν είναι εφικτή η έκδοση ασφαλιστικής ενημερότητας; Η λήπτρια εξακολουθεί να οφείλει εισφορές για όσο διάστημα λαμβάνει την παροχή μητρότητας;

Το δεύτερο ερώτημα προς τον κ. Κωνσταντά, από την Τράπεζα της Ελλάδας. Έστω ένας ασφαλισμένος ανησυχεί ότι το ΤΕΑ που υπάγεται προτίθεται να επενδύσει σε τοξικά ομόλογα ή άλλες επισφαλείς επενδύσεις, πιστεύετε ότι πρέπει να έχει ο ίδιος κάποιο αυτοτελές δικαίωμα να προστατευτεί θεσμικά και με ποιον τρόπο; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Κεφαλά.

**ΓΕΩΡΓΙΑ ΚΕΦΑΛΑ:** Ευχαριστώ πολύ, κύριε Πρόεδρο. Ευχαριστώ και τους φορείς που μας ενημέρωσαν. Θα ήθελα να ρωτήσω, εάν εμπίπτει στις αρμοδιότητες και στις γνώσεις του κ. Ιωαννίδη και του κ. Μακράκη. Θα ήθελα να ζητήσω ένα σχόλιο για τη μη συμπερίληψη στην παροχή εννεάμηνης άδειας ανατροφής σε μητέρες αναπληρώτριες εκπαιδευτικούς. Μας έχουν θέσει ότι είναι ένα θέμα αυτό και αν έχουν να μας πουν κάτι πάνω σε αυτό. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Κύριε Κονιδάρη, όπως καταλαβαίνετε επειδή ακούσαμε χτες πολλά από τον Υπουργό για το ΤΑΥΦΕ, ότι δεν υπάρχει κανένα πρόβλημα οι ασφαλισμένοι αν θέλουν μια χαρά θα επενδύσουν τα χρήματά τους στο ταμείο τους και δεν θα συμβεί απολύτως τίποτα, αν θέλουν να το σώσουν. Τι ακριβώς, λοιπόν, θα συμβεί στα ταμεία σας και στους ασφαλισμένους αν εφαρμοστεί το νέο πλαίσιο; Αυτή είναι η ερώτησή μου.

Το δεύτερο, κύριε Νούνη, όπως βλέπετε συγκεντρώνετε τις ερωτήσεις όλων των βουλευτών, όλων των κομμάτων. Η κεντρική ιδέα που σας ρωτάνε όλοι, αν κατάλαβα καλά, είναι αυτό που χθες μας είπε ο Υπουργός εδώ, ότι είναι ψευδής η ιδέα ή τέλος πάντων αυτό που ακούγεται ότι φορολογήθηκαν ποτέ τα ταμεία σας είτε οι ασφαλισμένοι σας ή οτιδήποτε και ότι αλλοίμονο αν αρνούμαστε να φορολογήσουμε επιτέλους τα προϊόντα αυτής της ιστορίας.

Όταν λέγαμε ότι πρόκειται για επαχθή φορολογία, ο Υπουργός έφτασε να κατηγορεί την Αριστερά και ιδιαίτερα εμένα, ότι «από πού κι ως πού εγώ δεν θέλω να φορολογηθούν αυτά τα προϊόντα». Θα ήθελα, λοιπόν, να σας ρωτήσω, πρώτον, γιατί λέτε «επαχθής φορολογία». Δεύτερον, υπήρχε μέχρι σήμερα φορολογία για εσάς και ποια ήταν; Τρίτον, μπορούν με το νέο πλαίσιο τα ταμεία σας να δώσουν συντάξεις; Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει ο κ. Νούνης.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ))**: Καταρχήν για τη φορολογία των επαγγελματικών ταμείων, να αναφέρω ότι μέχρι σήμερα, πριν την ψήφιση του νομοσχεδίου, οι εισφορές στα επαγγελματικά ταμεία είναι αφορολόγητες, οι αποδόσεις φορολογούνται στην κλίμακα εισοδήματος με 22% και οι παροχές, αν αυτές δίνονται με μορφή εφάπαξ, είναι αφορολόγητες και αν δίνονται με μορφή σύνταξης αυτές πηγαίνουν στην κλίμακα.

Αντίθετα, για τις ασφαλιστικές εταιρείες είναι πάλι αφορολόγητα τα ομαδικά ασφαλιστικά συμβόλαια, είναι αφορολόγητες οι εισφορές. Οι αποδόσεις επειδή είναι έξοδα δεν φορολογούνται – τα περνούν ως έξοδα οι ασφαλιστικές – και οι παροχές, αν είναι εφάπαξ φορολογούνται κάτω από 40.000 με 10% και αν είναι πάνω από 40.000 με 20% και προσαυξάνονται με 50%, αν λυθούν πρόωρα και αν δοθούν με μορφή σύνταξης φορολογούνται οριζόντια με 15%.

Στην Ευρωπαϊκή Ένωση και στις χώρες του ΟΟΣΑ, επιλέγουν οι χώρες που είναι στην εθνική νομοθεσία στη διακριτική ευχέρεια των χωρών-μελών να φορολογήσουν ένα ή δύο από τους συντελεστές της εξίσωσης που λειτουργούν τα ΤΕΑ, δηλαδή εισφορές συν αποδόσεις ίσον παροχές. Εμείς με βάση τα επίσημα στοιχεία του ΟΟΣΑ – την έκθεση μπορείτε να τη δείτε – η Ελλάδα, όπως σας είπα και προηγουμένως, φορολογείται στην απόδοση και στην παροχή αν δοθεί με μορφή σύνταξης.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Είπατε ότι στο εφάπαξ δεν φορολογείται.

**ΧΡΗΣΤΟΣ ΝΟΥΝΗΣ(Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ))**: Τα ΤΕΑ δίνουν παροχές ή σύνταξη ή εφάπαξ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Πόσα ΤΕΑ δίνουν παροχή σύνταξη και πόσα εφάπαξ. Ένα. Τα άλλα τι δίνουν; Άρα, στην παροχή δεν φορολογούνται.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ))**: Ναι.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Άρα, μόλις είπατε για να καταλάβουμε καλά, ότι στην Ελλάδα φορολογείται μόνο η απόδοση και τίποτα άλλο, σε αντίθεση με τις άλλες χώρες του ΟΟΣΑ.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ))**: Ο κ. Υπουργός λέει όμως εδώ και δύο χρόνια, ότι δεν φορολογείται πουθενά και είναι παγκόσμιο φαινόμενο η Ελλάδα. Δεν ισχύει αυτό. Τώρα θα μπει ειδικό κυκλάκι μέσα στην μελέτη του ΙΟΒΕ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης)**: Εσείς είπατε ότι είναι παγκόσμιο φαινόμενο. Είπατε ότι στις χώρες του ΟΟΣΑ φορολογείται είτε η εισφορά, είτε η απόδοση ή η παροχή. Για να μπερδέψετε τη Βουλή, είπατε ότι εδώ φορολογείται η παροχή, ενώ στην πραγματικότητα τα ΤΕΑ δίνουν μόνον εφάπαξ, που είναι αφορολόγητο, ένα ΤΕΑ μόνο δίνει σύνταξη, που η σύνταξη προσμετράται στο εισόδημα. Αυτό εννοείτε ως φορολογία, όχι αυτοτελή φορολογία, αλλά προστίθεται στο εισόδημα. Άρα, σύμφωνα με όσα μας είπατε, σε όλες τις χώρες του ΟΟΣΑ φορολογούνται τα δύο από τα τρία, με τα δικά σας λόγια, στην Ελλάδα φορολογείται μόνο το ένα από τα τρία. Αυτό συνέβαινε. Η απόδοση δεν είναι ζήτημα ταμείου. Η απόδοση φορολογείται στον πλανήτη ως χρηματοοικονομικό προϊόν παντού. Δεν έχει να κάνει με τα ΤΕΑ και δεν θα μας κοροϊδεύει ο κ. Νούνης. Γενικά εγώ την κοροϊδία δεν την ανέχομαι. Μέχρι σήμερα, κύριε Νούνη, ήταν η Ελλάδα μία εξαίρεση ως προς τις χώρες του ΟΟΣΑ ως προς την φορολογία;

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Δεν ήταν εξαίρεση. Όχι. Εγώ επικαλέστηκα στοιχεία του ΟΟΣΑ, κύριε Υπουργέ, τα οποία τα «ρεπορτάρει» το Υπουργείο Εργασίας στον ΟΟΣΑ, και υπάρχει και ένα Ταμείο που φορολογείται για τις συντάξεις που δίνει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τα υπόλοιπα Ταμεία που δίνουν εφάπαξ, εξαιρούνται, βάσει του ΟΟΣΑ, από ό,τι συμβαίνει στον κόσμο; Τα υπόλοιπα, που δίνουν εφάπαξ –τα η Βουλή ενημερώστε – εξαιρούνται;

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Ναι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ναι. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λοιπόν, κύριε Νούνη, συνεχίστε.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Λοιπόν, αυτό που εισάγεται τώρα – για να πω για το νομοσχέδιο – είναι ότι για τις εισφορές πάνω από 20% θα υπάρχει φορολογία και θα φορολογούνται διπλά. Διότι, θα φορολογούνται και στην εισφορά, αλλά και όταν θα παίρνουν εφάπαξ. Οι αποδόσεις φορολογούνται ούτως ή άλλως και θα φορολογηθούν και οι παροχές.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Έγινε ο διάλογος. Καταλάβαμε. Επί των ερωτήσεων, παρακαλώ, κύριε Νούνη, αν έχετε άλλες απαντήσεις.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Βεβαίως, κύριε Πρόεδρε. Είναι πολλές οι ερωτήσεις. Ποιο είναι το αποτέλεσμα με τη φορολογία, διότι έχουμε μπερδέψει με το τι ισχύει μέχρι σήμερα. Λέμε ότι η φορολογία, με το υφιστάμενο νομοσχέδιο, αυτό που γίνεται στην πραγματικότητα είναι ότι αποθαρρύνονται όλοι οι μισθωτοί από 15.000 έως 25.000 ευρώ να συμμετάσχουν σε ένα επαγγελματικό Ταμείο, γιατί δεν καθίσταται ελκυστικό.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Συγγνώμη, κύριε Νούνη, επειδή νομίζω ότι πάλι αποπροσανατολίζετε. Αυτό το νούμερο το οποίο αναφέρατε, είναι μόνο αν κάποιος μείνει σε ένα Ταμείο το ελάχιστο χρονικό διάστημα και πάρει εφάπαξ. Μόνον εκεί ισχύει και όχι καν για αυτό το νούμερο που αναφέρατε. Αν στα 1.500 ευρώ πήγαινε να φορολογηθεί, είναι σε κλίμακα τέτοια που και αυτή ακόμα είναι υψηλότερη και από αυτό εδώ το πράγμα για το οποίο μιλάμε. Άρα, και σε αυτήν ακόμα την περίπτωση, έχουμε επιδότηση από τον φορολογούμενο προς τον ασφαλισμένο. Σας ευχαριστώ.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Κύριε Υπουργέ, είστε Υφυπουργός 3,5 χρόνια και έχετε υπογράψει 9 καταστατικά επαγγελματικών Ταμείων.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Δεν είχα δυνατότητα να μην τα υπογράψω. Το είπε και κάποιος άλλος αυτό το πράγμα.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Ναι, αλλά είχατε τη δυνατότητα να νομοθετήσετε, όμως.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ναι, και αυτό το πράγμα είναι που προσπαθώ σε αυτό το χάος να βάλω μια τάξη.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Έχετε άδικο σε αυτό και σάς το έχω πει προσωπικά. Μπορούσατε να νομοθετήσετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ένα λεπτό, ένα λεπτό, κύριε Νούνη. Νομοθετική πρωτοβουλία δεν έχει ο Υφυπουργός. Νομοθετική πρωτοβουλία, κατά το Σύνταγμα, έχει μόνο ο Υπουργός. Άρα, δεν μπορούσε να νομοθετήσει. Είναι λάθος αυτό που λέτε. Ο Υφυπουργός, εκ της αρμοδιότητάς του, μπορούσε μόνο να το υπογράψει. Τίποτα άλλο.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Δηλαδή, μού λέτε ότι δεν μπορούσε να εισηγηθεί στον Υπουργό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Νούνη, μπορούσε να εισηγηθεί, αλλά δεν μπορούσε να νομοθετήσει. Εισηγήθηκε, λοιπόν. Είναι η σωστή απάντηση και τελικά ο Υπουργός νομοθετεί.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Όμως, ως αποτέλεσμα αυτών των 9 καταστατικών που υπέγραψε και στο όνομα αυτών ο αρμόδιος Υφυπουργός, έχει βγει 2 χρόνια και διαβάλει τα Ταμεία ότι φοροαποφεύγουμε, ενώ όντως έχετε υπογράψει καταστατικά με πολύ μεγάλα όρια και κατεβάζοντας και πάρα πολύ τα χρονικά όρια. Τώρα θέλετε να απαξιώσετε τα επαγγελματικά Ταμεία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας παρακαλώ, κύριε Νούνη, ολοκληρώστε. Είπατε αρκετά και ήταν διευκρινιστικά. Συγγνώμη, αλλά είναι συγκεκριμένη η διαδικασία. Ορίστε, παρακαλώ.

**ΧΡΗΣΤΟΣ ΝΟΥΝΗΣ (Πρόεδρος του Δ.Σ. της Ελληνικής Ένωσης Ταμείων Επαγγελματικής Ασφάλισης (ΕΛΕΤΕΑ)):** Ευχαριστώ, κύριε Πρόεδρε. Επίσης, αυτό που είναι πολύ σημαντικό και με ρώτησε και η κυρία Αθανασίου και άλλοι βουλευτές, είναι το γιατί πρέπει να εξομοιωθούν και οι όροι λειτουργίας των ΤΕΑ με τα ομαδικά ασφαλιστήρια συμβόλαια. Στην πραγματικότητα, ο λόγος που πρέπει να γίνει αυτό είναι γιατί, με τα υφιστάμενα πλαίσια, τα ΤΕΑ και τα ομαδικά ακολουθούν διαφορετικά πλαίσια λειτουργίας. Έτσι, λοιπόν, ακόμα και στην Τράπεζα της Ελλάδος που θα πάνε ως Εποπτική Αρχή, τής απαγορεύει το δικαίωμα να ελέγχει έναν εργοδότη αν πληρώνει στην ώρα του, κάθε μήνα, τις εισφορές που οφείλει στο ασφαλιστήριο συμβόλαιο.

Δεν του επιτρέπει να μπορεί να επιβάλει μέτρα εξυγίανσης, όπως ένα ΤΕΑ, ώστε να μη θιγούν τα δικαιώματα των ασφαλισμένων και, επίσης, σε αντίθεση με τα ΤΕΑ επιτρέπει στις ασφαλιστικές να μην διαχειρίζονται διακριτά τα περιουσιακά στοιχεία των ομαδικών συμβολαίων, με συνέπεια, σε περίπτωση χρεοκοπίας μιας ασφαλιστικής οι λοιποί ασφαλισμένοι να αποκτούν προνόμιο επί της περιουσίας των εργαζομένων που είναι ασφαλισμένοι σε ΟΑΣ, που είναι πολύ σημαντική διαφορά.

Στο εξωτερικό, στο Βέλγιο, που είναι μια μικρή χώρα αντίστοιχη με εμάς, εκεί, λοιπόν, έχουν πρώτα βάλει τους όρους λειτουργίας μεταξύ ομαδικών και ΤΕΑ. Οι εισφορές εργοδότη και εργαζόμενου έως 80% εισφέρουν αυτοί. Οι αποδόσεις είναι αφορολόγητες και οι παροχές φορολογούνται από 10% έως 16%. Εμείς εδώ πέρα κάνουμε το ακριβώς ανάποδο, επειδή νομίζουμε ότι τα ΤΕΑ μπορούν να υποστηρίξουν την χορήγηση συντάξεων. Δεν μπορεί να γίνει αυτό, γιατί η μέση αξία του μικρού λογαριασμού σήμερα, των 28 ταμείων, είναι 7.500 χιλιάδες ευρώ. Άρα, καταλαβαίνετε ότι η απόσταση που πρέπει να διανυθεί σε ένα προαιρετικό σχήμα, που δεν πάει υποχρεωτικότητα μέχρι να γίνει είναι ένα ποσό 100.000 ευρώ που μπορεί να υποστηρίξει μια σύνταξη ένα ασφαλισμένο μέλος ενός ΤΕΑ, είναι τεράστια.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Ευχαριστούμε. Ο κ. Καραγεωργόπουλος της ΓΣΕΕ, δεν τον βλέπω εδώ. Εδέχθηκε ερώτηση, όμως. Για τα πρακτικά αυτό καταγράφεται.

Ο κ. Κωνσταντάς από την Τράπεζα Ελλάδος, για την ερώτηση που δέχθηκε. Εχετε κάποιο σχόλιο; Για δυο λεπτά, έχετε τον λόγο.

**ΣΤΑΥΡΟΣ ΚΩΝΤΑΝΤΑΣ (Διευθυντής Εποπτείας Ιδιωτικής Ασφάλισης της Τράπεζας της Ελλάδος):** Μου έχουν τεθεί δύο ερωτήσεις. Η πρώτη ερώτηση είναι αν το πλαίσιο είναι διαφορετικό σε ό,τι αφορά τη διαχείριση, την πληροφόρηση στους ασφαλισμένους μεταξύ ομαδικών ασφαλιστηρίων και ταμείων επαγγελματικής ασφάλισης. Παρότι και τα δύο ανήκουν στο Πυλώνα ΙΙ, ναι, υπάρχει ένα διαφορετικό πλαίσιο αντιμετώπισης. Στη μία περίπτωση είναι η Οδηγία η IORB τα Ταμεία και στην άλλη περίπτωση είναι ν.2496/1997, μέσα από το πλαίσιο της φορολόγησης και του πλαισίου «Solvency ΙΙ».

Θεωρώ και είναι ευχής έργον να υπάρξει ευκαιρία, εξαιτίας αυτού του νομοσχεδίου, να θεσμοθετήσουμε ειδικές ρυθμίσεις στα πλαίσια των ομαδικών ασφαλιστηρίων, που να αφορούν την τήρηση των υποχρεώσεων των εργοδοτών. Είμαστε στη διάθεσή σας για οποιαδήποτε συμβολή, διότι πάρα πολύ απλά, διασφαλίζουμε τη φερεγγυότητα των ασφαλιστικών επιχειρήσεων, όχι, όμως, την αφερεγγυότητα του εργοδότη στα ομαδικά ασφαλιστήρια. Αυτό είναι γεγονός. Άρα, στη διάθεσή σας να φτιαχτεί το ανάλογο πλαίσιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μια δήλωση να κάνω μόνο για τη Βουλή. Επειδή, η αρμοδιότητα για την εποπτεία των ασφαλιστικών εταιρειών είναι στο Υπουργείο Ανάπτυξης, στο προηγούμενο Υπουργείο που ήμουνα, εγώ δεν έχω τη δυνατότητα να νομοθετήσω για αυτό. Έχει δίκιο σε αυτό η κυρία Φωτίου. Δεσμεύομαι, όμως και έχω ήδη επικοινωνήσει με τον συνάδελφό μου, τον Υπουργό Ανάπτυξης και το είπα και στους εκπροσώπους των επαγγελματικών ταμείων, ότι άμεσα θα κάνουμε μια συνεργασία τα δύο Υπουργεία. Γιατί προσωπικά θεωρώ ότι είναι καλύτερο να διασφαλίσουμε περισσότερο τα δικαιώματα και των ασφαλισμένων στα ομαδικά ασφαλιστικά συμβόλαια κατά τον τρόπο που το κάνουν τα Επαγγελματικά Ταμεία. Αλλά δεν είναι λόγος, να μην το κάνουμε στα Επαγγελματικά Ταμεία όπως ισχύει στην πλευρά αυτή. Είναι λόγος να το κάνουμε και στα ομαδικά ασφαλιστήρια συμβόλαια. Δεσμεύομαι, ότι αυτό θα γίνει άμεσα, εντός του πρώτου εξαμήνου του 2024.

**ΣΤΑΥΡΟΣ ΚΩΝΤΑΝΤΑΣ (Διευθυντής Εποπτείας Ιδιωτικής Ασφάλισης της Τράπεζας της Ελλάδος):** Στη διάθεσή σας είμαστε σε αυτό. Στη δεύτερη ερώτηση. Όπως, συμβαίνει και σήμερα, έτσι και όταν μελλοντικά μεταφερθεί η εποπτεία, οι επιτρεπόμενες επενδύσεις των ταμείων είναι σαφώς προσδιορισμένες. Υπάρχουν σαφείς επενδυτικοί κανόνες που θέτουν περιορισμούς στις επιτρεπόμενες επενδύσεις. Αναφέρομαι στο ερώτημα για τα τοξικά ομόλογα. Κατά δεύτερον, υπάρχει και η διαχείριση κινδύνων που εποπτεύει τις επενδύσεις. Οι ασφαλισμένοι λαμβάνουν πλήρη πληροφόρηση σε ατομική βάση. Οπότε, θεωρώ ότι, αν υπάρχει κάποια παράβαση και δούμε κάτι και σήμερα, αλλά και στο μέλλον, θεωρώ ότι μπορεί να επέμβει η αρμόδια Εποπτική Αρχή και να σταματήσει μια τέτοιου είδους επένδυση. Άρα, ο ασφαλισμένος θα είναι προστατευμένος, σε αυτή την περίπτωση. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής):** Η κυρία Φιλίππα Μιχάλη έχει τον λόγο.

**ΦΙΛΙΠΠΑ ΜΙΧΑΛΗ (Μέλος του Διοικητικού Συμβουλίου και Προέδρος της Επιτροπής Ζωής και Συντάξεων της Ένωσης Ασφαλιστικών Εταιρειών Ελλάδας (ΕΑΕΕ):** Σας ευχαριστώ. Καταρχάς, να ξεκαθαρίσω κάτι που αναφέρθηκε, γιατί υπήρχε η ερώτηση σε σχέση με την φορολόγηση των ομαδικών ασφαλιστηρίων συμβολαίων. Δεν φορολογείται η εισφορά. Προφανώς, έχουμε και εμείς την εισφορά για την υπεραπόδοση του 15%. Αυτό αφορά οποιονδήποτε επενδύει. Επιπλέον, έχουμε φορολόγηση στην παροχή, στην περίπτωση εφάπαξ μέχρι 40.000 ευρώ 10%, άνω των 40.000 χιλιάδων ευρώ 20% και στην περίπτωση της σύνταξης 15%. Άρα, στην περίπτωση ομαδικών ασφαλιστήριων συμβολαίων, υπάρχει ξεκάθαρα φορολόγηση σήμερα στην παροχή.

Το δεύτερο σημείο στο οποίο θα ήθελα, να αναφερθώ καθώς συζητήσαμε για το κατά πόσο το δικό μας πλαίσιο, αν θέλετε, είναι λιγότερο αυστηρό, θα ήθελα να σταθώ, πέρα από αυτό που είπε ο κύριος Κωσταντάς, στο θεσμικό πλαίσιο της ιδιωτικής ασφάλισης, στο Solvency II, που ακούσαμε λίγο νωρίτερα. Να πω δυο λόγια για αυτό. Ο στόχος της νομοθεσίας του Solvency II είναι η κεφαλαιακή θωράκιση των ασφαλιστικών επιχειρήσεων και υπάρχουν διάφοροι κανόνες αποτίμησης βάσει ακραίων σεναρίων, που στόχο έχουν να περιορίσουμε την πιθανότητα πτώχευσης για τους επόμενους 12 μήνες σε ποσοστό με 0,5%.

Εξ ου και προκύπτουν οι υψηλοί δείκτες φερεγγυότητας που συζητήσαμε πριν. Άρα, στην Ελλάδα, το σύνολο των ασφαλιστικών επιχειρήσεων σε αυτό το δείκτη είναι στο 184,6%. Πέρα από τις συνταξιοδοτικές παροχές, οι κανόνες του Solvency II δεν εξαντλούνται σε επίπεδο συνταξιοδοτικών παροχών. Αφορούν το σύνολο των ασφαλιστικών επιχειρήσεων σε σχέση με ένα ευρύτερο φάσμα κινδύνων, λαμβάνοντας υπόψη οι κίνδυνοι αγοράς, κίνδυνος από συμβαλλομένων κ.λπ..

Τέλος, θα ήθελα να πω ότι με τον ν.3867/2010, η Ελληνική Πολιτεία, με την υποστήριξη του ασφαλιστικού κλάδου, εισήγαγε το εγγυητικό κεφάλαιο ζωής, το οποίο χρηματοδοτείται από τις ασφαλιστικές εταιρείες και η κάλυψη από το εγγυητικό κεφάλαιο εκτείνεται σε όλους τους κλάδους των ασφαλίσεων ζωής. Πρακτικά, δηλαδή, ο κλάδος διαθέτει μηχανισμό εγγυήσεις των συσσωρευμένων χρήματων των ασφαλισμένων του.

Τέλος, επίσης ετέθη το ερώτημα σε περίπτωση, ουσιαστικά, μη πληρωμής ασφαλίστρων, από πλευράς εργοδότη τι συμβαίνει; Ουσιαστικά, μιλάμε για καταγγελία της σύμβασης. Είναι μέσα στους όρους του συμβολαίου. Σε αυτήν την περίπτωση ο κάθε εργαζόμενος τα χρήματα τα οποία έχει συσσωρεύσει τα παίρνει σε εκείνη τη χρονική στιγμή που γίνετε η καταγγελία της σύμβασης. Ελπίζω να θυμήθηκα και να κάλυψα όλα όσα ειπώθηκαν.

**ΒΑΣΙΛΕΙΟΣ ΟΙΚΟΝΟΜΟΥ (Προέδρος της Επιτροπής ):** Ευχαριστούμε. Τον λόγο έχει ο κύριος Γεράσιμος Κονιδάρης.

**ΓΕΡΑΣΙΜΟΣ ΚΟΝΙΔΑΡΗΣ (Εντεταλμένος Σύμβουλος Διοίκησης του Ταμείου Αλληλοβοήθειας Υπαλλήλων Φαρμακευτικών Εργασιών, ΤΑΥΦΕ):** Οι απαντήσεις έρχονται και αβίαστα βγήκαν από εδώ μέσα, 20 χρόνια ΤΕΑ, 38.000 ασφαλισμένοι, 300 εκατομμύρια αποθεματικό. Αίρεται η προαιρετικότητα μετά από 13 χρόνια μνημόνια, όπως αντιλαμβάνεστε, αν κάνουμε και την ασφάλιση «ακορντεόν», μπαίνω βγαίνω, εγώ θα κάνω μια πρόταση στον Υπουργό. Στα εφάπαξ του Δημοσίου όχι μόνο του Δημοσίου υπαλλήλων, αλλά και τα υπόλοιπα, να άρει και την υποχρεωτικότητα και αν βρει την επόμενη ημέρα ασφαλισμένο, να έρθουμε μετά να ξανασυζητήσουμε και να φτιάξουμε ένα καινούργιο νομοσχέδιο.

Μια και με ρώτησέ ο κύριος Γαβριήλ, τι μας φοβίζει; Είναι πολύ απλό και θέλω να το ακούσουν οι Υπουργοί μας οι αξιότιμοι. Μας φοβίζει ότι ο ασφαλιστικός μας πληθυσμός είναι 86% νέοι και πληρώνουν διπλάσιο 4%. Δεν θα τους κάναμε καμία μείωση, κύριε Υπουργέ. Δεν θα καταναλωθεί σε κεφαλαιοποιητικό έχουμε αποφασίσει NDC, νοητής κεφαλαιοποίησης. Οπότε μάλλον κάποια πληροφόρηση λάθος σας έχουν δώσει. Το 14 είναι οι παλιοί. Οι παλιοί έχουν υποστεί ένα 63,91% από τον ν.4093/2012. Οι νέοι όχι. Οι παλαιοί με την εφαρμογή του νομοσχεδίου την επόμενη, γιατί άρει την υποχρεωτικότητα παντού και στους νέους και στους παλιούς και στους παρόντες σε όλους, έχουμε 63,91% συν 30% - 40% ακόμα.

Οι νέοι, το 83% του ασφαλιστικού μας πληθυσμού, που είναι νέα παιδιά, με 4% διπλάσια εισφορά, έχουν κι αυτοί το ίδιο 30% - 40% μείωση. Έγινε καμία μελέτη και δεν το ξέρουμε για μία τόσο κομβική υπόθεση; Αυτό θέλει μια μελέτη τουλάχιστον έξι μηνών, οικονομοτεχνική, σκοπιμότητας, αναλογιστική. Δεν έχει γίνει τίποτα. Εάν τώρα κάνουμε και νομοθέτηση «με το μάτι και με το ζύγι» όπως λέει ο κ. Βρούτσης, σχετικά με τα εφάπαξ και τις συντάξεις, μάλλον θα βρεθούμε προ εκπλήξεων.

Στην επόμενη ερώτηση, το ΤΕΚΑ που δημιουργήθηκε πρόσφατα, πήρατε από την ημέρα δημιουργίας και μετά. Τους παλιούς τους αφήσατε μέσα και πάλι έχει ένα κόστος μετάβασης σε 65 δισεκατομμύρια. Εγώ ρωτάω, τα 400 εκατομμύρια σήμερα που έχει έλλειμα, όχι έλλειμα εικονικό, πραγματικό, συν της δυσκολίες και τις δυσχέρειες του Δημοσίου, ποιος θα τα πληρώσει;

Στην άλλη ερώτηση, ποιες είναι οι συνέπειες είπε ο κύριος Μουλκιώτης, φαντάζομαι για τους ασφαλισμένους απάντησα. Για τους εργοδότες, θα είχαμε κάποια οφέλη και θα ήθελα να τα ακούσει η Βουλή. Όλοι οι «μπαταχτσήδες» που δεν πλήρωσαν τόσα χρόνια, ξέρετε τι είναι το νούμερο με βάση τη μελέτη που έκανε το Ταμείο; Κάθε 100 ασφαλισμένοι που έρχονται στο Ταμείο και κάνουν αίτηση για εφάπαξ το 38% έχει απλήρωτες εισφορές από 1 έτος έως 10 έτη.

Τι σημαίνει αυτό; Θέλω να το ακούσουνε και θα το μεταφέρουμε και στον αξιότιμο κύριο Υπουργό, που είχε τον σεβασμό να μας δει σήμερα ότι, για κάθε χρόνο απώλειας εισφορών για τον κάθε ασφαλισμένο, είναι επιπλέον 2,86% η μείωση παροχής, πλέον των άλλων που ανέφερα. Άραγε λοιπόν, κάποιοι εργοδότες «μπαταχτσήδες», κάνουν πάρτι, τρίβουν τα χέρια τους τώρα. Δεν λέω για αυτούς που πτωχεύσανε. αυτοί να πάνε στην ευχή. Μιλάω, για τους άλλους, που τους βρήκαν στην πορεία. Έχουμε και την καινούργια νομοθέτηση σε ό,τι αφορά τις παραγραφές υποθέσεων που πάνε, από πενταετία σε δεκαετία και εικοσαετία και θα τις χάσουμε ολοσχερώς. Όπως αντιλαμβάνεστε, τα νούμερα που σας είπα 35% με 40%, μοιάζουνε να είναι «παιδικές χαρές».

Αναφέρθηκε, όταν στην Ελλάδα ή και παντού σε όλο τον κόσμο, θέλουμε κάτι είτε να το ξεπουλήσουμε άρον-άρον, είτε να το κλείσουμε, το διαβάλουμε. Το ίδιο συμβαίνει και σήμερα, το 2023, αυτό γίνεται, η διαβολή. Είναι ίδιον του Έλληνα. Ένας είναι μοναχός του αυτοκαταστρέφεται, δύο είναι και ο ένας σκοτώνει τον άλλον. Είναι η λεγόμενη διχόνοια των Ελλήνων. Είναι από την Ελληνική Επανάσταση, τι να κάνουμε;

Το κόστος διαχείρισης, αν εννοεί ο Υπουργός, το κόστος διαχείρισης επενδύσεων, έχουμε τα πρωτεία. Πρώτοι ήμασταν εμείς και μετά είναι η ΑΕΔΑΚ του ΙΚΑ και στην απόδοση, με πόλεμο, ενεργειακή κρίση, μνημόνια και Covid, είχαμε τις λιγότερες απώλειες. Εμείς πρώτοι, η ΑΕΔΑΚ του e-ΕΦΚΑ η δεύτερη. Όταν λέμε πρώτοι, μιλάμε για 2,86% - 3,86% εμείς και μετά η ΑΕΔΑΚ του ΙΚΑ και οι επόμενοι από όλα τα ΤΕΑ υποχρεωτικής και προαιρετικής, αγγίζουμε από 10% και πάνω απομείωση της περιουσίας. Ποιο είναι το κόστος το δικό μας; Τι να κάνουμε, μια επενδυτική επιτροπή έχουμε τον κύριο Αλεξάκη και τον κύριο Αμίτσκη, που μας στοιχίζει 150.000- 200.000 χιλιάδες το χρόνο. Αυτή είναι όλη η ιστορία.

Εάν εννοούσαν το λειτουργικό κόστος, που σας είπα και νωρίτερα στην πρωτολογία μου, ότι βρεθήκανε και πάντοτε οι «αυλοκόλακες» οι «καλοθελητές» βρίσκονται, το λύσαμε αυτό κύριε Υπουργέ. Φαντάζομαι, θα το λύσουμε και επόμενα και με τους κυρίους αυτούς. Αν εννοείτε το διοικητικό κόστος, ακούστε, αγαπητοί φίλοι και κύριε Υπουργέ. Το Δημόσιο ενιαίο ταμείο, από το 1993 μέχρι το 2013 που το παραλάβαμε, μέσο διοικητικό κόστος – ήταν και τα δύο ταμεία μαζί – δεν έπεσε ποτέ κάτω από 15%.

Ποιο είναι το κόστος, από δω και πέρα; Άκουσα να λέει, ότι το άλλο Ταμείο έχει 2%. Προσέξτε γιατί το είπα και αλλού. Ο μέσος όρος είναι πάρα πολύ καλός για στατιστικά, αλλά να κάνουμε και σωστή ανάλυση. Ένα ποτάμι έχει 1,80 μέσο όρο και πάμε να περάσουμε όλοι, αλλά κάπου το μέσος όρος είναι και 2,5 και πνιγόμαστε. Το λέω αυτό για να γίνει αντιληπτό ότι το ΤΕΑ-ΥΦΕ το άλλο, που είναι με πρωτοβουλία δικιά μας, κύριε Υπουργέ, όχι το ΤΑΥΦΕ, έχει διοικητικό κόστος 3%, αλλά στα 40 εκατομμύρια εισφορές, 3%-3,5% και αφαιρούμε και το διαχειριστικό κόστος – να μη μιλήσω περισσότερο – που ξεπερνάει, τα 600 - 700 χιλιάρικα, άρα, μιλάμε για 2,3%.

Εμείς τι έχουμε; Έχουμε, λοιπόν, το διπλάσιο, λογικό δεν είναι; Έχουμε το διπλάσιο, στο 5%-6%, για αυτό ο Υπουργός έκανε σκόπιμα και με τη σύσταση που μας έκανε, μας τα διπλασίασε. Γιατί το έκανε; Διότι, θα πρέπει να κυνηγήσουμε όλους αυτούς τους «μπαταχτσήδες». Θα πρέπει, να δώσουμε εφάπαξ. Η επικουρική σύνταξη, κύριοι, χορηγεί με βεβαίωση και όχι είσπραξη. Τα εφάπαξ δεν χορηγούν με βεβαίωση μόνο. Χορηγούν και με είσπραξη. Αυτό, να καταγραφεί στα πρακτικά της Βουλής. Είναι ρητή η διάταξη του καταστατικού. Δεν λαμβάνεται υπόψη ούτε στον υπολογισμό, αλλά ούτε και στις προϋποθέσεις. Άρα, λοιπόν, πρέπει να βρούμε μέχρι και το τελευταίο ευρώ.

Είναι, σημαντικά και τα έχουμε πει στον Υπουργό, ότι δεν υπάρχει, με βάση το καταστατικό που λειτουργούμε και το αρμόδιο όργανο, το έχουμε πει πολλές φορές, είμαστε απόλυτα σωστοί, για αυτό και δεν έχει βρει κανένας τίποτα. Αγαπητέ κύριε Υπουργέ, που σας εκτιμάω, μην χρησιμοποιούμε άλλο αυτούς τους «αυλοκόλακες» οι οποίοι, για άλλο λόγο βγήκανε και είναι προπομποί άλλων καταστάσεων. Άρα, το κόστος διαχείρισης είναι το χαμηλότερο.

Η αιφνίδια διάταξη αυτή, οπωσδήποτε, δεν πρόκειται. Το είπε και η κυρία Φωτίου. Τι ακριβώς θα συμβεί το είπα, κυρία Φωτίου και εσάς. Όπως αντιλαμβάνεστε, πέστε μου εσείς, ο καλύτερος πωλητής – έφυγε και ο Υπουργός που είναι καλός πωλητής και τον ανταγωνίζομαι – ποιος θα επαναφέρει ασφαλιστικό προϊόν; Το προϊόν είναι ασφαλιστικό, είναι εφάπαξ. Κάνω έκκληση στη Βουλή των Ελλήνων, κάνω έκκληση στους βουλευτές της Νέας Δημοκρατίας, όπου σήμερα δεν δέχτηκα ερώτηση ακόμα, να πάνε και να απευθυνθούν στις γεωγραφικές τους περιοχές. Να ρωτήσετε τους φαρμακοϋπάλληλους των 600 ευρώ και των 700 ευρώ.

Δεν φταίει ο Κονιδάρης. Τα πλήρωσα εγώ 10 χρόνια να τρέχω με τα δομημένα και τις ιστορίες όλες. Δεν φταίω εγώ, παραλάβαμε 400 εκατομμύρια αμιγές έλλειμμα. Δεν πήραμε την υποχρεωτικότητα να «φύγουμε από το παράθυρο» και μην κάνουμε αναδρομή, αξιότιμε κύριε Υπουργέ, με όλο το σεβασμό που σας έχω, σε μια αιτιολογική έκθεση, γιατί χτες είπατε ρητή διάταξη. Δεν υπάρχει ρητή διάταξη. Υπάρχει μια ερμηνεία στην αιτιολογική έκθεση του ν.3655/2008 στο άρθρο 138, που μιλάει ότι όλα τα ταμεία εφάπαξ του Δημοσίου, δεν ανήκουν στο στενό πυρήνα της κοινωνικής πολιτικής, αλλά ανήκουν σε συμπληρωματική. Απλώς, έχουν υποχρεωτική ασφάλιση. Είναι υπό την υποχρεωτικότητα.

Κύριε Πρόεδρε, εκείνο που μας εγγυάται μέχρι σήμερα το Κράτος είναι η υποχρεωτικότητα. Εάν μας το πάρει και αυτό, τότε να μας δώσει τα 400 εκατ. και να δούμε. Κάνω έκκληση ειλικρινά να αρθεί η προαιρετικότητα. Προχθές τον Υπουργός που τον είδαμε, μας είπε αφορά και τους παρόντες, «Τιτανικός», δηλαδή. Κάνω έκκληση ειλικρινά στον κ. Υπουργό, κάνω έκκληση σε όλο το Κοινοβουλευτικό Σώμα, σε όλα τα Κόμματα. Δεν έχουν αντιληφθεί τίποτα, έρχεται ένας «Τιτανικός» και όλα αυτά επειδή βάλανε κάποιους λασπολόγους να μας θίξουν την τιμή και την υπόληψη. «Αιδώς Αργείοι». Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστώ, το λόγο έχει ο κ. Αμίτσης.

**ΓΑΒΡΙΗΛ ΑΜΙΤΣΗΣ (Καθηγητής Δικαίου Κοινωνικής Ασφάλειας, Διευθυντής του Ερευνητικού Εργαστηρίου Κοινωνικής Διοίκησης του ΠΑΔΑ):** Ευχαριστώ πολύ, κύριε Πρόεδρε. Μου τέθηκε μία ερώτηση από τον κ. Μουλκιώτη, τον ευχαριστώ θερμά. Μία ερώτηση για τη «μεγάλη εικόνα» του συστήματος συνταξιοδοτικής προστασίας στην Ελλάδα και νομίζω, κύριε Πρόεδρε και με τη δική σας πρωτοβουλία, μπορεί και η σημερινή μας συνάντηση να αποτελέσει μία αφορμή για μια αναλυτική συζήτηση στη Διαρκή Επιτροπή Κοινωνικών Υποθέσεων του Ελληνικού Κοινοβουλίου, για το παρόν και το μέλλον του συστήματος των τριών πυλώνων στην Ελλάδα, μια συζήτηση που έχει ξεκινήσει εδώ και δεκαετίες στα περισσότερα κράτη-μέλη της Ευρωπαϊκής Ένωσης και, όπως κατανοείτε, εξελίσσεται με υπολειμματικό τρόπο στην Ελλάδα και κυρίως στο πλαίσιο συζητήσεων νομοθετικών πρωτοβουλιών και όχι κυρίως επιχειρησιακών ή χρηματοδοτικών.

Ο κ. Μουλκιώτης θέτει ουσιαστικά ένα ερώτημα, αν το ελληνικό μοντέλο των τριών πυλώνων είναι επαρκές και πώς μπορεί να επιδράσει το υπό συζήτηση σχέδιο νόμου στη βελτίωσή του. Ξεκινώντας πάντα από τη διεθνή εμπειρία, δεν υπάρχει ένα μοντέλο τριών πυλώνων. Υπάρχουν άνω των 168 διαφορετικών μοντέλων σε όλο τον κόσμο, ανάλογα με το μίγμα που κυρίως οι εθνικές κυβερνήσεις επιλέγουν σε σχέση με τον πρώτο και τον δεύτερο πυλώνα, μια και ο τρίτος είναι, εδώ και αρκετές δεκαετίες, όπως ανέφερε και η Ένωση Ασφαλιστικών Εταιρειών, οριοθετημένος.

Ποιο είναι το χαρακτηριστικό του δεύτερου πυλώνα, μια και αυτό απασχολεί την πρώτη ενότητα του σχεδίου νόμου; Είναι ο συλλογικός, κοινωνικός, μη-κερδοσκοπικός του χαρακτήρας, που κυρίως προάγεται μέσω της ίδρυσης και λειτουργίας Νομικών Προσώπων Ιδιωτικού Δικαίου, στην περίπτωση της Ελλάδας, μη-κερδοσκοπικού χαρακτήρα. Αναφέρθηκα στην παρέμβασή μου σε ένα κρίσιμο κοινωνικό κεκτημένο που έχει διαμορφωθεί στην Ελλάδα.

Ποιο είναι αυτό το κοινωνικό κεκτημένο; Ουσιαστικά, είναι ο δεύτερος πυλώνας. Κλείνοντας τη συζήτηση για τους τρεις πυλώνες, θεσμοθετήθηκε με τρομακτική καθυστέρηση στην Ελλάδα, μόλις το 2002 και το χαρακτηριστικό του σχετικού νόμου ήταν ότι επικεντρώθηκε αποκλειστικά μόνο στα Ταμεία Επαγγελματικής Ασφάλισης. Δεν προέβλεπε καμία διάταξη για ομαδικά συνταξιοδοτικά ασφαλιστήρια συμβόλαια και μάλιστα κατοχύρωσε, εκτός από τον κοινωνικό χαρακτήρα των ΤΕΑ, και φορολογικά κίνητρα, τα οποία παρέπεμψε στον κοινό νομοθέτη μέσω φορολογικού νόμου.

Επομένως, η απάντηση στον κ. Μουλκιώτη είναι ότι αποτελεί καθαρά μία πολιτική επιλογή σε κάθε εθνική Κυβέρνηση αν ο δεύτερος πυλώνας θα επικεντρώνεται μόνο σε ΤΕΑ ή αν θα περιλαμβάνει και προϊόντα του τρίτου πυλώνα, που μπορούν να θεωρηθούν, κυρίως με επικλήσεις υπερεθνικού δικαίου, ως παροχές συνταξιοδοτικής, επαγγελματικής ασφάλισης. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πρέπει να πω ότι είμαστε η μόνη Επιτροπή, από τις έξι Διαρκείς, η οποία έχει διοργανώσει ήδη έναν κύκλο επιστημονικών ημερίδων για την υγεία και θα ανοίξουμε έναν δεύτερο κύκλο τέτοιων ημερίδων για την κοινωνική ασφάλιση και το κοινωνικό κράτος. Πραγματικά, θα ξεκινήσουμε από το νέο έτος αυτές τις ημερίδες, τις επιστημονικές, οι οποίες θα καταγραφούν και θα εκδοθούν από τη Βιβλιοθήκη της Βουλής. Ήδη ετοιμάζουμε την πρώτη έκδοση. Θα κάνουμε τώρα και τον δεύτερο κύκλο αυτών και θα σας καλέσω. Σας έχουμε υπόψιν και όποιους αξιότιμους καθηγητές και ανθρώπους οι οποίοι μπορούν να συμβάλουν σε αυτή τη δημόσια συζήτηση για το κρίσιμο θέμα της κοινωνικής ασφάλισης και του κοινωνικού κράτους.

Ο κύριος Μακράκης, έχει τον λόγο.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Ευχαριστώ, κύριε Πρόεδρε. Να απαντήσω στον κύριο Κατσώτη που ρώτησε αν η συνέντευξη, η δομημένη συνέντευξη και τα ψυχομετρικά τεστ διασφαλίζουν για την εργασία τους τούς εκπαιδευτικούς στη ΔΥΠΑ που εργάζονται για 15 - 20 - 25 χρόνια. Δεν τους διασφαλίζει καθόλου, είναι η απάντηση. Όχι μόνο δεν τους διασφαλίζει, αλλά είναι πιθανή και η ανατροπή τους στο τελικό στάδιο. Δηλαδή, αν φτάσουν να μοριοδοτηθούν στο τελικό στάδιο, η συνέντευξη μπορεί να ανατρέψει τον πίνακα και να τους θέσει εκτός.

Αν ήθελε ο νομοθέτης να τους διασφαλίσει, θα έδινε μια γενναία μοριοδότηση στην εκπαιδευτική προϋπηρεσία που έχει παρασχεθεί στη ΔΥΠΑ τόσα χρόνια και εξηγήσαμε πριν τους λόγους. Δεν το κάνει, δημιουργεί την συνέντευξη, τη δομημένη συνέντευξη και τα ψυχομετρικά τεστ, ανοίγει τον «ασκό του Αιόλου» γενικότερα για το δημόσιο τομέα, για προσλήψεις με διαβλητά κριτήρια και υποκειμενικά κριτήρια και για αυτό ζητούμε να καταργηθεί αυτό το συγκεκριμένο άρθρο.

Για την προπληρωμένη κάρτα, τα είπα, κύριε Κατσώτη, από την αρχή. Νομίζω ότι πραγματικά ντροπιάζει τους ανέργους. Τους θεωρεί διαχειριστικά ανίκανους να χρησιμοποιήσουν το ποσό του επιδόματος ανεργίας ως το εισόδημά τους. Θυμάμαι, μάλιστα, για το ΚΕΑ, όταν ήταν οι θεσμοί εδώ, είχα διαβάσει κάπου ότι οι θεσμοί είχαν απαγορεύσει τη σχετική πρόβλεψη να δοθεί με κάρτα το συγκεκριμένο επίδομα, θεωρώντας ότι καταπατά την αξιοπρέπεια των δικαιούχων. Δεν το έκαναν οι θεσμοί, θα το κάνετε εσείς; Νομίζω ότι πρέπει να το πάρετε πίσω. Για μια άλλη ερώτηση, για τους αναπληρωτές καθηγητές, δεν προβλέπεται εδώ για τους αναπληρωτές καθηγητές. Νομίζω ότι από το φορέα τους αυτοί παίρνουν την παροχή της μητρότητας. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πάντως, φανταστείτε να μην είχαμε συνέντευξη και να γινόταν έτσι ο διορισμός μόνο με ένα τυπικό βιογραφικό.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Μα μέχρι τώρα έτσι γίνεται. Ο ΑΣΕΠ αυτό έχει καθιερώσει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Λάθοςτεράστιο, για μένα. Εντάξει, τον ακούς τον άλλον, να τον δεις.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Να τον δεις, ναι, αλλά να τον βαθμολογείς με 200 μόρια, ανατρέποντας, ας πούμε, τη σειρά του;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Να τον ακούσεις, είναι ένα βιογραφικό τυπικό.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Κοιτάξτε, να απαντήσω ολοκληρωμένα στον κύριο Κατσώτη; Θέλετε να πω και την άλλη πλευρά, αν τους διασφαλίζει; Θα τους διασφαλίσει, αν αυτό είναι προϊόν συναλλαγής και πελατειακών σχέσεων. Σε αυτή την περίπτωση τους διασφαλίζει. Θα τους διασφαλίζει, υπό την προϋπόθεση ότι θα έχουν φτάσει στο τελικό σχέδιο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πάντως, η έννοια της αξιολόγησης μόνο η συνέντευξη την εξασφαλίζει. Δεν την εξασφαλίζει κάτι άλλο. Η αξιολόγηση. Τέλος πάντων, να μην ανοίξουμε περαιτέρω την συζήτηση.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Δεν υπάρχει πουθενά αλλού στο Δημόσιο. Χρησιμοποιείται η ΔΥΠΑ, προφανώς, πρωτοποριακά ως «πειραματόζωο» για να ανοίξει, επαναλαμβάνω, ο «ασκός του Αιόλου».

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας λέω την προσωπική μου άποψη, δεν λέω της ΝΔ. Σας λέω την προσωπική μου άποψη. Μακάρι να ανοίξει σε όλο το δημόσιο, την προσωπική μου άποψη.

**ΓΕΩΡΓΙΟΣ ΜΑΚΡΑΚΗΣ (Πρόεδρος της Ομοσπονδίας Υπαλλήλων ΟΑΕΔ):** Επαναλαμβάνω, ότι αυτοί που θα συμμετέχουν στη δομημένη συνέντευξη θα είναι άνθρωποι που δεν έχουν περάσει ποτέ από συνέντευξη, δεν έχουν κριθεί ποτέ από τα αρμόδια υπηρεσιακά συμβούλια, διότι έχουν να γίνουν κρίσεις από το 2010 και, επίσης, υποχωρεί το ΑΣΕΠ με τη συμμετοχή ενός μόνο εκπροσώπου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής**): Είναι άλλες παράμετροι αυτές. Εγώ τις ακούω με προσοχή και αυτές τις παρατηρήσεις. Το λόγο έχει ο κύριος Ιωαννίδης.

**ΘΕΟΔΩΡΟΣ ΙΩΑΝΝΙΔΗΣ (Πρόεδρος της Ομοσπονδίας Εκπαιδευτικών Λειτουργών ΟΑΕΔ νυν ΔΥΠΑ):** Όσον αφορά την δομημένη συνέντευξη, τα ψυχομετρικά τεστ που αναφέρονται στο 164 άρθρο παρ. 7, στον κεντρικό πυλώνα εκπαίδευσης στη χώρα μας, στο Υπουργείο Παιδείας δεν εφαρμόζεται αυτό. Θα μπορούσε κάποιος να πει, καλοπροαίρετος, «σωστά εφαρμόζεται, να το δούμε τον καθηγητή αν κάνει για το μάθημα και να τον κόψουμε αλλιώς». Ποιον καθηγητή, όμως; Θα ελέγχουν σε αριθμό διπλάσιους από αυτούς που έχει προκηρύξει θέσεις. Δηλαδή, έχει φτάσει αυτός, με τα τυπικά του προσόντα, με το πτυχίο του, το μεταπτυχιακό του, το διδακτορικό του, την προϋπηρεσία του την εργασιακή, την επαγγελματική, την προϋπηρεσία στα ΙΕΚ, την προϋπηρεσία στις σχολές μαθητείας, έφθασε στην πόρτα διορισμού και του λένε «στοπ, θα σε περάσουμε και ψυχομετρικά τεστ». Είναι εκ του περισσού, κύριε Πρόεδρε.

Μάλιστα, μου προκαλεί εντύπωση το ότι μπήκε μετά τη διαβούλευση. Εμείς για αυτό ζητούμε να βγει αυτό, γιατί είναι εργαλείο επικίνδυνο. Πείτε, για παράδειγμα, ότι είναι ένας καλός διοικητής, άριστος διοικητής και θέλει να βοηθήσει. Αύριο θα έρθει ένας κακός διοικητής. Τι θα γίνει τότε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ειδικά για αυτόν που θα διδάξει στην τάξη, πραγματικά πέντε ψυχομετρικά τεστ πρέπει να γίνουν.

**ΘΕΟΔΩΡΟΣ ΙΩΑΝΝΙΔΗΣ (Πρόεδρος της Ομοσπονδίας Εκπαιδευτικών Λειτουργών ΟΑΕΔ νυν ΔΥΠΑ):** Ωραία, από όλους τους καθηγητές, ούτως ή άλλως, ζητάμε βεβαίωση από ψυχολόγο ή ψυχίατρο. Γιατί δεν εφαρμόζεται καθολικά σε όλη την εκπαιδευτική κοινότητα, στον κεντρικό πυλώνα της εκπαίδευσης, στο Υπουργείο Παιδείας, και μόνο σε εμάς; Για αυτό και ζητάμε, κύριε Πρόεδρε, να εξαιρεθεί.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Εγώ, εάν πέρναγε από το χέρι μου, θα το έκανα σε όλους. Είναι διαφορετικές απόψεις.

Το λόγο έχει ο κ. Μυλωνάς.

**ΓΕΩΡΓΙΟΣ ΜΥΛΩΝΑΣ (Πρόεδρος της Ένωσης Τεχνικών Ημερησίου και Περιοδικού Τύπου Αθηνών)**: Ευχαριστώ πολύ κύριε Πρόεδρε. Όπως είπα και στην πρώτη ομιλία μου, το Ταμείο Ασφάλισης Τεχνικών Τύπου Αθηνών συνταξιοδοτείται με δύο νόμους, με το ν.1186/1981 και με τον ν.4331/2015. Και σε αυτούς τους δύο νόμους παρακρατείται ένα ασφάλιστρο 3,6% που το πληρώνει μόνο ο εργαζόμενος. Ο εργοδότης δεν έχει καμία συμμετοχή. Και οι δύο αυτοί νόμοι συνταξιοδοτούν με τις προϋποθέσεις του τέως ΙΚΑ του ν.1846/1951.

Εμείς ζητάμε την εξομοίωση με τον νόμο του ΙΚΑ, τον ν.1846 , για την ίση εξομοίωση των συναδέλφων μας με αυτούς που συνταξιοδοτούνται με βαρέα από το ΙΚΑ. Δίνει τη δυνατότητα για μειωμένη σύνταξη στα 60 και στα 61, μείον 6% κατ’ έτος. Αυτό θέλουμε να εφαρμοστεί, λόγω του ότι οι εργαζόμενοι οι δικοί μας δούλευαν σε επιχειρήσεις τύπου οι οποίες έχουν κλείσει και έχουν βρεθεί στο δρόμο, χάνοντας αποζημιώσεις και δεδουλευμένα. Έτσι θα δοθεί η δυνατότητα σε αυτούς τους ασφαλισμένους που θέλουν, να μπορέσουν να συνταξιοδοτηθούν λιγότερα κατά ένα έτος ή κάθε δύο έτη στα 61 ή στα 62, όσο θέλει ο κάθε ασφαλισμένος. Για αυτό ζητάμε να προστεθεί διάταξη που ορίζει ρητά ότι δύναται να συνταξιοδοτηθούν από το Data.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης)**: *(Ομιλεί εκτός μικροφώνου)*

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»)**: Κύριε Υφυπουργέ, στο νομοσχέδιο έχετε και άλλες ρυθμίσεις τέτοιες στη δεύτερη ενότητα, που θα μπορούσατε να το εντάξετε εκεί. Μία εξομοίωση είναι.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης)**: Έχετε απόλυτο δίκιο σε αυτό και πολλά από αυτά τα αιτήματα ήρθαν κατά αυτόν τον τρόπο. Στείλτε μου το αίτημα, θα το εξετάσουμε, θα το συζητήσουμε και θα πάμε σε ένα επόμενο νομοσχέδιο. Εδώ συζητάμε πάνω στο συγκεκριμένο νομοσχέδιο που έχει έρθει τώρα. Δεν λέω ούτε ότι έχετε δίκιο, ούτε ότι έχετε άδικο. Στείλτε το μου να το εξετάσω. Μη μου το φέρνετε την τελευταία στιγμή, όμως. Δεν μπορεί να γίνει αυτό τώρα εδώ. Στείλτε το στον κ. Γεωργιάδη, που έχει τη νομοθετική πρωτοβουλία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει η κυρία Παπαρρηγοπούλου.

**ΠΕΤΡΙΝΑ ΠΑΠΑΡΡΗΓΟΠΟΥΛΟΥ (Αντιπρόεδρος της Εταιρείας Δικαίου Εργασίας και Κοινωνικής Ασφάλισης)**: Η απάντησή μου είναι στο ερώτημα της κυρίας Κουρουπάκη για την ειδική προστασία της μητρότητας. Πράγματι, η διάταξη δεν προβλέπει ότι δεν κατάσχεται, δεν συμψηφίζεται, δεν εκχωρείται και συναρτάται η χορήγηση της ειδικής αυτής παροχής με την ύπαρξη ασφαλιστικής ενημερότητας. Η διάταξη είναι ασφαλιστικού περιεχομένου και αυτό είναι το σύνηθες περιεχόμενο σε ασφαλιστικές διατάξεις. Δεν είναι προνοιακού περιεχομένου, όπου εκεί συνήθως λέμε ότι δεν κατάσχεται και δεν συμψηφίζεται και δεν συναρτάται ενδεχομένως και με ασφαλιστική ενημερότητα.

Ωστόσο, θεωρώ και νομίζω ότι αυτό ακούστηκε πριν στη συζήτηση και από τον κύριο Κουτσόλαμπρο, από το Δικηγορικό Σύλλογο, στην τοποθέτησή του, ότι αν η στόχευση είναι και η αντιμετώπιση του δημογραφικού, που είναι ένα πάρα πολύ μεγάλο πρόβλημα στη χώρα μας, θα μπορούσε να προβλεφθεί ότι δεν κατάσχεται και δεν συμψηφίζεται με άλλες απαιτήσεις του e-ΕΦΚΑ και υπό προϋποθέσεις μπορεί να μη συναρτάται και από την ασφαλιστική ενημερότητα. Επαναλαμβάνω, όμως, όχι επειδή είναι ασφαλιστικού περιεχομένου διάταξη, γιατί δεν είναι απαραίτητο αυτό, αλλά επειδή η στόχευση είναι και η αντιμετώπιση του δημογραφικού.

Αν επιτρέπεται μόνο μία κουβέντα. Έμμεσα πάντως, υπάρχει μια διασφάλιση για την κατάσχεση μέσω του ΚΕΔΕ, διότι εμπίπτει στην έννοια των ασφαλιστικών παροχών που δεν κατάσχονται όταν είναι κάτω από ένα συγκεκριμένο ποσό, νομίζω ότι είναι τα 1.300 ευρώ. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ολοκληρώσαμε τον κύκλο των απαντήσεων. Ολοκληρώθηκε η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Καλαματιανός Διονύσιος – Χαράλαμπος, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Φλώρος Κωνσταντίνος και Χουρδάκης Μιχαήλ.

Τέλος και περί ώρα 15:05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ OIKONOMOY ΜΑΡΙΑ ΝΕΦΕΛΗ - ΧΑΤΖΗΙΩΑΝΝΙΔΟΥ**